
Il Consorzi Universitari dal Friūl, in colaborazion cuntun grup di esperts e insegnants, al à pensât e rea- 
lizát struments didatics cetant interessants pes scuelis primariis, che a cumbinin la valorizazion de lenghe 
furlane cu la cognossince dal teritori regjonál, sedi dal pont di viste gjeografic sedi dal pont di viste des 
testemoneancis storichis. 

Duncje il lavór fat al jude a promovi la tutele dal furlan intune forme che e je leade a strent cu lis cara- 
teristichis storichis e gjeografichis de nestre tiere, viodude no dome tant che ambient materiâl e fisic, ma 
soredut tant che ambient culturál. 

L'obietif di fat al é chel di promovi l'ás de lenghe par cognossi lis particolaritáts dal teritori e par discu- 
vierzi i valórs di fonde dal nestri sens di identitàt e di partignince, “lidrîs” che a tegnin sù a salt dute la nestre 
culture. 

Une culture vierte e “curiose”, che e cjale la globalizazion tant che un mont dulà che a puedin cjatási e 
insiorási tantis diversitáts. Diversitáts che a vuelin fevelási su la fonde dai lór caratars identitaris cemūt che 
a son la lenghe, la culture, lis tradizions, il stil e il model di vite che a divegnin di procès storics e sociái 
cetant complès. 

Di chi al ven l’ûs dal furlan tant che lenghe buine di passâ contignûts culturái e curicolárs che a puedin 
jentrá cun facilitát inte educazion scolastiche di base. 

In coerence cun cheste finalitát il lavór al é stát dividüt in doi percors che a rivuardin la storie e la gjeo- 
grafie dal Friül, materiis che a judin lis ativitáts cui fruts, parcé che a permetin di fà cressi lis lór cognos- 
sincis cuntune fonde intal contest local. 

Par chestis resons i materiái a son stats pensáts par une didatiche che e vedi di fonde la ativitât di labo- 
ratori, daúr des indicazions metodologjichis plui inzornadis: cussi si à une vuide bilengál (furlan/talian) pai 
docents e lis schedis (dome par furlan) metudis adun intune schirie di “cuaders di lavór" pai fruts. 

Une impostazion che e va daūr des esigjencis didatichis di cumó, ma che e vūl ancje cjalá il futūr cu la 
cussience dal passát. 

Un graciis a ducj chei che a an colaborát par puarta insom il progjet e l'auguri che i materiái di divul- 
gazion pai fruts e pai insegnants a puedin dimostrási struments utii e valevui di cognossince e di cressite. 


Roberto Molinaro 
Assessór regjonál pe istruzion, 
pe formazion e pe culture 

Un dai principis fissáts de Union Europeane al à il rispiet de diversitât linguistiche e culturál, in parti- 
colár e ven rimarcade la azion pe difese e pe promozion des lenghis regjonáls e/o mancul difondudis feve- 
ladis par tradizion di une part de popolazion dai Státs membris de Union. 

Par sburta l'aprendiment e/o mantigni vive la lenghe local (cussi par dutis lis lenghis in gjenar) al coven- 
te stimolà il desideri, sensibilizà e motivá lis popolazions autoctonis, tacant des primis fasis de scolarizazion. 
La formazion bi-plurilingue, di fat, e va a costitui un fatór di disvilup plui bon des capacitats linguistichis 
e metalinguistichis, psicologjichis, fisichis, afetivis, sociáls e inteletuáls, azion che e à di vé dongje il concors 
e l'apuart de comunitát locál, cun intervents di poie esterne che a podaran derivâ dal ambient familiâr, 
de scuele, dal contest locál, dai miecs di comunicazion, e v.i. 

Alė par cheste reson che il Consorzi Universitari dal Friūl, daūr dai siei fins statutaris indreçâts al pro- 
grès civil, social e economic dal Friūl, e ancje ai intervents pal disvilup e rinovament dai filons origjinái de 
culture, de lenghe, des tradizions e de storie dal Friūl, si è impegnât in maniere particolar te azion nome- 
nade “Lenghis minoritariis", cjapant sà ducj i contignúts de Lec n. 482/99 “Normis in materie di tutele des 
minorancis linguistichis storichis" e in particolár il ce che al è disponūt dal art. 4 “Tes scuelis maternis [ ... 
J, la educazion linguistiche e previót, dongje dal ūs de lenghe taliane, ancje l'ás de lenghe de minorance par 
davuelzi lis ativitàts educativis. Tes scuelis elementàrs e tes scuelis secondariis di prin grât al e previodüt l'ás 
ancje de lenghe de minorance tant che strument di insegnament." 

In cheste suaze il Consorzi al à presentát il progjet “ACCRCON - Incressite des cognossincis — Studis e 
materiái nassüt cul intindiment di sodisfá la dibisugne sintude de scuele di podé disponi di materiái che si 
rivi a doprá no dome tal insegnament de lenghe furlane, ma ancje tal so ūs tant che lenghe veicolâr dai con- 
tignüts curicolârs. 

I temis individuáts dal grup di regjie costituît di Regjon Friūl Vignesie Julie, Ministeri de Istruzion publi- 
che - Ufici Scolastic Regjonál FVJ, Universitât dai Studis di Udin/Facoltát di Siencis de Formazion e 
Consorzi stes, a son la storie e la gjeografie dal Friül, par vie che chestis materiis a permetin ai arléfs de scue- 
le primarie, che ur è indreçade cheste opare, di inricji lis lór cognossincis e lis lôr abilitáts tacant dal con- 
test teritoriâl locál, de cognossince de lór identitát socioculturál, des lór tradizions par esaltális tant che 
origjin di ricjece intun mont, cemût che al è chel de scuele, che al à di forma i citadins di doman, tal princi- 
pi dal rispiet pe diversitát e de tolerance. 


Il volum Preistorie in Friül - prin di une serie articolade suntune cronologjie largje (che e cjaparà den- 


tri ancje la ete romane e tardoantighe, la ete medievál e la ete moderne) - al é un unicum tal so gjenar par 
vie che al ė pardabon póc di publicát su cheste ete. 


Udin, dicembar dal 2008. 


Il President 
prof. Giovanni Frau 

Premetidure 


Tal Fevrár dal 2004, a forin publicadis lis /ndicazions nazionáls pai plans di studi personalizáts te 
Scuele Primarie !. Daür dal detát ministeriál, tal II e III an, tra lis variis *Cognossincis dissiplinárs" di 
ambit storic, i arléfs a àn di frontá “La tiere prime dal om e lis esperiencis umanis preistorichis: il com- 
parí dal om, i cjacadórs des etis glaciáls, la rivoluzion neolitiche e la agriculture, il disvilup dal arte- 
sanat e i prins cumiergs”. Tal cjamp des “Abilitàts dissiplinàrs” si elenche ancje ché di “Lei e interpretá 
lis testemoneancis dal passát sul teritori”. Lis indicazions ministeriâls a son ben plui largjis dai pas 
citáts. A esibissin la solite ambizion ecumeniche e no si sfrancjin dal ancjetant solit pericul di precipità 
intune gjeneriche e confusionade ambiguitát, li che e rivoche ogni esperience e ogni interpretazion. La 
libertát di insegnament a 'ndi jes tutelade! 


Di là di ogni considerazion gjenerál o filosofiche, chi al impuarte delimitâ une periodizazion e une 
tematiche storiche (la “preistorie”)?, unide a une riflession suntune cuistion di metodi, che a sô volte 
e presente cetantis articolazions. Une antighe sapience didatiche e invide i mestris a procedi dal 
cognossût, par vinturási viers il no cognossût: tant plui in storie par judâ la comprension di fenomens 
complès tant che chei umans. Cheste sapience antighe si cubie cu la plui resinte cussience storiografi- 
che che ogni autentiche e fonde cognossince storiche e partis dal presint, e ogni cognossince e je tant 
plui vive se e je concuistade in mát atif, cul esercizi di pratichis di indagjin, che a sometin a docents e 
scuelárs i materiái stes de storie: i rescj dal passát, i documents, lis fonts. In ogni cás, une persistente, 
cidine ambiguitát e tint a atribui ae storie dome lis testemoneancis scritis, o in mūt esplicit narativis. 
AI è ben di, daurman e une volte par dutis, che nol è cussi, e no lu è di tant timp?: ogni robe tocjade 
dai oms e je fonts storiche e il storic al à di slargjà in mát grandonon lis sės competencis pe leture des 
fonts, al à di colaborá cun cetancj altris specialiscj (e si lu capirà ben leint chest lavór). La preistorie, 
duncje, e je storie, si ben che si le pant cuntune peraule che e somee dineái la apartignince aes vicen- 
dis dai oms tal timp*. 


Lis pagjinis che a vegnin daūr a an la ambizion di fà dialoga lis dibisugnis istituzionáls de Scuele 
(tant tormentade, tai ultins decenis, di dá la idee di une incuietece cence fin), cu lis acuisizions de dida- 
tiche, cui orizonts plui inzornáts de ricercje sientifiche? . Nol è avonde, e je la ambizion di jessi plui 
concrets ancjemo. “Lei e interpretá lis testemoneancis dal passât sul teritori" al vūl di, traspuartát tes 
situazions di ogni di, vé indiment un teritori. Si trate dal Friül. I insegnants a son invidáts saldo a per- 
sonalizá la lór azion didatiche, e a fále deventa specifiche e che a rivuardi parts di realtât cetant pre- 
cisis. La buine volontát e lis competencis dai singui dispès no bastin a fái cuintri ae dificoltât di cjatà 
materiai adats. Si ufris chi il prin element di une storie dal Friül pensade in mát esplicit pe scuele pri- 
marie. Al é un esperiment, che si somet al esam de prassi scolastiche. Il dissen e la aspirazion a restin 
plui slargjáts: a smirin a cuvierzi, tacant des testemoneancis umanis plui antighis, l'arc intir de storie 
regjonál (cu lis solitis partizions: ete antighe/romane; medievál, moderne...). L'element comun al é chel 
di cjalà a une storie di oms, cjapáts tes lôr normáls espressions di vite: il mât di organizási socialmen- 
tri, il mût di abitá, il mût di lavorá, ancje il mát di confrontási cu la spiritualitàt. I obietifs no son banái, 

in prin parce che si à di fa dialogà in mát eficaç la didatiche tes scuelis dai gráts iniziái cu lis frontieris 
plui avanzadis de ricercje, fasint jentrá cheste ultime intune sintesi manualistiche acessibile cun faci- 
litát relative ai insegnants e, mediant di lór, ai fruts. Al manuál, curát di un specialist (Andrea Pessina, 
par cheste prime part), si met dongje une propueste di materiái di lavór (che a puedin vé cualsisedi 
integrazion creative), elaborade di insegnants de scuele primarie (Gaetano Vinciguerra), che a stan 
atents soredut ae valorizazion e al implei des fonts storichis. 


La selezion dal teritori, che o fevelavi di jé prime, e salte für di sieltis di strente contemporanitát, si 
ben che a influissin su la vision *gjeografiche" dal passát, imponint limits regjonái che a son in buine 
part anacronistics e estranis ae cussience dai oms che tai secui plui lontans a an abitat tes tieris che in 
di di vué a son nomenadis Friül. La strente contemporanitát e je leade a cuadris normatifs nazionái, 
che in materie di tutele des lenghis minoritariis, a ‘ndi previodin un insegnament scolastic (Lec 482 dal 
1999). Il furlan al jentre in chescj cuadris. Insegná no dome il furlan, ma ancje par furlan e jere une 
dibisugne sintude, interpretade dal Consorzi Universitari dal Friül, che al à promovát e sostignūt che- 
ste iniziative. La ocasion, par di cussi, e je stade cjapade. Al è di augurási che no resti sierade te nicje, 
ancje se preziose, dal furlan, ma che e atrai la atenzion dai docents, par un plui larc insegnament de 
storie, declinade intune dimension “locál”, dongje de sensibilitát e dai interés dai abitants plui piçui e 
curiós. 


Udin, dicembar dal 2008 
Andrea Tilatti 


1 Cfr. Zontat B, Decret Legjislatif 19 di Fevrâr 2004, n. 59 (ex art. 1 Leg 28 di Març 2003, n. 53). 

Tematiche e periodizazion adatis in mât particolár ae scuele primarie: L. LANDI, Raccontare la preistoria, Carocci, Rome 2005 

Par une sintesi des cuestions a rivuart de sience storiche: J. LE GOFF, Storia e memoria, Einaudi, Turin 1986; A. D'ORSI, Alla ricerca della 
storia. Teoria, metodo, storiografia, Paravia, Turin 19992. 

Storie tant che “sience dai oms tal timp" e je la definizion di Marc Bloch (M. BLocH, Apologia della storia o Mestiere di storico, tradu- 
zion di G. Gouthier, Einaudi, Turin 1998, pp. 23, 38). 

Par cualchi test resint di didatiche de storie indrecát ae scuele primarie (e no dome): H. GIRARDET, /nsegnare storia. Risorse e contesti 
per i primi apprendimenti, La Nuova Italia, Milan 2001; Insegnare storia. Guida alla didattica del laboratorio storico, par cure di P. 
BERNARDI, Utet Università, Novare 2006; L. LANDI, /nsegnare la storia ai bambini, Carocci, Rome 2006; W. PANCIERA - A. ZANNINI, 
Didattica della storia. Manuale per la formazione degli insegnanti, Le Monnier, Firenze 2006. 

| prins oms in Friül 


Lis primis olmis di presince umane che si cogno- 
ssin inte regjon Friúl - Vignesie Julie a son cetant 
plui antighis di ce che une volte si podeve 
imagjiná. A son stadis cjatadis intes grotis dal 
Cjars triestin e a puedin riferísi a une fase iniziál 
dal Paleolitic Inferiór, il Pleistocen Medi arcaic, e 
a son rapresentadis di industriis a choppers e di 
imprescj fats di sclesis, ancje di calcár, e di rescj di 
bestiis. Si cjatin ancje reperts fossii di une specie 
umane che timp indaûr si definive Homo erectus 
(fig. 1), denominazion che in di di vué in Europe 
e je sostituide di ché di Homo antecessor, la spe- 
cie europeane che e ven dal Homo ergaster afri- 
can e in Europe e varès fat scomençâ une evolu- 
zion locál finide cul Om di Neandertal (fig. 2). 


Il sit fondamentál par chest periodi al è il Ripàr 
di Visolian, dongje Duin Aurisine (TS), dulà che 
lis universitáts di Pise e di Ferare a àn sgjavát une 
vaste doline che e somearès jessi il rest di une 
grande caverne dulà che il volt al ė sdrumát jū. A 
son státs studiáts un ripár cuntune stratigrafie di 
cirche dis metris di spessór, une sclapadure e une 
picule doline. 

Al somee che il moment plui antic al sedi docu- 

Fig. 1 — Crani di Homo erectus di Tautavel, France, datát a 400 mil agns indaúr. 


mentát te sclapadure e tai nivei inferiórs dal 
ripár dulà che i dipuesits a mostrin cundizions 
no glaciáls e un ambient temperát umit cun 
boscs rárs, dulà che a son pins blancs, cjarpins, 
noglárs e frassins. Di Visolian a vegnin doi 
reperts umans che une volte a vignivin asse- 
gnáts al Homo erectus (fig. 3) e i caratars di 
chescj rescj antropologjics a somearessin apar- 
tigni al periodi de glaciazion di Mindel (cirche 
450 mil agns indaûr). La industrie plui arcaiche 
e je fate pal plui di calcár, di silig e, plui di rar, 


Fig. 2 — Dissen schematic de secuence evolutive dal Om e des sės progressivis acuisizions tecnologjichis. 

Fig. 3 - Premolâr superiór di Homo erectus dal ripâr di Visolian (Duin Aurisine). 


di crets vulcanics e e je rapresentade di choppers 
e chopping tools di calcâr, di rárs protobifaciai 
(fig. 4) e di imprescj fats cun sclesis che a pre- 
sentin ingjáfs (in prevalence) e dincj. Chestis 
carateristichis a permetin di assegná la indu- 
strie ai complés arcaics di cogui dal Paleolitic 
inferiór. 

Intal orizont intermedi dal ripár, al somee che 
l'ambient al jentri intun periodi glaciál frét 
cuviert di stepe cuant che a vivevin bestiis tant 
che cierfs, cjavai, rinoceronts, dants, cjavrūi, 
megaçars e ors (fig. 5). Di un pont di viste culturál 
si pues notá che no si dopre plui il calcár ma la 
silig e che la industrie, caraterizade di tancj ra- 
ssadórs sempliçs drets, convés e trasversái e di 
tancj imprescj carenáts, e fâs part dai complès dal 
Tayazian arcaic. 

Al somee invezit che l'orizont superior al mostri 
une fase cataglaciál e al va indaûr al Pleistocen 
medi avanzát. 

La grande presince, in dute la serie stratigrafiche, 
di rescj di bestiis de famee dai cierfs e somee 
mostrá che i grups preistorics a frecuentassin in 
maniere stagjonál e ocasionál il ripár, forsit 
colegát cun ativitáts di cjace sul altiplan carsic e 
te planure li dongje. 


Il Paleolitic di Miec (tra 100 mil e 35 mil 
agns p. di C.) 


Inte nestre regjon a son plui numerosis lis teste- 
moneancis dal Paleolitic di Mieg; di cheste ete a 
son presints l'Om di Neandertal e la industrie 
Musteriane (il non al ven dal sit francés di Le 
Moustier) (fig. 6) che e je associade al om di 
Neandertal. In plui dai rescj cjatàts intes Grotis di 
Pradis, a Davian e a Secuals tal Friûl ocidentál, o 
ricuardin i sits dal Cjars triestin. Di fat a son sta- 

dis consideradis dal Paleolitic di Mieç lis indu- 
striis recuperadis intes grotis Pocala, Sant Lenart 
e Cotariova. 

Pal moment no si sa che in Friül centriorientál a 
sedin segnalazions di industriis di silig di podé 
ricondusi a chest moment: al é plui probabil che 
no si sedin conserváts i rescj pluitost che la aree 
no sedi stade popolade. Di fat al é pussibil che 
la azion de glace e vedi scancelát lis olmis di 
chescj prins events (fig 7). Di fat, cuant che a 
son stadis protezudis in grotis o in ripárs, lis 
testemoneancis dai grups neandertalians si son 
conservadis, sedi in Venit che sul Cjars. 

La serie plui impuartante pe nestre regjon e je 
ché de grote Pocala (fig. 8) sul Cjars triestin, stu- 
diade za de fin dal Votcent. Dal nivel inferiór dal 
dipuesit, fat di sediments di arzilis rossis, a son 
vignüts für manufats litics di stamp musterian, 
tant che rassadórs semplics, convés e trasversái, 
cualchi ponte, rárs denticoláts e cualchi sclese di 
stamp Levallois. A son ancje atestáts imprescj di 
vues e rescj di Ursus spelaeus, l'Ors des 
Cavernis. 


Caratars gjenerâi dal Paleolitic di Miec 


A son ancjemo tantis lis robis che no si cognossin 
su la fase di miec dal Paleolitic in Italie seten- 
trionál e tal rest de penisule. I dáts che a vegnin 
dal studi des industriis dai complés venits — une 
des areis cun plui testemoneancis par ce che al 
rivuarde chest periodi — e dal rest de Italie, a 
mostrin che il passag tra Paleolitic inferiór e 
Paleolitic di Miec in sostance nol é ben deliniát, 
stant che za 200.000 agns indaûr cirche a compa- 
rissin vie pal Paleolitic inferiór caratars tecno- 
logjics, tant che la tecniche Levallois, che plui 
indevant a deventaran un element carateristic des 
industriis musterianis. 

No ducj i studiós a son dacuardi sul limit crono- 
logjic convenzionál di considerâ l'inizi dal 


Fig. 4 — Esempli di bifacial (Acheulean final) de Italie meridionál. 

Fig. 5 — Intant de ultime glaciazion, la Planure Padane e fo frecuentade di animái tipics dai climis fréts. 


Paleolitic di Mieg: cualchidun lu fâs scomengá 
intal interglaciál Riss- Würm e altris tal Würm I, vâl 
a dî scomengant di cirche 100-130 mil agns indaúr. 
Dal pont di viste culturál, in chest periodi l'om 
di Neandertal al scomence a produsi manufats, 
complés cognossüts ancje tant che industriis 
musterianis. Al risulte che cheste specie umane 
si sedi adatade miór ai diferents ambients e al 
pár che e vedi svilupát une maniere di cjacá spe- 
cializade pal solit intune sole specie animál. 
Cheste specializazion e risulte ancje par chel 
che al rivuarde la tecnologjie litiche: a compa- 
rissin ancje areis par sclesa la silig e l'üs massif 
di une tecniche, definide Levallois, che e per- 
meteve di predeterminá la forme dai prodots 
cuntune particolár preparazion dal nucli. Dal 
pont di viste climatic, intes primis fasis (I e II) 
dal Würm si passe di un clime umit frét, cun 
ambients boschífs abitàts di tancj cervidis, a un 
plui frét e sec popolát di renis e di ors des 
cavernis. I dáts pe Italie setentrionál a rivelin 
paisacs disboscáts, tipics di climis arits e fréts 
cun stepis e pradariis cun arbui, e tra chescj chel 
che al prevál al ė il pin blanc. Vie pal Würm la 
Planure Padane e rivave cualchi centenár di 
chilometris plui a sud e il limit des néfs eternis, 
inte fase II, si jere sbassát fin a 1.400 metris di 


cuote cun lenghis di glace che a rivavin fin a val. 
Il Paleolitic di Mieg e il compari dal om di 
Neandertal a segnin ancje un passaç impuartant 
inte evoluzion culturál e spirituâl dai grups 


Fig. 6 — Industrie di stamp Musterian. 

Fig. 7 — Lis plui antighis olmis dal om a forin te nestre regjon in part scance- 
ladis de azion dai glacárs. 


umans. Di fat si puedin insuazá intal Paleolitic di 
mieç lis primis sepulturis cognossudis, che a 
mostrin la esistence di une cierte cure dai muarts 
e forsit ancje ché di cults funeraris. 


Par savé alc di plui: L'ors des cavernis 


Une bestie che si cjate avonde dispés intes grotis 
dal Friūl e dal Cjars al è l'Ors des cavernis, o Ursus 
spelaeus (fig. 9), une sorte di ors che al cjape il non 
propit dal fat che 1 siei rescj a son státs cjatáts 
numerós in tantis grotis in Europe. O savin che 
chest carnivar al ė comparit cirche 300 mil agns 
indaūr e al ė sparit plui o mancul di 12 mil agns. 


m m Si 


Fig. 8 — Olmis dal Om di Neandertal si conservin te nestre regjon tai forans 
dal Cjars triestin, tant che la Grote Pocala te foto. 

E jere une bestie une vore grande (di fat al rivave 
a pesá plui di 400 chilos e al jere plui robust dai 
ors di cumó) che e passave intes grotis il letarc vie 
pal Invier (fig. 10). L'Ors des cavernis al è discom- 
parit par vie dai cambiaments ambientài che a son 
státs tor la fin de glaciazion würmiane. 

In putropis grotis de aree alpine a son tancj 
rescj di ors, muarts vie pai milenis intant che a 
jerin in letarc. Tal Votcent e je nassude la idee 
che l'om dal Paleolitic di Mieg - l'om di 
Neandertal - al cjaçàs chescj ors e che a fossin 
pardabon un ogjet di cult. Di fat in cualchi grote 
a son stadis cjatadis cassutis di lastris di piere 
plenis di cranis di ors o sepulturis di ors intirs. 
Pe só capacitát di cjaminá in pits, cheste bestie e 
je simpri stade considerade simile al om e cole- 
gade aes divinitâts sedi masculinis - pal so cara- 
tar agressif — che femininis — pal so compuarta- 
ment une vore materni cui picui. 

Cumò si à miór di pensâ che la associazion di 
rescj di ors cun imprescj paleolitics e sedi 
stade casuál e che l'ors des cavernis pai 


Fig. 9 — Crani di Ursus spelaeus di un foran dal Friūl. 


cjacadórs dal Paleolitic al fos une prede 
improbabile, o dut al plui ocasionál, par vie 
des sós dimensions. 

In dut cás al reste il fat che in Europe lis rapre- 
sentazions di ors a son tantis voltis intes grotis 
pituradis dal Paleolitic superiór e a pandin il stret 
rapuart tra om e bestiis che al jere pai nestris 
Antenáts. 

Intes grotis dal Friül culinár e des Vals dal 
Nadison a son tancj i rescj di ors, ma il sit plui 
straordenar al é chel de Caverne dai Ors a 
Dolina (TS) (fig. 11), che doi speleolics a àn scu- 
viert tal 1992. In cheste grote, che tra 80 e 50 mil 
agns indaūr e jere frecuentade dai ors, a son stats 
cjatáts 1 rescj di tancj Ors des cavernis e imprescj 
di silig che si puedin rapuartâ al om di 
Neandertal. 


è 


Il paleolitic superiór 


In chest periodi al comparis l'om cun anatomie 
moderne, Homo sapiens. Simpri plui studiós — 
che a sostegnin la "teorie africane resinte" - a 
ritegnin che cheste specie e vegni dal Homo rho- 
desiensis, comparît in Afriche cirche 250 mil agns 
indaúr. Une altre teorie - ché “multiregjonál” - e 
sosten invezit che lis popolazions umanis cun 
anatomie moderne si saressin evoludis in manie- 
re plui o mancul indipendente in Europe, in 
Afriche e in Asie partint di popolazions arcaichis 
locáls. 

I prins Homo sapiens a comparissin in Europe 
orientál cirche 40 mil agns indaûr e in Italie cir- 
che 38 mil agns indaûr (fig. 12), vivint parie cui 
neandertalians fin a cirche 30 mil agns indaûr. 
La culture di cheste specie e je caraterizade di 
diviers aspiets: par esempli la presince di industriis 
litichis lamelárs, il disvilup de lavorazion dai vues 
e dai cuars e, par ciertis areis di Europe, ancje la 
floridure di manifestazions artistichis. 

In cheste ete lis regjons nordorientáls de penisule 
taliane, come il Friül, a àn di vé vude une impuar- 
tante funzion di colegament cu lis regjons balcani- 
chis, rapuarts facilitâts de grande planure che e 
jere tal puest dal Adriatic setentrional creade dal 
sbassament dal nivel dal már (fig. 13). Scambis e 
contats tra i grups umans a saltin für dal studi des 
materiis primis che a mostrin cemût che vie pal 
Paleolitic superiór (in particolár tai periodis 
Gravetian e Epigravetian antíc) a jerin leams tra i 
grups umans de Istrie, dal Venit e des Marcjis. 

Pal moment la fase antighe dal Paleolitic 
Superiór in Italie setentrionál, cognossude tant 
che Aurignazian (cirche di 35 a 25 mil agns 
indaür) no je documentade in Friül. In chest 


f= al Ui 

Fig. 10 — Dissen ricostrutif dal ors des cavernis. 

Fig. 11 — Une vedude dal interni de Caverne dai Ors (Dolina, Ts). 


moment l'ambient al cognós une fase aride e 
frede cun stepe e pins blancs rárs. 

Ancje vie pai periodis seguitifs - Gravetian (di 25 a 
20 mil agns indaūr) e Epigravetian antic (di 20 a 15 
mil) - l'ambient al é caraterizát di paisags fréts, arits 
e cun stepis. Cul Epigravetian resint, cirche 15 mil 
agns indaûr, i glaçârs a scomencin a ritirási e chest 
al puartarà ae formazion di un grant numar di nicjis 
ecologjichis che l'om al podeve sfrutá. 
Scomengant di cheste epoche 1 dâts dal teritori 
furlan a deventin consistents: si cjate cualchi rest 
isolát e cualchi stazion dulà che si fasin indagjins 
stratigrafichis. 


Fig. 12 — Crani di Om di 
Cro-Magnon (Homo sapiens 
sapiens), che si pues data a 
cirche 30 mil agns indaûr, 
dal ripâr di Cro Magnon 
(France). 

Fig. 13 — Lis glaciazions a determinarin un fuart sbassament dal nivel dal mar e une vaste planure e ocupave l'Alt Adriatic fin ae altece di Ancone. 


In gjenerál, al risulte che lis comunitáts umanis dal 
Paleolitic superiór a sedin ben adatadis ae stepe e 
aes cundizions ambientáls dal Würm tant che 
dispès a rivin a meti i lór incjampaments a pôcs 
chilometris dai fronts dai glaçârs. La ativitât eco- 
nomiche prevalente e je stade dal sigür la cjace, 
che e à viodūt cressi il fenomen di specializazion za 
scomençât tal Paleolitic di Miec: lis predis preferi- 
dis a jerin 1 unguláts e dutis lis bestiis cjaçadis a 
vignivin controladis e selezionadis, fat che al dimo- 
stre une atente gjestion des risorsis. Al risulte che 
in Italie setentrionál si cjagassin soredut stambecs 
(fig. 14) e alcs sostituits, tor la fin de glaciazion, di 
cierfs, cjamocs, cenglárs e cjavrūi. Tai sits slovens e 
cravuats di chest periodi invezit, la bestie plui 
cjacade e jere la rene. Cuant che i glacárs si ritirin, 
a scomencin lis primis penetrazions di grups 
umans inte aree alpine, cun passags ocasionái che 
a rivin fin a 1.000 - 1.500 metris di cuote. 

Une des stazions dal Paleolitic superiór plui 
impuartantis dal Friûl e je dal sigür ché dal Plan 
dal Cjaval in provincie di Pordenon o Buse di 
Vilote, dulà che tal 1970 a son státs cjatáts biva- 
caments di cjaçadôrs dal Epigravetian final. Il sit 
al è a cirche 1.300 metris di cuote e al jere al limit 
dal circul glacial würmian de mont Cjaval. 

Altris presincis di cjagadėrs dal tart Paleolitic in 
areis di mont a son testemoneadis in Friül sul 
Plan da lis Moris bande Davian, a cirche 1.200 
metris di cuote, e inte aree de Mont Cjaurlec e di 
Casere Caulane bande Barcis. 


Fig. 14 — Il stambec al è un dai animái plui cjaçâts vie pal Paleolitic superiór 

tade a Pradis e somearės indica che 
vie pal Paleolitic di Mieg lis grotis a 
fossin stadis frecuentadis in manie- 
re ocasionál. 
Lis sezions 1 e 2 dal Ripár I di 
Pradis a àn dát une industrie liti- 
che che si pues considerá de fin dal 
Paleolitic superiór (Epigravetian 
resint finâl). A son ancje ongjelis, 
rassadórs, imprescj a schene e a 
schene e concjadure, lamelis 
ritocjadis e nuclis. A son státs 
cjatáts ancje doi pontarūi di vues e 
dós claviculis di marmote cun 
seriis di tachis incidudis, ogjets che 
a testemonein une sorte di manife- 
stazion artistiche di chestis popola- 
zons paleolitichis. O savin che 
l'ambient dulintor dal sit al jere 
caraterizat de pradarie alpine. Trė 
datazions cul Carboni 14 a per- 
Fig. 15 — La jentrade aes Grotis di Pradis (Clausét), foran frecuentát vie pal Paleolitic medi e superiór. metin di dâ une cronologjie a che- 
scj passags tal ripár tra il 10.000 e 
il 9.000 p. di C. La industrie plui 
resinte des Grotis di Pradis e 
Lis Grotis di Pradis e i sits dal Plan dal Cjaval: — dimostre l’inizi de penetrazion di grups di 
dós stazions dal Paleolitic superiór cjacadòrs dal tart Paleolitic inte aree alpine. 
Chest popolament des zonis montanis al ė stat 
Intes Grotis di Pradis (fig. 15), trê forans a 650  favorît dal procès di deglaciazion che, cul alcási di 
metris sul nivel dal mâr tes Prealps Furlanis dongje  cuote de vegjetazion e cul compari di une prada- 
Clausét, lis ricercjis fatis intai agns 1970-71 a àn rie cun arbui, sedi conifaris, sedi caducifoliis, al 
puartát a scuvierzi industriis di piere dal Paleolitic veve tornát a puartà lis bestiis aes cuotis mediis. 
di Miec. Plui interessant di 
ducj al è il foran principál, il ss 
Ripar I. Tes sezions plui bas- | 
sis (sezions 7-13) a son státs | 
cjatáts pócs manufats di siliç | 
di stamp musterian insiemi 
cun rescj di Ors des cavernis. 
Inte part intermedie de serie 
(sezions 3-5) la industrie, une 
vore scjarse, e à ancjemó 
caratars che le learessin al 
Musterian e e je simpri asso- 
ciade a rescj di Ors des caver- 
nis. O vin sclesis no ritocjadis, 
cualchi rassadór laterál, scle- 
sis ritocjadis a spice e a dincj. 
I piçui mamifars cjatáts in 
chescj nivei a dimostrin la esi- 
stence in chest periodi di une 
pradarie continentál frede. 


i . . Fig. 16 — Panorame dal Plan dal Cjaval (Pn), aree frecuentade dai cjacadórs preistorics za partint de fin dal 
La ScJarse documentazion cja- Paleolitic superiór. 

Fig. 17 — Industrie di siliç sclesade dal sit Epigravetian dal Plan dal Cjaval. 


La stazion dal Paleolitic superiór plui impuartan- 
te dal Friül e je dal sigür ché dal Plan dal Cjaval 
(fig. 16) o Buse di Vilote, dulà che tal 1970 a son 
státs individuáts bivacaments - dongje dai 
implants pai sports invernái - frecuentàts di grups 
di cjagadėrs dal Epigravetian final. 

Il sit al é a cirche 1.300 metris di cuote, sul versant 
setentrionál dal Col Cornier, e al jere logât al 
limit dal circul glacial würmian de mont Cjaval. 
Lis carateristichis dai tancj imprescj (fig. 17) a 
permetin di insuazá la stazion dal Plan dal Cjaval 
intes fasis fináls dal Epigravetian, cun di plui che- 

Fig. 18 — Sene ricostrutive di une batude di cjace sul fini dal Paleolitic superiór. 

ste serie e je une vore impuartante inte suaze dal 
studi dal passag dal Paleolitic superiór al 
Mesolitic in Italie setentrionál. Di fat in cheste 
industrie si pues segui la evoluzion dai complès 
industriai al Mesolitic antic dai grups locái dal Tart 
Paleolitic superiór. La aciditát dai dipuesits de fasse 
prealpine no à permetūt che cjarbons e faune si 
conservassin, ma al é sigür che chescj ambients di 
mont a fossin frecuentáts di grups umans vie pe 
biele stagjon pe cjace. In altris dipuesits dulà che si 
son conserváts i rescj faunistics, e je documentade 
la cjace di stambecs, cierfs (figg. 18 e 19), cenglárs e 
cjavrüi. Cheste faune e mostre il sfrutament dai 
cjaçadôrs preistorics di ambients diferents vie pal 
an. Di fat al somee che viers la fin dal Paleolitic il 
teritori al vegni doprát in maniere organizade cun- 
tun duopoli di insediaments: sîts stabii a cuotis bas- 
sis no lontan de planure, spes paráts di grancj claps 
o sot cret (par esempli Biarç), e sits di medie cuote 
dopráts in Istat par cjaçâ i mamifars che a vivevin 
tal teritori dongje dal sit. 


Spiritualitát, religjon e art intes popolazions dal 
Paleolitic superiór 


Cjata für lis testemoneancis archeologjichis de 
esistence di une spiritualitât intes popolazions 


o 

preistorichis al ė un compit une vore dificil pai 
archeolics. Ma a chest proposit al ven di 
domandási cemût che al é pussibil scuvierzi ce 
che par definizion nol è concret e ce significát che 
a podevin vé i concets di spiritualitât e di religjon 
in epochis cussi lontanis de nestre. 

I archeolics a son ben cussients des dificoltáts che 
al compuarte un discors di chest gjenar, ma a rite- 
gnin che in di di vué si puedin cjatâ indizis sigürs, 
di timps une vore antics, che a dimostrin la esi- 
stence intal Paleolitic di une dimension religjose 
e di un pinsir che al leve di là dai aspiets con- 
tingjents de vite di ogni di. 

I esemplis plui significatifs a son chei des grotis 
pituradis in aree francoiberiche, vérs santuaris 
soteranis; chescj a mostrin une concezion unitarie 
e globál, une atenzion pai rapuarts tra la decora- 
zion des paréts e la topografie dai lūcs e infin la 
cognossince de acustiche dai diferents ambients. 
A] é dimostrát che chestis grotis a esistin dal 
Paleolitic superiór (cirche 30 mil p. di C.) e il studi 
des figuris rapresentadis al pant une atente osser- 
vazion dal mont naturál e dai siei fenomens. I 
sogjets rapresentáts a son dispès lis bestiis cjaça- 
dis, ma si cjatin ancje bestiis salvadiis e pericolo- 
sis, tant che mamut, rinoceronts, felins o bisonts 
(fig. 20). Lis figuris umanis e chés astratis a son 
raris; lis primis a àn spes un aspiet fantastic, in 


Preistoria FRIUL6 mic.qxd:libro preistoria insegn friul ees 16:29 Pagina 21 


part uman e in part di bestie. Chescj elements a 
somearessin indicá la esistence tal Paleolitic di un 
sintiment religjós simil al siamanisim, caraterizát 
dal cult de Nature, de crodince tai spirts, che cun 
lór 1 siamans a puedin comunicá lant in trance. 

Se si pues meti in relazion la esistence di une 
religjon, intindude tant che spiritualitât organizade 
buine di dá un sisteme di interpretazion dal mont, 
cul compari dal Om cun anatomie moderne (che 
propit par chest al ven definit sapiens sapiens), si à 
ancje di di che si cjatin formis primordiáls di 
religjositát za prime, vie pal Paleolitic di Mieg, cul 
Om di Neandertal. Di fat, lis primis sepulturis a son 
documentadis scomengant di 90 mil agns indaūr. 
La cure dai muarts e je une des carateristichis 
distintivis de specie umane e cun di plui e je indizi di 
une probabile crodince intune vite ultraterene; a 
cheste gnove vite il muart si invie e i vifs, començant 
dal Paleolitic superiór, i metin dongje dut ce che i 
covente par chel viac: i siei imprescj, lis sós armis e 
robe di mangjá o ogjets simbolics e di ornament. 


Espressions di spiritualitát intai sits alpins dal 
Paleolitic superiór 


Tancj reperts, soredut cjatáts intai sîts in grotis o 
in ripárs de Italie nordorientál, nus dan impuar- 


Fig. 19 — No dome la cjar, ma ogni part dai animai cjacáts e vignive doprade par fâ imprescj di cuar e di vues, elements di ornament, vistits, piels e cuardis. 

Fig. 20 — Cogui incidüts dal Ripár Tagliente, dongje Verone, che si pues datáju 
al Paleolitic superiór. Si ricognossin i profîi di un stambec e di un bisont. 


tantis informazions sul mont artistic e spirituál 
dai popui di cjacadórs de ultime glaciazion. Si 
trate di sepulturis e di ogjets di art mobiliár 
cjatáts insiemit o isoláts. 

Un dai plui resints risultáts de ricercje tal cjamp 
de preistorie al ė propit il ricognossiment de esi- 
stence di une grande produzion artistiche sco- 
mençade cirche 34 mil agns indaûr cun pituris tra 
lis plui antighis che si cognossin in Europe e che 
fin a pócs agns indaûr 1 studiós no savevin che a 
esistessin. 

Tra i sits plui impuartants o ricuardin il Ripàr 
Tagliente dongje Verone, dulà che e je stade cja- 
tade une sepulture di un adult sui 22-24 agns che 
e pues vé 12 mil agns: cheste e jere taponade cun 

pieris calcariis e une di chestis e veve rapresentât 
di une bande un felin incidát e di ché altre la 
sagume di un bovide. 

Cinc claps calcaris decoráts cun pituris, invezit, a 
jerin stats metūts parsore dal tumul di claps che al 
taponave la sepulture dal cjaçadôr paleolitic dal 
Ripár Villabruna tal Belumat che e pues jessi di 
12 mil agns indaûr. Une piere e à cualchi bande 
longjitudinál piturade cun auriane rosse, invezit 
une altre, retangolár, e jere piturade des dós ban- 
dis planis cun motifs *schematics" e e somearés 
rapresenta une figure umane (iperantropomor- 
fe). Une tierce piere e à invezit un motif cun for- 
mis di arbui pituráts di ros (fig. 21). 

Ancje la parét dal ripár e jere stade decorade cun 
sis bandis verticáls pituradis cun auriane rosse. 

Il cjacadór di Villabruna, di cirche 25 agns, al jere 
stát metüt intune semplice fuesse retangolár 
fonde 30-40 cm, distirát su la schene e cui bracs 
drets dilunc dai flancs. Dongje dal braç camp al è 
stat poiát un contignidór, forsit une borse, cun sis 
ogjets che a jerin il so solit furniment di ogni di: 
une ponte di vues decorade cun tachis, un curtis, 
une lame e un nucli di silic, un clap doprát par 
ritocjá e un gnoc di une sostance resinose, fate di 
propolis e auriane. Une altre lame di silię e jere 
stade metude sot dal cjáf. Il fonts de fuesse al 
veve une lizere colorazion sul ros. Daspó deponût 
il cadavar, la fuesse e je stade jemplade cun teriç 
e po dopo taponade cun pieris cjapadis sü tal jet 
dal torint dongje dal ripár. 


Tal Ripár di Fumane (fig. 22), in Venit, a son státs 
cjatáts framents di cret cun rescj di pituris cun 
auriane rosse che a rapresentin une bestie a cua- 


Fig. 21 — Clap piturát cuntun motif in ros de sepulture dal cjaçadôr dal Ripár 
Villabruna (BI) che si pues datálu al Paleolitic superiór (Epigravetian). 

tri talpis e une figure umane: lis figuris a son sta- 
dis fatis sfrutant i riléfs naturái de parét in manie- 
re di da risalt ai doi cuarps. Se al è dificil rico- 
gnossi la bestie, plui interessante e je la figure 
umane: e je viodude di face, si ricognossin il cjáf 
ornát cun doi cuars, il cuel, i bracs larcs cu la man 
drete che e ten sù un alc, il pet, la panze e lis 
gjambis largjis. I studiós a pensin che la figure e 
rapresenti un component de comunitát che al 
veve une funzion impuartante, par esempli un sia- 
man (fig. 25). 

Al è probabil che in origjin il volt de grote al fos 
decorát cun figuris pituradis di ros, dopo cualchi- 
dune e sarés colade par tiere par vie dal procés di 
disgregazion des paréts. 


Un complés ecezionál al è chel dal Ripár Dalmeri 
in Trentin, a une altitudin di 1240 metris; sot dal 
ripár e je stade identificade la struture di une stai- 
pe paleolitiche, delimitade cun pieris, rescj di bestiis 
e reperts litics ingrumáts dilunc il perimetri. 

A son státs cjatáts cuasi 200 tra claps e piculis pla- 
chis di cret cun pituris in auriane rosse diferentis 
tra lór: figuris di bestiis, motifs schematics, dissens 


Fig. 22 — Vedude dal dipuesit stratigrafic dal Ripár di Fumane tal Venit. 

Fig. 23 — Clap piturát cun figure antropomorfe (siaman ?) dal ripár di Fumane 
bande Verone. 


gjeometrics e cun figuris antropomorfis e inci- 
sions su la superficie des silicis. Lis pituris conser- 
vadis miór a son chés fatis cuntun pinel di péi 
dūrs, altris superficiis a son stadis tratadis cun 
auriane rosse in polvar e impastade cun gras 
animal. Il colór plui doprát pes figuris al ė il ros, a 
tinte plene, cuasi simpri uniform. In cualchi cás al 
pâr che i supuarts a sedin státs sielzûts cun cure in 
maniere di doprá ciertis morfologjiis de piere par 
da risalt ae imagjin e rindile plui plastiche. 

Tra lis bestiis rapresentadis o cjatin un bovide 
(forsit un ūr?) intant che al passone, un stambec, 
un cierf in moviment, un animal cul pêl lunc (16f, 
ors?), un cjamoc. Al par che lis rapresentazions a 
sedin il risultát di une atente osservazion des 
usancis e dal compuartament des bestiis che peró 
a son rapresentadis in maniere semplificade. 
Chestis pituris a puedin jessi dal Paleolitic superiór 
(Epigravetian resint, cirche 13 mil agns indaūr). 


Par savé alc di plui: L'Om e lis Glaciazions 
alpinis 


La presince di vascj glaçârs su lis Alps vie pe ulti- 
me glaciazion (cognossude cul tiermin di glacia- 
zion di Würm) e lis variazions de masse glaciál 
che a son státs in chel periodi a àn influit sui 

grups umans, obleantju dispés a emigrá cuant che 
il clime al jere plui frét o sburtantju a adatási aes 
dificilis cundizions di ambients tant che la alte 
montagne e la tundre artiche. Si sa che intai ultins 
120 mil agns a son stats tancj i stadis caraterizáts 
di clime frét (Pleniglaciâi) che si son alternáts cun 
ancjetancj stadis temperáts (Interglaciai). 

II Tardiglacial (di cirche 17 a 10 mil agns indaūr) 
al è stat il periodi cuant che i glaçârs si son ritiráts 
e e je finide la glaciazion würmiane. 


Pe Italie nordorientál un dai events plui impuar- 
tants al ė stát il II Pleniglaciál (fig. 24), cuant che 
il limit des néfs eternis si è sbassât fin a 1.400- 
1.450 metris e si son formáts i grancj glaçârs des 
vals (tra chescj ancje chel dal Tiliment) e piçui 
glaçârs locái. In chest periodi, tal mieg de Planure 
Padane a jerin boscs di pins blancs, bedois, 
vencjárs e alaçs. Si sa ancje che a jerin bestiis tant 
che mamuts, stambecs, cjamogs, bisonts, marmotis 
e pikas. Intes zonis dulà che i arbui a jerin plui fis 
si podevin cjatá ancje il cierf e il cjavrál. In chest 
periodi lis Alps a jerin un limit invalicabil che al à 
dividūt i grups umans stanziáts sui doi versants de 
cjadene; invezit al ė probabil che a sedin stats 

Intant de ultime glaciazion une penze coltre di glace e cuvierzeve angje Friül e il front dal glacár dal Tiliment al vignive indenant fin te zone des culinis. 


facilitáts i contats tra lis popolazions paleolitichis 
des dós rivis dal Adriatic par vie de grande pla- 
nure che e à cjapat il puest dal alt Adriatic dopo 
che il nivel dal már si jere sbassát. Il disvilup des 
massis di glace vie pe glaciazion di Würm al à vût 
efiets direts su lis liniis di cueste. Cuant che il 
nivel dal már si é sbassát, tra i 120 e 1 150 metris, 
lis cuestis a son ladis plui injù e une grande pla- 
nure e à cjapát il puest dal alt Adriatic fin ae alte- 
ce di Ancone. 

Cul Tardiglaciál i glaçârs des vals al limit des Alps 
a àn scomençât a ritirási, si son formáts tancj 
sfueis di aghe e tancj ambients popolâts di une 
faune cetant varie par vie che si jerin tornáts a 
formá i boscs. Chescj mudaments climatics e 
ambientai dal Tardiglacial no son stats conti- 
nuatifs e progressifs, ma a an viodūt un intiercasi 
di fasis cuntun clime frėt e sec cun altris cuntun 
clime temperat e umit. 

Chescj mudaments climatics a àn fat cambiá 
dispės ancje la flore e la faune e lis bestiis dispės 
a son migradis. Par esempli, il Cjars al ė stat zone 
di transit di variis speciis animáls soredut intai 
moments fréts e secs cuant che tes planuris a cja- 
pin pit 1 ambients vierts di stepe cun arbui. Al ė 

cussi che a son passadis pe nestre regjon grandis 
bestiis de stepe e de taigà dal nord tant che il 
Mamut (fig. 25), il Rinoceront lanós, il Bisont des 
stepis e il Megacar. 


Par savé alc di plui: Mamuts congjelâts intes 
stepis de Europe orientál 


Chest pachidermi, cul so fis mantel fat di plui 
stráts di pêl che lu taponavin dut e cuntun penc 
strát di gras, al podeve sopuarta lis temperaduris 
plui fredis. Al veve orelis piçulis adatis al frét, 
grancj dincj pleáts che i coventavin par sgjavâ 
inte néf par ciri für jerbis e cevolis di plantis che 
al mangjave, al rivave a pesá fin a tré toneladis e 
al veve talpis largjis cu lis plantis ingrispadis che 
a podevin tigni su la glace. In cualchi zone de 
Siberie a son státs cjatáts mamuts ancjemó 
congjeláts e in cualchi cás conserváts in maniere 
perfete: chest nus permet di analizá i rescj di ali- 
ments presints ancjemó tal stomi e celulis dal 
sanc che a an proteinis ancjemo ativis e otigni 
dáts cetant impuartants. Tra i resc] congjeláts di 
mamut o ricuardin chei di un piçul cjatát tal 1989 
in Siberie oriental e che i an dát il non di 
“Macha” (fig. 26). 

Lis gnovis discuviertis a àn tornát a vierzi la cui- 
stion su cuant che a saressin sparits i ultins 
mamuts (fig. 27). I studiós a pensavin che chest 
event al fos sucedūt cirche 11 mil agns indaûr, ma 
suntune picule isule a 200 km des cuestis de 
Siberie a son státs cjatáts rescj di mamut nanui 


Fig. 25 — Dilunc des fasis plui fredis dal Paleolitic superiór i Mamuts a rivarin 
in Italie nordorientál vignint de Europe orientál. 

Fig. 26 — Une imagjin di Macha, il pigul di mammut cjatát inmò congjelát in 
Siberie. 


che a saressin sorevivūts fin a 6 mil agns indaár. 
Purtrop chescj cimitieris di mamut vué a son in 
pericul parcé che zaromai di timp a vegnin 
sfrutáts par recuperá l'avoli fossil dai dincj. 


Fig. 27 — Sene di cjace al mamut, daür di une fantasiose ricostruzion dal secul 
XIX. 

Il Mesolitic in Italie setentrionál 


L'Om e i antenáts dal Om moderni - come dutis 
chés altris speciis animáls — a son státs cetant con- 
dizionáts de evoluzion dal clime. Chest condizio- 
nament in Europe al ė stat une vore fuart: di fat o 
savin che vie pal ultin milion di agns la estension 
des regjons dal Mont Vieri dulà che lis comunitáts 
umanis a podevin vivi e je cambiade une vore, par 
vie des grandis massis di glace che a àn ocupát 
vastis areis e a ‘nd àn isoladis altris, fasint sco- 
mençâ intai grups umans procès di diversifica- 
zion, sedi fisiche che cultural. L' Ambient al à con- 
dizionát a fuart lis comunitáts di cjaçadôrs: al à 
limitát il popolament di ciertis zonis de Europe e 
al à influit su la lór culture causant diversifica- 
zions minórs in grancj complès; cun di plui intai 


periodis di massime espansion dai glaçârs al è 
deventát un confin naturál che no si rivave a 
passá e in cheste maniere al à isolát cualchi grup. 
Ma lis capacitáts di adatament des comunitáts 
preistorichis si son mostradis sorprendentis. La 
evoluzion culturál e fisiche dal Om vie pai mile- 
nis e lis sós naturáls capacitáts di adatament, a 
son stadis struments straordenaris pe sô sorevi- 
vence in ambients che o podaressin defini dificii 
ancje in di di vuê. Un esempli vivent di cemūt che 
une popolazion cuntun modest nivel tecnologjic, 
che almancul in part o podaressin paragoná a 
chel dai cjacadórs dal paleolitic superiór, e pues 
vivi in cundizions ambientáls estremis tant che 
chés de Ete Glacial, nus al dan i Eschimés che a 


Fig. 28 — Tal Mesolitic il sfrutament di risorsis tant che la pescje al deventà une des ativitâts economichis di fonde pai grups umans. 

rivin a sorevivi a temperaduris di 45 gráts sot 
Zero. 

Lis culturis dal Mesolitic a son forsit une des miór 
testemoneancis des capacitáts naturáls dal Om di 
adatási ai cambiaments dal clime e dal ambient. 
Cu la fin de glaciazion würmiane, lis gnovis cun- 
dizions postglaciáls a àn provocát la fin dal mont 
dai grups paleolitics; chescj prime a dipendevin 
de cjace dai grancj animái ma si son adatáts ai 
gnüfs ambients, elaborant gnovis strategjiis eco- 
nomichis par deventá, tal timp, comunitáts di 
cjagadòrs e racueidórs mesolitics. Par vie de spa- 
rizion progressive dai grancj erbivars, dopo che lis 
pradaris a son deventadis plui raris, intal 
Mesolitic si à scomençât a cjaçâ predis di taie 
pigule e bestiis che a vivevin tai gnüfs spazis 
cuvierts di bosc: cjavrúi, cierfs e cenglárs. La eco- 
nomie e je deventade atente a dut ce che l'am- 
bient al podeve ufri, comprendūts i prodots spon- 
tanis dal bosc, ūfs, pes, copassis, uciei, moluscs 
marins e di aghe dolce (fig. 28). 

In chest periodi ancje lis dimensions des comu- 
nitáts umanis a son cambiadis: a son deventadis 
plui piculis rispiet aes grandis bandis di cjaçadôrs 
paleolitics, pal plui a jerin formadis di grups a 
caratar familiár e usáts a vivi in piçui ripárs. 

In cualchi zone de Italie setentrionál a son tantis 


Fig. 29 — Vie pal Mesolitic a forin frecuentadis in Friül lis areis sioris di aghe 
logadis sui órs dai lács (tant che par esempli il lác di Ruvigne) o di zonis une 
volte paludosis (te foto, un dai lûcs tal comun di Cjassà). 

Fig. 30 — Tes industriis litichis dal Mesolitic pigui imprescj cuntune forme 
triangolar — dopradis tant che armaduris des frecis — a deventin carateristics. 


stazions mesolitichis e, tra chestis, si à di ricuardá 

in particolâr la concje di Trent e il Cjars triestin. 

Lis presincis mesolitichis cognossudis inte aree 

padane e in ché alpine a son centenárs e si cjatin 

in ambients gjeografics diferents. I lúcs umits, 

cuntun alt potenzial alimentár, a son chei che a 

riclamavin di plui l'interés di chestis popolazions 

ma a esistin ancje sîts in planure, su teracaments 

dongje di antics jets di flums, in zonis di culine e 

prealpinis, sot di paréts di cret o intes grotis, 

paráts di isolants (che a son grancj clapons lassáts 
dai glaçârs), in mont a cuotis altis e te fasse 
lagunár (fig. 29). Al par che il teritori al fos sfrutàt 
cun migrazions stagjonáls che a puartavin i grups 

di cjacadórs e racueidórs a fermási vie pal Unvier 

in lūcs riparáts o in sedis stabilis tes vals, vie pal 

Istát invezit a levin plui ad alt: in cheste maniere 

a podevin sfrutá diferents ambients. 

Di un pont di viste culturál tal Mesolitic de 

Italie setentrionál si ricognossin doi moments 

(fig. 30): 

- une fase antighe (Sauveterian), tra 8.000 e 
5.800 agns p. di C., caraterizade di industriis 
litichis cun armaduris di frece tant che trian- 
gui, segments e pontis a schene; 

- une fase resinte (Chateauneuvian), tra 5.800 e 
4.500 agns p. di C., cun tipics imprescj in forme 
di trapezi e lamis denticoladis. 

Lis industriis di piere mesolitichis a son pal solit 

di piçulis dimensions (microlits), che dispès a son 

lungjis pócs milimetris. Chest fenomen al à ce fa 

cu la grande difusion dal arc e cul ūs di frecis 
armadis propite cun chescj microlits di silię. A son 

stats cjatáts ancje manufats di cuarç, fossignis e 

manariis di cuar di cierf, spatulis e pontarūi di 

vues, elements pal ornament di cape e altris 

ogjets decoráts. Propit la circolazion di capis di 

már e di ciertis materiis primis e dimostre che a 

jerin trafics e contats. 

I! Mesolitic tal Cjars 


Il Cjars triestin al è une des zonis talianis cun plui 
stazions che si puedin ricondusi al Mesolitic. Di 
fat a son cuasi vincj lis stazions di cheste ete rico- 
gnossudis e che pal plui a son in grotis, che in ché 
zone a ‘nd é tantis, o in ripárs sot cret (fig. 31). 
A] è probabil che chestis stazions a fossin fre- 
cuentadis di cjacadórs e racueidórs dal Mesolitic 
par sfruta lis risorsis ufiertis dal mar e dal altiplan 
dal Cjars, che in ché volte al veve di vé un aspiet 
une vore diferent di chel di vué, cun plui boscs e 
cun tante aghe, stant aes predis che si cjacavin: 
ors, lófs, volps, tacs, lodris, mardars, gjats salvadis, 
jeurs, castórs, cenglárs, cjavrüi, stambecs, büs e 
cierfs. 

A chestis ativitáts economichis si à di zonta la 
pescje, pal plui in ambient marin, e la racuelte dai 
moluscs che tai sits e je documentade di stráts di 
capis. Te fase antighe dal Mesolitic a son segns di 
racuelte di moluscs comestibii di tiere (Helix), 
invezit inte fase plui resinte si svilupe la racuelte 
dai moluscs comestibii marins, pal plui di scoi. Al 
pár ancje che a chest fat e corispuindi une dimi- 
nuzion de ativitát de pescje. 

Il teritori di cjace di chestis popolazions al jere 
duncje un ambient cun boscs temperáts, cun areis 
viertis, paluderis e sfueis. Al inizi dal Mesolitic il 
mar al jere a 5 km de só posizion di cum, dulà 
che al rivarà vie pal Chateauneuvian, e chest dât 
al varés di vé un rapuart cul disvilup de racuelte 
dei moluscs marins di scoi. 


Fig. 31 — Une des areis plui frecuentadis dai grups di cjacadórs racueidórs 
mesolitics al fo il Cjars triestin, li che lis tantis grotis a ufrivin ripârs comuts 
aes comunitáts che a vivevin di pescje e di racuelte di moluscs. 

Ma si à ancjemó di capi ben cuái che a jerin i 
rapuarts tra i sits mesolitics e il már. Il fat che da 
pit de scoiere e fos une planure e che cheste si 
podés ancjemo utilizà inte fase antighe dal 
Mesolitic al puarte a domandási se une part dai 
insediaments no fos da pit de scoiere di cumó e se 
la mancjance di moluscs marins tai nivei mesoli- 
tics dal Cjars no sedi di imput al fat che dome i 
sits bas, che vué a son sot aghe, a sfrutassin i 
moluscs. 


Il Mesolitic in Friūl 


Par ce che al rivuarde lis presincis mesolitichis in 
Friūl, si à di dí che a son uns trente e, zontant chés 
dal Cjars triestin, a fasin tal complès un grant 
numar. Come che al é stát osservát tes areis veni- 
tis e trentinis i sits si concentrin in particolâr intes 
zonis di culine dulà che a son sfueis di aghe o in 
mont e te basse planure no lontan de fasse 
lagunár di cumó. Chest ultin ambient al veve di 
jessi une vore diferent di vué e i grups umans a 
vevin a disposizion planuris plui profondis, no 
ancjemò inagadis dal mar alçât par vie de degla- 
ciazion de aree alpine. Tal Cjars triestin, al inizi 
dal Mesolitic la linie di rive e jere lontane 5 chi- 
lometris de cueste di vué e l'ambient al jere 
cetant diferent di chel che o cognossin nó: si 
cjagavin cierfs, cjavrüi, cenglárs, ors, stambecs, 
alcs, jeurs, volps, lodris e castórs. Il teritori di cjace 
di chestis popolazions al jere un ambient cun 
boscs di zone temperade, cun areis plui viertis, 
paluderis e sfueis. 


La frecuentazion des altis cuotis 
tal Mesolitic 


Vué il fenomen de frecuentazion mesolitiche des 
altis cuotis al ė ben documentát cun rescj cjatáts 
in dut l'arc alpin. 

Vie pal Istát piçui grups di cjagadėrs a partivin 
dai sits a val e a rivavin fin a cuotis une vore altis: 
lis presincis si concentrin intune fasse che e va dai 
1.600 ai 2.100 metris di altitudin, ma si cognossin 
stazions a plui di 3.000 metris. Lis carateristichis 
des industriis cjatadis in mont, dal dut similis a 
chés cjatadis tai ripârs a val, e l'üs des stessis 
materiis primis a confermin che i stes grups 
umans in Istát a frecuentavin i passons alpins pe 
cjace dai grancj unguláts e vie pe brute stagjon a 
sfrutavin lis risorsis che a cjatavin a val. 

Lis presincis in aree montane pal solit si cjatin in 
localitáts adatis pe soste e par parási, sot di grancj 
isolants, di piçulis paréts di cret o in zonis dulà 
che nol tire l’aiar; in lúcs dulà che si podeve cjatà 
aghe, come dongje dai sfueis di mont o di pocis e 
risultivis; dulà che si podeve cjacá; in zonis dulà 
che si scugnive passá; su picui teracaments o lūcs 
adalt di dulà che si podevin viodi i trops di 
animái; in zonis planis cun tancj passons, fre- 
cuentáts dal salvadi; su crestis o dongje di sielis. 
Il prin sit mesolitic scuviert in aree montane in 
Friūl al è stat chel di Pas Pramuel (a 1.500 
metris). Sui órs dal lat che al ė denant dal pas a 
son stats individuáts manufats di silig che si pue- 
din considerâ dal Mesolitic. Ricercjis che no son 
ancjemo finidis a an puartát a scuvierzi cetancj 
sits mesolitics in dute la zone che e à tantis teste- 
moneancis di chest periodi. 

No son státs cjatáts rescj dome te aree di Pas 
Pramuel, ma si sa di presincis di cjamps di cjace 
mesolitics ancje su la Siele di Aip, a Casere 
Valbertat, a Plans di Lance, in Val Dogne e inte 
concje di Sauris. 

In dut cás al ė pussibil che ai grups mesolitics inte 
nestre regjon 1 interessàs soredut la aree culinâr 
ator di Sant Denél dulà che in ché volte a jerin 
sfueis e lács. Al par che lis comunitáts di cjacadórs 
e racueidórs a vedin frecuentát une vore 1 rilêfs 
dal anfiteatri morenic dal Tiliment. 

I grups mesolitics si son insediáts su picui riléfs, 
sul ór di zonis umidis che cumó a son bonificadis 
e su lis rivis di antics jets di flums, clamáts des 
areis cun tante aghe che si son formadis in cheste 
zone ae fin de glaciazion würmiane. 

La cronologjie dai rescj e mostre che la ocupa- 
zion e scomence inte fase antighe dal Mesolitic, 


Fig. 32 — Pontis di frecis trapezoidâls di silig dal sit mesolitic di Cjassà. 

tacant dal VIII mileni p. di C. Di chest periodi al 
pues jessi il sit li des Fornás De Mezzo, tal comun 
di Rivis Darcjan. Al ė pussibil che cheste stazion 
e coventàs pe materie prime bondante in chei 
terens: di fat a son tancj 1 nuclis che a son stats 
cjatáts culi. 

Se te Alte planure furlane lis testemoneancis dal 
periodi mesolitic a son scjarsis e si cjatin dome 
inte fasse da pit des culinis pluitost che te planu- 
re vierte, inte Basse lis segnalazions di industriis 
litichis che si puedin riferi ai diferents moments 
di chest periodi a son plui numerosis (fig. 32). Ore 
presint a son concentradis inte zone tra i flums 
Stele e Cuar. AI pâr che pai insediaments a sedin 
státs preferîts 1 riléfs morfologjics e lis alturis 
dongje dai cors di aghe; lis zonis che a dan su lis 
areis umidis, i cordons di scjans dongje de fasse 
lagunár. Di un pont di viste cronologjic la ocupa- 
zion mesolitiche de Basse e pues jessi sedi de fase 
antighe che di ché resinte, stant che e rivuarde un 
spazi cronologjic di almancul tré milenis. 


Abita intun ripár sot cret tal Paleolitic 
superiór e tal Mesolitic: il cás di Biarc 
dongje Sant Pieri al Nadison 


A son lûcs che a interessin in maniere particolâr i 
grups di cjacadórs dal Paleolitic e dal Mesolitic 
par vie des lór carateristichis gjeografichis e gjeo- 
morfologjichis. Chest al ė il câs soredut des grotis 
e dai ripárs sot cret dulà che 1 grups umans a 
podevin cjatá cun facilitât un sotet ocasionál o 
organiza vérs incjampaments par passa la brute 
stagjon. Di fat lis grotis a àn un clime une vore 
stabil, fresc in Istát e clip in Invier, e inte 
Preistorie a son stadis dopradis tant che abita- 
zions, ricovars pes bestiis (par esempli vie pal 
Neolitic) o tant che lûcs pes sepulturis e par altris 
manifestazions spirituáls. 

Tra i sits dal Friûl, un dai plui interessants al è il 
ripâr di Biarç (fig. 33) che al è suntun grant 
teracament dal flum Nadison cualchi chilometri 
plui a nord di Sant Pieri. Si trate di un ripár póc 
plui in alt dal atuál cors dal flum, a 159 metris di 
altitudin. 

In chest lüc a son stats fats sgjáfs stratigrafics (fig. 
34) e e je une des raris stazions indagadis de Italie 
setentrionál, dulà che si conservin nivei che si 
puedin considerá de fin dal Paleolitic superiór e 
de fase antighe dal Mesolitic. Duncje al ė un sit 
une vore impuartant pal studi dal passac tra che- 
stis dós etis. 

Istudis su polins, cjarbons, sediments, piçui mami- 
fars, moluscs, rescj di pascj e sui ogjets recuperáts 
a fasin di chest sit il jaciment furlan plui impuar- 
tant par delinia lis vicendis umanis e ambientáls 
tra lis fasis fináls de glaciazion würmiane e l'inizi 
dal Olocen. 

Par ce che al rivuarde l'ambient al è di di che al è 
stát pussibil savé cualis che a jerin lis plantis pre- 
sintis tes Vals dal Nadison. Prime che l'om al rivàs 
tal ripár (fase che e corispuint al strát 6), a son 
segns di un clime continental stepic, arit e frêt, e 
te vegjetazion a jerin prevalentis lis jerbis. Tra i 
arbui il plui comun al jere l’alaç, ma a jerin ancje 
pecs, olnárs, cjarpins, noglárs, teis e olms. 

Al pár che la prime frecuentazion umane (strát 
5), e puedi jessi stade vie pal Epigravetian finál 
(cirche 10 mil agns p. di C.) e che e corispuindi ae 
ossilazion temperade di Alleród, une fase di rifo- 
restazion dulà che insiemi ai alaçs a son ancje 
baranclis, noglárs, teis, olms, cjarpins, bedois e 
olnárs. A son ancje tancj felets. 

I nivei seguitîfs — che si puedin riferi al Mesolitic 
(stràts 4 e 3B) e al Neolitic (stràts 3A e 2) - a 
mostrin che al jere un ambient temperát umit e 
un bosc cun frassins, cjarpins e faiárs. 

Il sit al e stat ocupát pe prime volte di cjacadórs 
tal tart Paleolitic superiór. Di fat dal nivel 5 o vin 
une industrie di silig sclesade tipiche dal 
Epigravetian finál, cun imprescj a schene dife- 
rents e gjeometrics tant che segments e triangui. 
A son tancj rassadórs, pal plui frontái curts, e e je 
stade cjatade ancje cualchi microongjele. Si viót 
za che a son daûr a svilupási chés tindincis (i ras- 
sadórs si scurtin e a cressin di numar in dam des 
ongjelis e si disvilupe la tecniche de microongje- 
le) che a anticipin lis industriis mesolitichis. 
Insiemi cu la silic, in chest moment si dopre ancje 
il cuarç fat dimostrát di imprescj e di sclesis di 
lavorazion che a son stats cjatáts, material une 
vore rár tal Paleolitic superiór de Italie seten- 
trionál. O vin ancje pontarüi di vues e un dint 
atrofic di cierf cuntune buse a pene scomençade 
che si pues pensá che al sedi stát un element di 
une golaine. I rescj di bestiis nus disin che in chest 
moment il cierf al jere chel plui cjaçât. A son 
ancje rescj di stambecs, cenglárs e cjamogs. Chescj 
reperts a dimostrin che l'om al frecuentave 
ambients diferents: vierts (stambecs), cun bosc 
rár (cierfs) e cun bosc fis (cenglárs). Si pense che 
la stazion e fos il cjamp di base invernál pai grups 
di cjagadórs che a passavin l'Istát in incjampa- 
ments a cuotis plui altis dulà che si podevin copá 
i grancj unguláts. Une datazion cul Carboni 14 

Fig. 33 — La aree dal ripâr di Biarg dongje dal cors dal Nadison. 


par chest nivel nus permet di insuazá la ocupa- 
zion dal tart Paleolitic tor dal 9.150 p. di C. 

I nivei parsore (4 e 3B) di Biarę si riferissin ae 
fase antighe dal Mesolitic (Sauveterian). Par ce 
che al rivuarde lis industriis di silic si note che a 
aumentin chés cun forme gjeometriche, in parti- 
colàr i triangui, e 1 imprescj a schene: tra chescj o 
cjatin cualchi “ponte di Sauveterre”. A son simpri 
tancj 1 rassadórs e si cjate ancje cualchi ponte di 
vues. Cheste fase culturál, che e segne l'inizi dal 
Olocen antic, e cognòs il disvilup di une ativitát 
venatorie che e preferis cjacá cenglárs, po dopo 
cierfs e cjavrūi; intant e cale la presince dal stam- 
bec. Al somee che in chest periodi si sedi svilupa- 
de la pescje tes aghis dal Nadison: lis vertebris di 

Fig. 34 — Vedude de stratigrafie dal Ripâr di Biarc. 


31 


è 


pes recuperadis nus dan 
informazions su lis spe- 
ciis che a vignivin cjapa- 
dis, su lis lór dimensions 
e sul moment dal an che 
e vignive praticade che- 
ste ativitât. Si cjatin plui 
dispés rescj di trute, ma 
ancje di ciprinidis e di 
timalidis (pes de famee 
dal temul). In cualchi 
cás lis predis a rivavin a 
dimensions impuartan- 
tis (plui di 45 cm di 
lungjece) e al pararès 
che la ativitát de pescje 
e sedi stade praticade 
dut il timp dal an deven- 
tant plui intense vie pe 
Vierte e vie pal Istát. 

I nivei superiórs (3A e 
2) de serie di Biarç a 
son de fase neolitiche. 
La analisi dai materiai 
dulà che si cjatin impre- 
scj di silig mesolitics, insiemi cun framents di 
ceramiche che si puedin considerá de fase anti- 
ghe e di ché medie avanzade dal Neolitic, e per- 
met di mostrá che za par antic la part alte dal 
dipuesit e je stade in part incuinade dal volt che 
al é sdrumát jü e des ativitáts dai oms che a vive- 
vin li. La industrie di piere dal nivel 3A e je fate 
di rassadórs circolárs e su lame, trapezis, tronca- 
duris, pontis a schene, triangui e segments, 
microongjelis. O vin ancje un element di falçut 
(che al ven dal nivel 3 gjeneric) e un romboit. 
Simpri dal nivel 3 gjeneric e ven une fossigne 
une vore biele fate di cuar di cierf (fig. 35) cu la 
base concjade e cuntune dople file di dincj. Tal 
nivel 2 a son trapezis, rassadórs curts, 
microongjelis e une ponte a forme di fuee. 

I tocs di ceramiche, che a àn decorazions fatis cui 
déts (dal Neolitic antic) e cun liniis incidudis, a 
son pal plui framents di vás a Bocje Cuadre, tacis 
e olis. Dai cjarbons dal nivel 3A si à otignût une 
datazion al Carboni 14 di 3650 + 300 p. di C. La 
ativitát de pescje e va indenant ancje tal Neolitic: 
e ven praticade insiemi cu la cjace di cjavrūi, 
cierfs e cenglárs. A comparissin ancje i prins 
animái dumiestis (cjavris e pioris). 

Dai nivei neolitics e je vignude für ancje une serie 
di lavaris cun intacs oponūts: al ė une vore pro- 
babil che a sedin pés par réts. Tal nivel 2 al è stât 


Fig. 35 — La fossigne di cuar 
di cierf recuperát a Biarc. 

cjatát ancje cualchi rest uman: doi dincj di un 
individui zovin. 

In ducj i nivei di Biarç si cjatin ancje capis di 
Gasteropots e Bivalvárs (fig. 36) che l'om al 
doprave tant che elements di golaine o di orna- 
ment, come che e dimostre la presince di une 
buse tal umbon di cualchi esemplár. La specie 
plui doprade e je la Columbella rustica, tipiche di 
ambients litoranis cun crets sot aghe. A son ancje 
esemplárs di Littorina neritoides (specie dai scois 
di cueste), di Chlamys (specie che e vif in fondai 
cun savalon tal már in zonis di delta), di Unio 
elongatulus (carateristiche di aghis dolcis e fermis 
cun fondái pantanós) e di Cerastoderma glaucum 
(specie che e vif intes aghis di lagune o di delta). 
Chestis a mostrin i diferents ambients di cueste e 
di lagune frecuentáts dai ocupants dal ripár di 
Biarç che des Vals dal Nadison a podevin là tant 
plui a Sud o a vevin rapuarts cun altris grups 
umans de zone dongje dal már. 


Pas di Pramuel - un cjamp di cjace 
di 7.500 agns indaür 


Suntun piçul rial che al da viers la spuinde seten- 
trionál dal lâc di Pramuel (fig. 37), a cirche 1500 
metris di altitudin, di resint al é stát individuát un 
piçul incjampament di cjagadėrs mesolitics che al 
pues jessi cirche dal 7.500 prin di C. Cui sgjâfs 
(fig. 38) a son státs recuperáts plui di tré mil 
manufats di silig e di cuarę. Tra chescj ancje pon- 
tis di frece microlitichis, rassadórs, curtissuts a 
schene, nuclis, lamis e sclesis. Cheste stazion - che 
i archeolics a àn clamát *Dosso Confine" par vie 
che a pócs metris dal sit al é il confin di Stát tra 
Italie e Austrie — e je une vore impuartante parce 


Fig. 36 — Capis foradis e canin atrofic di cierf dopráts tant che elements orna- 
mentai dai grups preistorics che a frecuentarin il ripâr di Biarg tes Vals dal 
Nadison. 

che e testemonee inte nestre regjon une des plui 
antighis presincis dal Om su lis monts. 

La analisi dai reperts cjatáts e de lór disposizion 
sul teren e je stade une vore utile ai studiós par 
capi la organizazion dal incjampament. O savin 
che intune picule aree si lavorave il cuarg, invezit 
su la cime, intun lūc dulà che a jerin stadis siste- 
madis pieris che a fasevin une sorte di paviment, 
si sclesave la siliç e si preparavin lis pontis di frece 
pe cjace. O podin prossuma che il piçul grup di 
cjaçadôrs al ves ancje tirát sù une tende di piels 
par parási dal frêt ma di cheste vué no nus è 
restát nuie. 

Invezit al é sigūr che chescj cjaçadôrs a vessin 
impiât piçui fücs par scjaldási o par cusiná la cjar 
des predis, come che a dimostrin i tancj cjarbons 
che a son státs cjatáts tal teren. 

Come ducj chei altris sits dal Mesolitic in alte 
montagne, Pramuel al veve di jessi un cjamp di 
cjace stagjonál, frecuentát vie pal Istát o al inizi 
de Sierade prime des bondantis neveadis 
invernáls. 

La analisi des materiis primis che i cjagadòrs a 
dopravin par costrui 1 imprescj e indiche che che- 
scj grups umans a rivavin al pas vignint jü di Nord, 
di chel che vué al è teritori austriac. Di fat, il cuarg 
— un material trasparent tant che il veri - nol è inte 
nestre regjon e duncje al à di jessi stát gjavát für a 
Nord, dulà che a jerin cetancj jaciments. 

Cualchi silic — soredut chés rossis - a àn carateri- 
stichis similis a chés che si cjatin in Venit, ma la 
plui part de silię — nere - e vignive gjavade für ca 
dongje e traspuartade tal incjampament pes 
necessitáts dai cjacadórs. 

Chescj dáts a pandin che la zone che cumo e je il 
confin tra Italie e Austrie e podeve jessi frecuen- 
tade di grups di cjacadórs che a vignivin di terito- 
ris diferents e che si cjatavin in cuote ancje par 
scambiá ogjets e materiis primis. 

I sgjáfs a àn mostrát ancje dós grandis laris, vâl a 
dî plans dal fūc, e altris rescj di fücs plui peut che 
a testemonein che in chel lūc a son passâts grups 
umans ancje secui dopo: al pâr che lis dós laris a 
sedin de Ete romane e i fücs plui picui de Ete di 
Miec. 


Par savé alc di plui: Murî in cuote, 
il cjacadór mesolitic di Mondeval de Sora 


La a cjacá in cuote vie pal Istát e jere une ativitât 
cussi pericolose che si podeve fin pierdi la vite. 
Dal teritori de provincie di Belum nus rive la 

Fig. 37 — Il sit di Pramuel Dosso Confine, dongje dal confin cu la Austrie, viodūt 
di Nord. 


testemoneance direte di un event tragjic capitât 
cirche 9 mil agns indaûr. Tai prins agns Otante 
inte concje di Mondeval de Sora e je stade cjata- 
de la sepulture di un cjaçadôr dal Mesolitic metût 
sot di un grant isolant. 

Il sit al è a 2.150 metris e dal sigūr lu frecuentavin 
dome vie pal Istát i grups di cjacadórs che a vigni- 
vin di insom de val. Di fat inte concje a son tancj 
segns di bivacaments o di piçui incjampaments di 
cjaçadôrs mesolitics (fig. 39). A son stats studiáts 
i rescj des bestiis cjaçadis e cussi si ė vignūts a 
savê che lis predis preferidis a jerin il cierf e il 
stambec, ma pai manufats di vues a son státs 
dopráts ancje cuars e dincj di alc e di cenglár. 

In chest sit si son conserváts i materiai di nature 
organiche e insiemi cui rescj des bestiis cjaçadis o 
vin il cjarbon dai fūcs impiáts tal cjamp che nus 
fasin savé che si brusavin alags o laris. 

Il cjaçadôr (fig. 40), che al jere un om, al è stat 
poiát su la schene intune fuesse e la part inferiór 
dal cuarp e je stade taponade cun pieris sielzudis: 


Fig. 38 — II sit di Pramuel Dosso Confine tal moment dai sgjáfs. Chest piçul 
dues al è stat frecuentát di cjacadórs dal Mesolitic antic che a vevin di vignî 
dal teritori austriac. 

Fig. 39 — La aree di Mondeval de Sora tes Dolomitis belumatis e je stade frecuentade a di lunc di grups di cjacadórs vie pal Mesolitic. 


al jere dome materiál di origjin vulcaniche e pon- 
che calcarie. I bracs e gjambis dal om a jerin ducj 
ben disponûts, für che la man çampe che forsit al 
moment de sepulture e strenzeve alc. Sul flanc 
diestri, a ret de man, e jere une magle di auriane 
rosse, invezit sul flanc camp a son státs cjatáts 33 
reperts tant che sclesis e nuclis di silic, pontarūi di 
cuar, une fossigne, ancje ché di cuar, cun dincj 
alternáts. A ret de man çampe a jerin altris doi 
grups di ogjets dal furniment: dós balis o piçulis 
massis di forme sferiche di tiere e sostance orga- 
niche e cualchi lame di silig. Parsore di ogni spale 
e jere une lame di silię, cualchi dint atrofic di cierf 
sbusât al è stát cjatát sot de palete campe e su la 
costoime; sul pet e tra i zenoi ancje doi pontarūi 
di vues. 

Lis carateristichis dai ogjets e la lór posizion a 
fasin pensá che chei cjatáts dongje dal flanc camp 
in origjin a fossin dentri di une borse di piel e che 
a costituissin il furniment personál dal cjaçadôr; 
invezit chei metüts parsore dal muart a rivuarda- 
ressin il rituál funerari. 

Infin, il studi dal scheletri al pant che il cjagadòr — 
dal tip uman Cro Magnon - al jere sui 40 agns e 
al jere alt 1,67 m. 

La ocupazion stagjonál dai sits preistorics: 
i metodis di studi. 


Stabili se un puest al è stat ocupát in maniere 
stagjonál o continuative al é une vore impuartant 
par interpretá la funzion stesse di une stazion 


Fig. 40 — La sepulture mesolitiche di Mondeval de Sora intant dal sgjáf. 

preistoriche, ricognossi la esistence o no di un 
“sisteme” di insediament e cuale che e je la posi- 
zion dal sit in chel sisteme. In cualchi cás si pues 
dedusi che un lúc al è stat ocupát in maniere 
stagjonál in gracie di elements esternis di caratar 
ambientál, tant che par esempli la altitudin de 
localitát. Se cheste e jere in cuote al jere dificil 
che e fos ocupade vie pal Invier (al è il cás des sta- 
zions mesolitichis e dal Paleolitic superiór dal 
Plan dal Cjaval e di chés mesolitichis di Pas di 
Pramuel), par ducj chei altris cás si à di interpretâ 
1 reperts che si cjatin tal sit. I rescj che a dan plui 
informazions par ce che al rivuarde chest aspiet a 
son chei des bestiis stant che dispės al ė pussibil 
stabili une relazion direte tra i rescj di animái 
copáts dal om e la stagjon cuant che a son muarts. 
Di fat cualchi specie si pues cjacà dome in cualchi 
periodi dal an (come par esempli chés che a 
migrin), o e parturis dome intune cierte stagjon: 
se intun sit si cjatin tancj rescj di picui di une spe- 
cie al é evident che al jere ocupát in maniere 
stagjonál. 

Cun di plui vie pai ultins agns a son stadis studia- 
dis gnovis metodologjiis di analisi che a permetin 
di determiná cun grande precision la stagjon di 
muart di ciertis speciis e, di conseguence, il timp 
di ocupazion di un sit. 

O ricuardin il studi dai dincj di cualchi bestie 
parcè che, par vie de sô consistence, cheste e je 
une des parts che plui dispés si conserve. Il studi 
dai dincj al pues dà tantis indicazions: par esem- 
pli 1 stráts di dentine, che si forme cuntune fre- 
cuence regolár ator dal dint, a puedin permeti di 
stabili il periodi di muart de bestie cu la pussibi- 
litàt di sbaliá di dome 1 o 2 més e, in cheste 
maniere, si puedin vé indicazions preziosis sul fat 
che il sit al fos frecuentát dome in ciertis stagjons 
dal an - e duncje colegát a ativitâts stagjonáls — o 
ocupát par buine part dal an - duncje un sit resi- 
denziál. 

Informazions di chest gjenar si gjavin für de anali- 
si des liniis di cressite des capis cjapadis sü dai oms 
preistorics par mangjá i moluscs che a jerin dentri. 
Dispés lis capis a son reperts bondants intai dipue- 
sits de ete mesolitiche e a segnin che 1 sits dongje 
dal már (par esempli lis grotis dal Cjars triestin) a 
jerin ocupáts in maniere stagjonál dai grups umans 
che in cierts periodis dal an si dedicavin a cheste 
ativitât specializade di racuelte. 

Sui stes principis si fonde ancje il studi des verte- 
bris dai pes (fig. 41) che a àn anei di cressite anuál 
e lis stagjons cjaldis dal an a risultin segnadis in 
maniere diferente di chés fredis. Analizant un 

Fig. 41 — La analisi dai cerclis di incressiment des vertebris dai pes cjapáts sü 
des popolazions preistorichis e permet di vé indicazions sui timps di frecuen- 
tazion dai sits. 


disc di vertebre di un pes cjapát dai oms preisto- 
rics si pues determiná la specie dal pes, la só etát, 
lis dimensions e ancje la stagjon cuant che al è 
stat pescját. Chest metodi al à permetūt di docu- 
mentá tal ripâr di Biarç une ativitât di pescje che 
si faseve par dut l'an, ma che e deventave ma plui 
di dut vie pe Vierte e pal Istát. 


Par savé alc di plui: La cjace inte Preistorie 


Al é dificil stabili di cuant che l'Om preistoric al 
è stat bon di disvilupa tecnichis di cjace adatis a 
copá predis di grandis dimensions. Par ce che al 
rivuarde la part plui antighe de storie dal Om si 
riten che i rescj di bestiis di grandis dimensions 
no dimostrin ativitát venatorie ma pluitost che 
l'om si procurave part de cjar des bestiis che a 
jerin muartis par causis naturáls o che a jerin sta- 
dis copadis dai grancj carnivars tant che la jene. 
Tal Paleolitic superiór i studiós no san ancjemò se 
i tancj rescj di mamuts a derivin de abilitát vena- 
torie dai ultins cjagadòrs paleolitics. Di fat cheste 
bestie e veve dimensions cussi grandis che pai 
grups umans e jere une prede cuasi impussibile di 
cjapá. Si ipotize che i grups umans a fasessin batu- 
dis di cjace sburtant lis predis viers busis platadis 
sgjavadis tal teren o in zonis di palát di dulà che 
la bestie no podeve plui saltâ für. Dopo che a son 
státs cjatáts sits di cjace specializáts, o savin che 
bestiis di dimensions avonde gruessis, tant che i 
bisonts, a jerin a man di chescj cjaçadôrs. 

Tra la fin dal Paleolitic superiór e Pinizi dal 
Mesolitic e je rivade une impuartante inovazion 
des tecnichis di cjace cu la invenzion dal arc (fig. 
42), che si zonte al ūs di pilots e di fossignis. 
Insiemi cu la difusion dal arc si à une gjenerál 
microlitizazion dai imprescj di silig e a compari- 

Fig. 42 — Senis di cjace cul arc. Pituradis su lis paréts dai ripárs sotcret dal 
Levante spagnūl. A confermin il jentrâ di cheste arme te ete Mesolitiche. 


ssin imprescj di forme gjeometriche, cun sagume 
e dimensions uniformis, che a coventavin par 
“armâ” lis frecis (e par chest a son cognossudis 
cul tiermin di “armaduris”). A vignivin metudis 
sedi su la ponte des astis des frecis di len, che in 
bande. Par vie di problemis di conservazion, in 
Italie no si cognós nissun esemplár intat, ma al 
esist cualchi esempli che al ven des torberis de 
Europe setentrionál. Lis pontis di silig a jerin fi- 
ssadis cun resinis o altris colis naturáls. La grande 

varietát di armaduris di silię e fâs pensá che a fos- 
sin dopradis par diviers gjenars di cjace. I rescj dai 
arcs preistorics a mostrin che a jerin luncs cirche 
1,50-1,60 m. AI ė stat calcolât in maniere speri- 
mentál che lis frecis a podevin rivâ ae velocitât 
di 100 km oraris e là lontan fin a 200 metris. Si 
pense peró che la distance buine e fos tor dai 
30-50 metris. Lis sperimentazions modernis nus 
dan cualchi element di valutazion par ce che al 
rivuarde lis bestiis che si podevin copâ: al è 
risultát che i proietii tiráts doprant replichis di 
arcs mesolitics a vevin un grant podé penetrant 
e a podevin copá ancje predis di taie grande 
tant che alęs e cenglárs. La presince di microlits 
gjeometrics di silię tai sits mesolitics de nestre 
regjon e je la prove indirete che ancje popola- 
zions dal tart Paleolitic (Biarg tes Vals dal 
Nadison, Plan dal Cjaval) e dal Mesolitic a 
dopravin l'arc. 

La fossigne (fig. 43) invezit e jere une arme che si 
lançave, fate di vues o di cuar di cierf, cun dincj 
laterái di une o di dutis dós lis bandis e che si 
tacave a une aste cuntun fil che al permeteve al 
cjacadór di recuperále. Doi esemplis di fossignis 
cun dople file di dincj a vegnin dal ripâr di Biarç 
dongje Sant Pieri al Nadison e de Grote di 
Cladrecis dongje Prepot, tal Friûl orientál. 


Fig. 43 — Fossignis di cuar e piculis lancis di vues a completavin l'armament dai cjacadórs preistorics 

Il Neolitic in Friûl 


Cu lis primis comunitáts neolitichis e cambie une 
vore la fisionomie culturâl e ecologjiche dal Friül 
rispiet ai timps prime. 

Il Neolitic, cuasi dal dut scognossūt inte nestre 
regjon fin a 20 agns indaūr, vué al ė documentat 
di plui di 40 insediaments, ancje di dimensions 
une vore grandis che a son pal plui inte alte e 
inte basse planure e te zone dal Cjars. Se i 
grups umans dal Mesolitic cu lis lór economiis 
di cjace e di racuelte a vevin cjatát un lór puest 
tal Ambient cence alterálu, come un dai tancj 
fatórs ecologjics, invezit lis gnovis comunitáts 
di protoagricultórs neolitics a àn scomengát 
subite a condizioná in maniere significative il 
teritori. 

In tancj câs, tant che a Samardencje di Pucui (fig. 
44) e a Blancjade di Palacál, la colonizazion neo- 
litiche e à rivuardát une superficie di desenis e 
cualchi volte di centenárs di etars. E je pal solit 
une ocupazion no massive, ma che e va indevant 
tal timp, cun fenomens di reinsediament des 
stessis areis: praticant une sorte di agriculture 
itinerante su distancis curtis i agricultórs neoli- 
tics - dopo vé disboscát e svegrát piculis areis di 
meti a culture — a cambiavin dispès i sits dai 
vilags parce che la fertilitát natural dai terens si 
esaurive. In cheste maniere la ocupazion neoli- 
tiche e interesse centenárs di etars (tal cás di 
Samardencje, i materiái a son sparnicáts su cir- 
che 600-800 etars di superficie), creant in cual- 
chi cás une rét ingredeade di olmis. Par 
implantá i gnûfs vilags i prins agricultórs prei- 
storics a sielzevin areis cun cualchi alture, sore- 
dut se a vevin terens bogns. 

L'esempli plui cognossūt al è il vilac neolitic di 
Samardencje, che di 20 agns il Museu Furlan di 
Storie Natural a ‘nt puarte indevant i sgjáfs 
archeologjics; lis ricercjis che a son stadis fatis a 
an permetūt di torná a scrivi un dai cjapitui plui 
interessants de Preistorie de Italie nordoriental. 
Altris sits neolitics cognossüts a son a Sant 
Zuan di Cjasarse, Fagnigule e Valer di Dacan di 
Pordenon inte provincie di Pordenon, e a 
Ruvigne, Palme, Buri, Prissinins, Mucane, Zirà, 
Pavie inte provincie di Udin. 

Fig. 44 — Une des areis di Samardencje di Pucui li che a vegnin für olmis bon- 
dantis dai prins vilacs neolitics. 


Samardencje di Pucui: dulà che l'Orient si 
cjate cul Ocident 


Lis ricercjis fatis (figg. 45 - 46) a Samardencje a àn 
permetūt di valutâ che a sedin almancul 5 mil lis 
struturis preistorichis che a spietin di jessi sgjava- 
dis. A son pal plui piçulis busis di forme plui o 
mancul regolár (“pocits”), che lis popolazion neo- 
litichis a dopravin par meti vie i grans, e dopo 
ancje par buta ce che nol covente plui. 

A son ancje busis di pâl, une grande cistierne 
par cjapá la aghe, busis di dulà che forsit si gja- 
vave arzile e un grant fossál che al sierave intor 
un dai tancj abitáts neolitics di Samardencje. 
Prime che al vignis scuvierzüt chest insedia- 
ment, si pensave che il Neolitic in Friūl al fos un 
fenomen tardif e secondari rispiet a altris areis, 
tant che par esempli la Planure Padane. Invezit 
vué o savin che intal Neolitic il Friül al é stát une 

Figg. 45-46 — Un moment des ricercjis tal sît neolitic di Samardencje di Pugui. 


zone di passag di influencis culturàls e di materiis 
primis. 

Il studi dai materiài cjatàts al mostre che lis comu- 
nitàts neolitichis a jerin une vore dinamichis, cole- 
gadis cun réts di circolazion ancje une vore largjis 
e funzionáls. Par chescj “canái” a circolavin 
marcjanziis, ma ancje ideis, influencis culturáls e 
personis, formant un cuadri culturál complès. 

A Samardencje, par esempli, a son stats cjatáts 
imprescj fats cun ossidiane che e vignive pal plui 
des fonts de isule di Lipari (a nord de Sicilie) (fig. 
47) e, in cuantitàts plui piculis, de Europe central. 


friul ees 16:30 

Il Friūl al è une des zonis plui lontanis dulà che al 
è rivât il veri eolian che vie pe Preistorie al à vût 
une grande difusion inte Italie peninsulâr. 

La stesse robe e je sucedude pe silic: se vie pal 
Mesolitic lis comunitáts umanis a vevin doprát i 
claps di silig des Alps Cjargnelis, puartáts a val dai 
torents e dai glaçârs, cui vilacs di agricultórs neo- 
litics al rive ancje un gnûf gjenar di silię, di otime 
cualitát e cun colórs lustris che e ven espuartade 
dal Venit in buine part de Italie setentrionál (fig. 
48). 

Chest cuadri al somee tipic di buine part dai 


Fig. 47 — Un bloc di ossidiane di Lipari cjatát tal vilaç neolitic di 
Samardencje. 

Fig. 48 — Tai vilacs neolitics dal Friūl une part impuartante dai imprescj di 
silig e jere fate cun materiái impuartáts di une vore di desinis di km di distan- 
ce. 


è 

vilacs neolitics dal Friûl e Samardencje, cu la só 
grande cuantitát di dâts, al ė il miór esempli. 

I materiai che nus dan plui informazions par ce che 
al rivuarde i aspiets culturái di chestis popolazions 
neolitichis a son lis ceramichis (fig. 49). Un dai 
aspiets plui carateristics dal vilaç di Samardencje e 
je la presince di un numar une vore grant di cera- 
michis tipichis di Fiorano, une culture neolitiche 
presinte te Planure Padane (fig. 50). 

Al è aromai sigúr che cheste culture e gjestive la 
circolazion in Italie Setentrionál di cualchidune 
des principáls materiis primis che o vin za men- 
zonát, tant che la silic e lis pieris verdis (fig. 51). 
Par fabricá assis e manariis di piere pulide a forin 
di fat dopradis pieris verdis cuntun valór parti- 
colár (jadis e eclogjits) che a vignivin des Alps 
nordocidentáls. 

Ma la documentazion culturâl di Samardencje e 
je uniche par vie dal fat che, tes struturis cun cera- 
michis Fiorano di chest vilag si cjatin spes ancje 
ceramichis tipichis des culturis neolitichis dai 
Balcans ocidentái, tant che ché di Danil. Si trate 
di vás cultuái decoráts cun spiráls incidudis o 
pituradis, di iduluts, statuutis, vás cun cuatri pits e 
altris elements. Al somee che il material dai 
sgjáfs, che si studiin ancjemó, al mostri che de 
spuinde oriental dal Adriatic, a sedin rivadis 

Fig. 49 — Un grant vás cun forme di contegnidór par pomis cjatât tes ricercjis 
a Samardencje. 


impuartantis influencis che a àn fat nassi inte alte 
planure furlane une sorte di "frontiere cultural": 
pes cognossincis atuáls Samardencje e je la zone 
plui orientál dulà che a sedin riváts materiái neo- 
litics padans e ché plui ocidental tocjade de cul- 
ture di Danil te sô espansion a soreli a mont. 


Un vilac neolitic di 7 mil agns indaür 


Une des inovazions plui impuartantis jentradis cul 
Neolitic e fo ché de nassite di une vere “vite social": 

Fig. 50 — Scheme tipologjic des formis ceramichis e dai manufats di piere pulide che si cjatin tal vilag neolitic di Samardencje dongje di Pugui. 

Fig. 51 — Pigulis manariis di piere verde des Alps nordocidentáls si cjatin 
dispès tai sits neolitics dal Friül. 


la sedentaritât, il dási dongje des fameis — dispès 
riunits intune uniche, grande cjase - e la realizazion 
di spazis comuns a puartarin lis comunitáts neoliti- 
chis a un nivel di agregazion prime no cognossūt. 
Pe prime volte te Preistorie i insediaments a son 
státs delimitáts cun fossâi, paladis, spaltadis, sedi 
par difindi l'abitát o par protezi i nemái, sedi 
dome pe dibisugne di difindi *il dumiesti" di ce 
che al é dulintor. 

Daurman ancje i vilags neolitics dal Friúl a son 
stats sieráts intor e protezüts cun fossài plui o 
mancul fonts o dome di agárs, vadi difindüts di 
paladis fatis cun pài di ról. Dentri dal vilag al veve 
di sei il puest dome par un picul numar di abita- 
zions, cun plante retangolar e il cuviert cun dės 
alis, cul paviment e i mûrs protezûts cuntun strât 
fis di arzile. I dáts a pandin che dentri de cjase e 
jere separade une part residenziál di une doprade 
par imagazená la robe di mangjá, cualchi volte 
conservade intune sorte di cjast. 

Dongje di ogni cjase al veve di sei il puest par une 
grande fuesse pes scovacis, un o plui silos, un piçul 
for pes dibisugnis de famee. 


Par savé alc di plui: il mont spirituál des popo- 
lazions neolitichis 


Il mont ideologjic e spirituâl des popolazions di 
agricultórs e arlevadórs neolitics si presente une 
vore variát. Dal sigür la figure centrál e je ché de 
Dee Mari, simbul de Tiere che e nudris cui siei 
prodots, e che e da lis fuarcis par gjenerá. Ai oms 
dal Neolitic la figure feminine ur someave la plui 
juste par esprimi i sogjets de fertilitát, dal cicli des 
stagjons e dal rignuviment anuál, vâl a di i temis 
plui impuartants di une sorte di mitologjie agra- 
rie. Di fat a son miárs lis imagjins femininis che si 
cjatin tes culturis neolitichis dal Mediterani, fatis 

di materiái diferents: se il crep al è la materie 
prime plui doprade par fá chestis figuris, no 
mancjin imagjins di piere, di vues o di avoli. 

Tal Mediterani orientál, intes zonis dulà che al 
pâr che e sedi scomençade la Rivoluzion 
Neolitiche, o cjatin une documentazion bondante 
e varie: no dome statuutis, ma ancje statuis di 
dimensions plui grandis, edificis di templis, piçui 
altárs e a frescs su lis paréts che nus dan la idee di 
un mont religjós complès e za struturát. 

Cualchi autór al pense che si puedi fevela de esi- 
stence di un piçul pantheon cun prevalence di 
divinitáts femininis cun prerogativis diferentis, 
schematizadis di simbui e atribüts diviers, che a 
àn tant che principi unic la Dee Mari. 

Cetantis di mancul a son lis rapresentazions 
masculinis e, forsit, di erois: figuris che, insiemi 
cun dipuesits di cjáfs umans, a fasin pensa a un 
cult primordiál dai antenáts. 

Inte realtât archeologjiche al è dificil meti adun 
intun unic cuadri dutis chestis rapresentazions 
che in plui dai significáts sacris a podevin vént 
ancje di profans. Se dispés la tipologjie bondante 
des figuris antropomorfis femininis e mostre in 
maniere clare la sô fuarce simboliche ancje cun 
atribüts animái, esagjerazions anatomichis, spro- 
porzions figurativis, in altris cás al reste il dubi di 
vé a ce fa cun semplics zücs o “pipinis” che a imi- 
tavin il mont dai grancj. 


La Italie setentrionál 


Dome cualchi riflés di chest complés mont ideo- 
logjic al è documentát in Italie setentrionál che e 
reste la aree de Penisule taliane dulà che lis sta- 
tuutis femininis (fig. 52) a son plui bondantis: al 
somee che e sedi la estreme perifarie ocidental di 
cheste tradizion egjee balcaniche che no rive inte 
Europe ocidentál. 

Za cuant che a rivin i prins grups neolitics in aree 
padane o vin une serie di figuris femininis di crep, 
pal solit piçulis, cun cuarp cilindric, nadiis spes 
prominentis, pet a pene segnát e gjambis cu la 
base a pene un tic slargjade. Cuant che si ė con- 
servát, il cjáf al à la forme di fonc: forsit e je la sti- 
lizazion di un cjapiel. 


Il Friül 


Lis ricercjis fatis in chescj ultins agns tal vilaç 
neolitic di Samardencje di Pucui a àn permetūt di 


è 


recuperá cualchi teste- 
moneance preziose di 
arzile dal mont ideo- 
logjic dai prins agri- 
cultórs de planure furla- 
ne. 

In chest sit a son stadis 
cjatadis statuutis femi- 
ninis e dói iduluts di 
crep (fig. 53). Daûr di 
une prime analisi al 
pararès che la tipologjie 
di chestis figuris e sedi 
diferente di ché dai 
grups neolitics padans 
par vie de presince di 
diferents gjenars di 
figuris femininis insiemi 
cun rapresentazions di 
atribüts masculins. 
L'esemplár mër con- 
servât di “pigule 
Venere” di arzile al à 1l 
cuarp fat di un cilindri a 
sezion elitiche une vore stilizát (fig. 54). Lis gjam- 
bis a son fatis cuntune semplice espansion de base 
dal tronc, invezit par fà i brags a son stadis dopra- 
dis piçulis prominencis conichis. II cjáf, stilizát, al ė 
fat di une part finál plache, cence cuel e cu la bocje 
a pene deliniade. Des spalis al ven jü sul pet un 
pindul a forme di V fat cu la incision di liniis finis 
jempladis di colór ros. AI somee che chest motif al 
continui ancje su lis spalis de figure. Il pet al è 
rindût in maniere plastiche. E je ancje une picule 
figure antropomorfe che e streng al pet un volug - 
forsit un frut in fassis — o un esemplár che al veve 
di vé il cjâf mobil impirát intune buse tal cuel. 


Fig. 52 — Figurine feminine dai nivei 
neolitics dal Ripâr Gaban te val dal 
Adis dongje di Trent. 


Fig. 53 — Un idulut di crep dai sgjáfs di Samardencje. 

Une vore interessante e je la statuute che e à une 
sagume ornitomorfe — forsit une Dee-Uciel - cja- 
tade intune fuesse di Samardencje insiemi cun 
altris ogjets impuartants: chestis discuviertis a àn 
fat pensá a un rituál di fondazion dal vilac. 

Al é ancje cualchi idulut, simpri di ceramiche, e 
framents di ceramiche cun forme faliche che a 
vegnin de rive orientál dal Adriatic e 1 vás cun 
cuatri pits, contignidórs poiáts su gjambis zoo- 
morfis, che forsit a vevin di contigni sostancis 
particolars (sál?). Chescj elements, insiemi cui 
vás cun decorazions rossis e neris, a mostrin che 
in Friûl a son rivadis influencis de aree 
Balcaniche. 


Dumiesteá lis plantis tal Neolitic 


Cul tiermin “domesticazion" si definis chel 

procès che al rint une specie animal o vegjetal 

dipendente dal om par ce che al rivuarde la só 

sorevivence e la só riproduzion. Chest fat al à 

puartát grancj cambiaments tes plantis e tes 

bestiis, cuntun graduál procès di selezion volon- 
tarie e involontarie. 

Lis speciis principáls di grans e di liüms che si 

cjatin cuant che e nas la nestre agriculture tal 

Vicin Orient a son almancul vot (spelte, pire, 

vuardi, lints, cesarons, picüi, cesarute e lin). I cam- 

biaments che la domesticazion e à produsût su 
chestis speciis a son státs une vore fuarts: 

— [lspial devente plui robust e in cheste manie- 
re no colin plui tal teren i grignei madūrs e 
pronts par autoriprodusisi. Chest caratar, di 
impuartance vitál pes speciis salvadiis, al impe- 
dive al om la racuelte che al à finit par sele- 
zioná individuis cun caratars contraris. 


Fig. 54 — Statuute feminine di crep di Samardencje. 

— Lis dimensions e il numar dai grignei a son 
aumentáts. 

— Si è passats di grans “invistîts” (val a dí cu la 
glume, che l'om al veve di eliminá par podė 
doprá i grignei) a grans “disvistits”. 

— Lis speciis a son deventadis plui fuartis cuintri 
des malatiis. 

— Sison adatadis al ambient. 


Si pense che in tancj cás l'om al vedi fate cheste 
selezion intune maniere no cussiente scomençant 
a racuei i grans che cuant che a jerin madūrs no 
colavin par tiere. Cjapâ sü chescj grans e dopo 
semenáju al à fat svilupâ popolazions vegjetâls 
che no dispierdevin 1 lór grignei tal teren e che 
duncje a vevin bisugne di jessi semenáts dal om 
par riprodusisi. 


In Friül i prins sistemis agricui de Italie 
setentrionál 


A son une vore impuartantis lis informazions 
vignudis für dai sgjáfs par ce che al rivuarde il 
compari de agriculture in Italie setentrional. Di 
fat, se si sa che i grans dumiestis (fig 55) a son 
riváts pe prime volte in Europe tal Neolitic, a son 
ancjemo scjarsis lis cognossincis su aspiets plui 
precis, tant che i timps, i mûts e i percors di chest 
procès. 

Dopo che a son stats studiâts 1 rescj vegjetái car- 
bonizáts cjatáts tai vilags neolitics furlans — no 
dome a Samardencje ma ancje a Blancjade, a 
Fagnigule e a Pavie (fig. 56) - cul sisteme di data- 
zion al Carboni 14, vué o savin che almancul dal 
5500 p. di C. - val a dî cualchi secul prime rispiet 
al moment che fin a póc timp indaûr si crodeve 
jessi l'inizi dal Neolitic in Italie setentrionál — 
intai insediaments preistorics dal Friül la agricul- 
ture e jere za ben afermade. Si fondave su vuardi, 
spelte e pire; si coltivavin ancje plui sortis di for- 
ment “disvistit”, liūms tant che lints, bisocje, cesa- 
rons, vece e favis. La economie e jere integrade cu 
la racuelte di prodots spontanis dal bosc e chest al 
è documentát di rescj di milucs, ue, moris e nolis. 
I dáts che a rivuardin 1 miárs di rescj di grans a 
sugjerissin che i grups neolitics a vessin une gran- 
de varietát di grans, adatáts aes diferentis cundi- 
zions ecologjichis, forsit semenáts in cjamps 
misclics. 

Il studi di cheste documentazion paleobotaniche 
— che in Italie setentrionál e je ché plui bondante 
- al à rivelát di resint une altre sorprese: tra i 

Fig. 55 — Cjatá lis cariossidis carbonizadis tai sgjâfs (in alt) al testemonee la esi- 
stence di cjamps di grans coltivats (in bas) tai sits neolitics dal Friūl. 


grans di Samardencje e di chei altris vilags e je 
stade identificade, pe prime volte in Italie, la pre- 
since archeologjiche di une gnove specie - il 
Triticum timopheevi - tipiche de Europe orientál 
e duncje introdusude in Italie setentrionál propit 
a traviers dal Friūl. 


I prins cjamps di grans dal Neolitic a vignivin fats 
gjavant für splacs (fig. 57) intai boscs taiant i 
arbui plui zovins e lassant muri sul puest lis plan- 
tis plui gruessis. Il teren al vignive rot cun impre- 
scj di piere o di cuar (tant che saputis) e semenát 
cul baston. Al è probabil che in cualchi cjamp si 


Fig. 56 — Un moment dal sgjáf tal vilac neolitic di Pavie. 

Fig. 57 — Tal Neolitic i prins cjamps di grans a forin rigjaváts cun saputis, dopo di vé creat dai splags tal miec dal bosc. 


metessin grans misclicáts e duncje plui resistents 
a un Istàt masse sut o cun masse ploie. La analisi 
dai cjarbons cjatáts tai sgjáfs e sugjeris che 1 
cjamps a fossin sieráts cun cjarandis di plantis 
spinosis, tant che pirucárs, miluçârs e spin blanc. 
Cuant che a jerin madūrs, 1 grans si cjolevin sū 
cun sesulis di len che a vevin lamis di silig o cun 
curtis di seseladór e dopo a vignivin metūts vie in 
grancj vás o in busis sgjavadis intal teren arzilós 
o stabilidis. 


Il vilac neolitic di Blancjade e la domestica- 
zion des bestiis 


Come che al ė za stat dit pai vegjetai, ancje lis 
speciis animáls, deventadis dumiestiis, a mostrin 
une serie di cambiaments morfologjics. Di fat al 
somee che l'om al vedi selezionát pal plui bestiis 
che a vivin in grup e che al è plui facil controla, 
cuntun compuartament mancul agressif e miór se 
cence dincj e sgrifis. Tal timp lis dimensions des 
bestiis dumiesteadis a deventin simpri mancul 
grandis e in cualchi cás, par esempli il roc, i cuars 
a deventin plui picui e si plein di plui e la bestie e 
devente mancul pericolose pal om. 

No si cognossin lis resons che a àn puartât l'om 
a cir? di tignî cun se cualchi bestie, ma al è pro- 


babil che e fos la necessitát di podé controlâ une 
risierve di cjar e proteinis animáls. No si pues 
escludi che za vie pal Mesolitic si fossin creáts 
rapuarts une vore strents tra grups umans e 
cualchi specie animál, cu la pratiche di une cjace 
specializade. 


La plui part des bestiis dumiestiis e ven dal 
Orient vicin. Al risulte che la prime specie dumie- 
steade al sedi il cjan. In tancj sits a esistin rescj di 
cjan za de fin dal Paleolitic superiór che a puedin 
là indaūr cirche fin a 12.000 agns p. di C. Al è pro- 
babil che za di chest moment il cjan al sedi une 
bestie di compagnie. 

La prime bestie arlevade par ūs alimentárs, inve- 
zit, e je stade la cjavre (fig. 58), po dopo e sarès 
stade la volte de piore (fig. 59), che si pense che 
e sedi stade dumiesteade za tor dal 7.000 p. di C. 
Ancje par ce che al rivuarde bovins (fig. 60) e 
suins (fig. 61), che une volte si pensave che a fos- 
sin státs dumiesteáts in Grecie e in Anatolie, si 
pense che a vegnin dal Orient vicin; invezit il pur- 
cit (dissendent dal cenglâr) si lu cjate tor dal 6.000 
p. di C. in Sirie e in Turchie. Ma la presince in 
Europe di formis salvadiis preesistentis di chestis 
ultimis dós speciis no permet di escludi che lis 
bestiis a sedin stadis dumiesteadis in maniere 
indipendente dai centris orientai. 

Par ce che al rivuarde la Italie, i sits neolitics plui 
antics a mostrin cemūt che lis popolazions di ché 
ete a son rivadis cun speciis animáls za dal dut 
dumiestiis. 

I inizis dal arlevament animál in Italie seten- 
trionál a son ancjemó póc cognossūts: di fat a son 
rârs 1 sits cuntune bondante documentazion di 
chest fenomen. Dai pócs dáts disponibii si à la 
impression che la pratiche dal arlevament e sedi 
stade introdusude in maniere lente. Di fat, in tan- 
tis areis a sorevivin ativitáts tant che la cjace dai 
grancj erbivars, cierf e ūr, e di speciis salvadiis 
plui piculis, cenglár e cjavrūl. In cualchi cás e je 
testemoneade la pescje. Al é ancje probabil che la 
grande varietát di situazions gjeografichis e 
ambientáls de Italie setentrionál e vedi fat in 
maniere che in cheste aree l'arlevament si 
afermàs in manieris cetant diferentis. Al ė ancje 
pussibil che lis tecnichis di arlevament e di con- 
trol des bestiis a sedin rivadis de aree balcaniche 
o de Italie meridionál. 

Lis plui antighis testemoneancis di bestiis dumie- 
stiis in Friül a vegnin di sits dal Prin Neolitic tant 
che Fagnigule di Dacan (Pn), dulà che o vin bovins, 
cjavris e cenglárs/purcits, Naiarét de Tor (Sant Vit 
de Tor, Ud) e Blancjade di Palacùl (Ud). 


Blancjade e il Neolitic de Basse planure 


Zaromai di tancj agns si sa che inte Basse planu- 
re furlane a son testemoneancis neolitichis: in 
diviersis localitáts tant che Mucane, Sant Zorę di 
Noiár e Vilabrune di Cjarlins, cul ara a vegnin in 
superficieindustriis di silię bondantis. 

Vué l'insediament preistoric di Blancjade, cuntu- 
ne superficie di 40 etars, al ė il plui grant abitât 
neolitic de Basse. L’abitât (fig. 62) al jere stât 
creât suntun piçul rilêf di savalon di origjin flu- 
vial, no lontan dal cors antic dal Stele e a son sta- 

dis propit lis esondazions dal flum a permeti la 
conservazion dal abitát, taponant lis struturis 
neolitichis cuntun spessór di sediments che lis à 
salvadis, almancul in part, des araduris. Par cumó 
Blancjade al è l'unic vilag neolitic de Basse furla- 
ne dulà che si fasin sgjáfs stratigrafics e dal sigür 
in dut il Friūl chel dulà che lis struturis abitativis 
si son conservadis miór. 

In chest vilag a son stats cjatáts doi lúcs par sclesá 
la silię, cualchi struture - fuessis iregolárs e pocits - 
e lis olmis di ce che al podeve jessi un canál. 


Al ė stat pussibil ancje cjatá un grant canál (figg. 
63-64) sgjavát des popolazions neolitichis subit 
dongje di une sepulture. Orientát a nordest-sudo- 
vest, si ė láts daūrji par cirche 40 metris e si à scu- 
vierzüt che al à une sezion a U, une largjece medie 
di cirche un metri e mieç e al à mantignüt une 
profonditát di plui di 50 centimetris. Sul fonts di 
cheste struture a son státs cjatáts rescj di bestiis: 
cuasi dome di animái dumiestis (tant che bovins, 
cjavris e pioris e purcits) maceláts li dongje insiemi 
cun ancje cualchi rest di cjan e di cjavrūl. 


I rescj di bo a son cetancj di plui rispiet a chei di 
chés altris speciis. Pal plui i bovins, lis cjavris e lis 
pioris a son adults, invezit i purcits a vegnin 
copáts tra i nūf e i disevot més. Il cjan al ė rapre- 
sentát di doi individuis adults e ancje l'unic rest 
che si pues atribui a une bestie salvadie, une mas- 
sele di cjavrūl, al ė di un adult. 

Par ce che al rivuarde la distribuzion dai reperts 
faunistics sul fonts dal canál, si ė notat che i rescj 
di cjavris, pioris e suins, pal plui dincj e masselis, a 
son sparnicáts su dute la superficie scuvierzude. A 
son stadis cjatadis sedi parts di scart che tocs cun 
valór alimentár. I rescj di bo a son distribuits in 
maniere uniforme su dute la aree dal sgjáf, ma in 
cualchi zone a son státs cjatáts grums di vues de 
stesse part anatomiche forsit di un sėl individui. 


Fig. 58 — La cjavre, bestie che no 


Fig. 59 — Ancje la piore e fo dumie- 
steade adore par vie dal so caratar 
mugnestri e pe so tendence a vivi in 


Fig. 60 — Bovins salvadis — l'ür — a 
son esistūts fin in ete storiche tal bosc 
fis de Europe e a son disparîts dome in 
timps resints. 


Fig. 61 — I prins purcits dumiestis a 
vevin di vė inm lis sedis e un music 
plui slungjât di chei di cumó. 


i covente une alimentazion mas- 
se fine, e fo la prime a jessi 
dumiesteade. grup. 

In cualchi cás e je stade notade la conession ana- 
tomiche tra cualchi vues. No dutis lis parts dal bo 
a son presintis. A son plui numerós i vues luncs 
des talpis, invezit a son scjarsis vertebris, cuestis, 
tocs di crani e di prominencis frontáls: al é proba- 
bil che si trati di rescj di pascj. 

I rescj di bo di Blancjade a son di individuis di 
dimensions mediis e grandis, e in cualchi cás a 
somearessin corispuindi ae forme salvadie, l’ûr. 
In realtát la presince dal ár a Blancjade si pues 
dome ipotiza. 


Par savé alc di plui: La sepulture di Blancjade 


A Blancjade, pócs chilometris a Sud di Palaçül no 
lontan di chel che cumo al è il limit de lagune, 
sgjavant un grant canál, a son saltáts für 1 rescj di 
ché che pal moment e je la uniche sepulture (fig. 
65) che si cognòs in Italie setentrionál pal inizi dal 
Neolitic. Al pâr che i rescj umans, che i antropo- 
lics a atribuissin a un individui di ses feminin di 
cirche 5 agns, a sedin státs poiáts suntun flanc. La 
sepulture e jere associade a une discjarie di capis 
di grispandui (Cerastoderma glaucum), un molu- 
sc tipic de aghe salmastre: chescj, insiemi cun fra- 
ments di grancj vas, si puedin interpretá tant che 
une sorte di furniment o di ufierte funerarie. 


La culture dai Vâs a Bocje Cuadre e il 
probleme dal Plen Neolitic in Friül. 


I rinvigniments fats a Blancjade tal 1996 a butin 
un rai di lūs su la storie dal Friūl dilunc dal Plen 
Neolitic. A somein pandi che, daspó dai aspiets 
culturâi di Samardencje e Fagnigule, te nestre 
regjon a rivarin grups di oms - o forsit dome ele- 
ments — che si puedin riferi ae culture dai Vas a 
Bocje Cuadre. Ma viodin cualis che a son lis liniis 


Fig. 62 — La aree dal sit neolitic di Blancjade, a pócs km dal ór de marine di 
cumò. 

Fiig. 63 — II sgjáf dal canál neolitic di Blancjade, li che, sul fonts, a son stats 
cjatâts tancj rescj di animài dumiestis. 


principáls di svilup di cheste culture. 

La culture dai Vás a Bocje Cuadre (dispés indica- 
de dome cu la sigle VBC) e ven in Italie dal Nord 
daspò dai aspiets dal Prin Neolitic sul scomencá 
dal IV mileni p. di C. par durá, in cualchi aree, fin 
tai prins secui dal mileni daspò. La grande espan- 
sion dai grups puartadórs di cheste tradizion, cun- 

Fig. 64 — Plante di une part dal canál neolitic di Blancjade di Palaçâl. 

tune omogjenitát culturál di rimarc, ju puarte a 
espandisi in dute la Italie setentrionál, rivant cun 
cualchi element ancje aes grotis dal Cjars triestin. 
A] é probabil che cheste adatabilitát, che e per- 
met l'insediási des comunitáts VBC in ambients 
ecologjics une vore diferents, e sedi di meti in 
relazion cul difondisi de pratiche dal arlevament 
dongje di ché de agriculture. 

A son cognossûts tré moments dilunc de lungje 
vite di cheste culture, marcáts di stii di cerami- 
che diferents. La fase plui antighe (“stil gjeome- 
tric linear"), li che a son za claris lis lidris comu- 
nis cul mont neolitic balcanic, e mostre une 
ceramiche fine, vás e tacis cun bocje cuadre cun- 
tun cuel lunc e decorazions grafitis, (fig. 66), 
scudielis cun pics rialcáts e flascs, intant che te 
ceramiche grese o vin grandis situlis cun deco- 
razion lineár incidude o imprimude. In cualchi 
sit cierts caratars de industrie litiche, tant che la 
presince di grancj romboits e l'ás slargját de 
tecniche de microongjele, a somein leá la prime 
fase di cheste culture cui grups precedents dal 
Prin Neolitic. Te fase di mec ("stil meandrispi- 
ralic") la decorazion e je caraterizade di com- 
plicáts motifs dinamics, meandrics e spiralics, 
espression di un moment li che a son fuartis in 
mát particolár lis influencis de aree adriatiche- 
balcaniche, culture di Danil, e de Italie meri- 
dionál, culture di Serra d'Alto. S1 difondin for- 
mis vascolárs tant che scudielons a bocje cuadre 
e scudielis emisferichis cun decorazion a fil 
spinát. Cun di plui a tachin a jessi atestadis lis 
pintaderis e a son tantis lis statuutis femininis di 
crep. Tal ultin moment ("stil cun incisions e 
impressions") l'areál di cheste culture al somee 
strenzisi une vore. O viodin ae fin dal IV mileni 
p. di C., la difusion de culture “ocidental" di 


Fig. 65 — La sepulture neolitiche di Blancjade. 


46 


Preistoria FRIUL6 mic.qxd:libro preistoria insegn friul ees 16:30 Pagina 46 


Lagozza che a ven 
de Lombardie, cun 
elements che a jen- 
traran fin insot 
ancje tai sîts de 
tierce fase VBC. I 
recipients cun cua- 
tri becs, cumó oti- 
gnüts slavrant lis 
formis a bocje cir- 
colâr, a son 
decoráts cun motifs 
incidûts o impri- 
mūts cun fuarce: 
seris di triangui, 
ponts e impressions 
a fros o a grignel di forment. O vin ancje formis 
ovoidáls e scudielis grandis. A son ancje pês par 
réts e pés di telár di stamp lagozzian. 

Tes industriis litichis de culture dai Vâs a Bocje 
Cuadre si viót il passac di complès plui antics cun 
grancj gjeometrics e pontis a face plane e ritocja- 
de foliade margjinál, a insiemis cun pichis foliadis 
cun ritocjade bifaciâl di cuviertidure, cuntune 
forme une vore evolude. 


Fig. 66 — Une tipiche forme de culture 
dai Vâs a Bocje Cuadre. 


Il Palù de Santissime te fontane de Livence: 
Vivi dongje de aghe vie pal Neolitic 


I grups neolitics dispés a vevin miór di stabilisi su 
lis rivis di flums o di láts, a costruivin 1 lôr abitáts 
in areis umidis par podė sfruta lis tantis risorsis 
che chescj ambients a ufrivin. 

Su la base di confronts etnografics une volte si 
pensave che chescj abitáts neolitics a fossin “pala- 
fitis", vâl a di cjasis costruidis suntun riplan su la 
aghe, poiát su pâi plantáts tal teren paltagnós in 
maniere di creâ une base solide pe abitazion. 
Vué o savin che plui che palafitis intal mieç di un 
lát chescj vilacs a jerin dispés implantáts su boni- 
fichis di pâi su lis rivis di areis umidis. 

In Friūl un insediament di chest gjenar al ė teste- 
moneát dal sit dal Palü de Livence, no lontan di 
Cjanive, te provincie di Pordenon. 

Che al Palù de Livence a fossin materiái preisto- 
rics (fig. 67) si lu saveve za tor la fin dal Votcent e 
di cheste stazion si jere za ocupát il gjeolic lom- 
bart Torquato Taramelli, un dai prins autórs di 
studis su la preistorie in Friūl. 

Tal 1965 cu lis operazions di sgjáf par un canál di 
drenag al è stat cjatát tant material archeologjic — 
soredut ogjets di ceramiche, di piere e rescj di 


è 


struturis di len - che al à permetūt une prime 
datazion de stazion al Neolitic resint. 

Il sit si svilupe in diferents ponts di un grant bacin 
di torbe cun tantis risultivis. Il palūt di cumó al è 
ce che al reste di un lâc che si jere formát in ete 
glaciâl e al è probabil che l'insediament si arti- 
colàs in plui grups che si jerin stabilits sui piçui 
rilêfs dulintor. 

I dáts plui resints a indichin che la aree e je stade 
ocupade di grups umans za tor la fin dal Paleolitic 
superiór e vie pal Mesolitic. 

Al somee che chestis primis ocupazions de aree a 
sedin diferentis di chés dal Neolitic che invezit a 
jerin caraterizadis di une serie di struturis di len 
pe bonifiche dal abitat. 

Di fat lis ricercjis a àn mostrát centenárs di ele- 
ments struturài tant che pái, paluts, tráfs lunes ori- 
zontai, gridigs di len e grums di framents di stabi- 
lidure. I lens plui dopráts par fa sū chestis costru- 
zions a jerin il ról e Polnár, invezit il noglár al 
coventave pal plui pes paradanis tra lis paréts sta- 
bilidis. Tra 1 manufats a son interessants une 
pagaie di len di frassin e une cjace semilavorade 
di len di aiar. 

La grande cuantitát di reperts paleobotanics 
carateristiche dai sit umits nus mostre ducj i gje- 
nars di grans cognossūts tal Neolitic: vuardi, spel- 
te, pire e forment. A jerin ancje il panic e, forsit, il 
mei. I dáts sui grans a mostrin che si lavoravin i 
cjamps soredut tra il més di Mai e il més di Jugn 
e mancul tal rest de Vierte. Si cjapavin sü nolis, 
glants, freulis, milugs, cuargnui, ue, saūt, sanzit e 
fics. La economie des comunitáts dal Palü e jere 
completade de cjace e dal arlevament. Pal plui si 
cjacavin cierfs e cenglárs, ma ancje cjavrūi. Tra lis 
bestiis dumiestiis a jerin suins, caprovins e bovins. 
Al par che al sedi stat une vore sfrutat il lin, za in 
ché volte doprát par tiessi: di fat a son stadis cja- 
tadis grandis cuantitàts di semencis di lin in duc] i 
nivei. Dulintor la vegjetazion e jere di plantis tipi- 
chis di boscs dongje de grave (vencjárs, olnárs, 
olms), tes zonis plui lontanis a vevin di jessi rôi, 
noglárs, cuargnolárs, faiárs e pomárs. 

La documentazion culturál recuperade e je une 
vore bondante. Par ce che al rivuarde la cerami- 
che a son carateristics i vas cun cuatri becs a bocje 
cuadre, lis scudielis fondis e viertis, lis olutis, 1 vás 
cun cuarp taront e cun prominencis sbusadis, par 
verticál e i flascs cul cuel cilindric. A son ancje pés 
di telár taronts (fig. 68), coladórs e pintaderis. La 
decorazion plui frecuente e je ché cun cordons 
plastics orizontái, ma si cjatin ancje motifs a trats 
incidūts, a intacs o a dedadis, a canucje o a grups 

Fig. 67 — La aree umide dal Palü di Livence e fo stabilide vie pal Neolitic resint. 


di prominencis. Tra i motifs incidūts plui frecuents 
a son triangui, zig zag e figuris gjeometrichis arti- 
coladis. 

Tra la industrie di siliç a son ongjelis, rassadórs, 
becs e pontis a schene. Lis pontis in forme di fuee 
otignudis ritocjant in maniere curade, a son 1 ele- 
ments plui carateristics. A ‘nd ė in forme di ogjive 
cu la base staronzade, cun alutis, cun mani e alu- 
tis, cun fil trasversal cuntun mani lunc. E je segna- 
lade ancje la presince di cualchi manarie di piere 
verde pulide. 

Lis carateristichis dai materiâi a permetin di 
insuazá il sît te fase resinte dal Neolitic, tra la fin 
dal IV mileni p. di C. e l'inizi di chel seguitif. Di un 
pont di viste culturâl chest materiál al pues jessi 
de culture dai Vás cun Bocje Cuadre che inte fase 
plui tarde e cognós une fuarte influence de cultu- 
re nordocidentâl di Lagozza: tal Palü cheste si le 
pues viodi intai pés di telár in forme di disc, intai 
vâs cun decorazions a canelis, intes scudielis cul 
ôr sagomát par dentri e intai ogjets di crep cun 
prominencis a perforazion verticál, dongje de 
tipiche ceramiche nere fine cun superficiis lustra- 
dis. 

I caratars dal sit dal Palü a confermin la tindince 

Fig. 68 — Pés di telár a disc di cheste fate a son stadis cjatadis tal sit di Palü 
di Livence. 


gjenerál des popolazions de fin dal Neolitic a sta- 
bilisi in areis umidis, dispés fasint bonifichis. 


Par savé alc di plui: La manarie 
di piere pulide 


Tra lis tantis “invenzions” che a segnin la rivade dal 
Neolitic, o vin di fevelá dai ogjets di piere pulide, 
tant che imprescj par incidi e tai (manariis, mana- 
rins e scarpei) ma in cualchi cás ancje dome orna- 
ments (par esempli, i bracái/anelons) (fig. 69). 

Lis gnovis esigjencis des societáts neolitichis a 
domandin chescj imprescj par prepará i splags 
dulà che si semenin i grans e par procurá il len 
par fà sù i vilacs. 

O podin duncje di che la manarie e je stade la com- 
pagne fedél dal agricultór neolitic, buine no dome 
pai lavórs dal len ma ancje - daūr des necessitâts — 
par rompi la tiere, par fà la vuere o par macelá lis 
bestiis, duncje imprescj dopráts par plui servizis e 
cussi impuartants di deventa, tal timp, un status 
symbol. Di fat si cognossin manariis tant grandis 
che no vevin nissune funzion pratiche ma che a 
vignivin fatis dome par mostrá — cu lis grandis 
dimensions o lustrantlis in maniere particolâr - il 
nivel e la posizion sociál dal proprietari. 


La manarie e jere un imprest fat di plui elements: 
un mani, une lame di piere pulide (spes definide in 
maniere improprie “manarie”, stant che e je dome 
une des sôs parts), un manegot di cuar (fig. 70). 
Intai sgjáfs archeologjics pal solit si cjatin dome 
lis lamis pulidis, in gjenar di piere verde, ma in 
origjin l’imprest al veve ancje un mani - di len o 
plui di rár di cuar - e, cualchi volte, un manegot 
intermedi di cuar di cierf che par vie de sô elasti- 
citát al coventave a limita la violence ecessive dai 
colps che a varessin podût rompi la lame. 

Il mani - I esemplárs di manis di len di manariis o 
di manarins preistorics a son une vore rárs: a son 
lunes tra 1 60 e i 80 cm, drets o a pene sgobáts e si 
slargjin viers la estremitát superiór dulà che al 
vignive metūt il mani. Cheste estremitat e veve di 
jessi avonde gruesse par podé resisti ai colps e par 
da plui pés al imprest, aumentant cussi il so efiet. 


La lame di piere pulide — Chest al é l'element che 
si cjate plui dispés (dome tal sit di Samardencje o 
‘nt vin cirche 300!). Intune lame o podin ricognos- 
si: 1) il fil, simpri pulit; 2) une part centrál o cuarp; 
3) une schene dulà che al vignive metūt un mani. 
Lis lamis di piere a vignivin preparadis daür di un 
procediment avonde semplic. Un cogul di piere 
verde al vignive disgresát distacant cualchi sclese 
e dantji une forme cuasi triangolâr. 

Dopo, il cogul disgresát al vignive pichetát (ope- 
razion di “boçardature”) cuntun percussór di 
piere verde par eliminá lis iregolaritáts de super- 
ficie dal manufat e par limitâ la operazion de 
pulidure che e jere une vore lungje. No simpri e 
vignive pulide dute la superficie de lame: il cuarp 
e une schene a jerin lassáts grés par che la lame 
no vignis vie dal mani cuant che si le doprave. 
L'imprest al vignive vualivât e al cjapave une 
forme regolar, par fa cheste operazion si dopravin 
pieris di grane fine, tant che par esempli lis arena- 
riis, dulà che si passave plui voltis la manarie. 


La piere pulide in Friül - Un dai plui impuar- 
tants complés di manufats neolitics di piere puli- 
de al ven dal sit preistoric di Samardencje di 
Pucui (plui di 300 tocs), fats cun diferents gje- 
nars di pieris. La analisi des materiis primis 
dopradis par creá chescj imprescj e mostre che 
lis pieris verdis a vignivin scambiadis fin a tancj 

Fig. 69 — Anelons di piere verde pulide, dopráts tant che bragài des popola- 
zions neolitichis dal Friūl. 

Fig. 70 — Lis diferentis fasis di fabricazion di une manarie. 


centenárs di chilometris di distance dal lór pont 
di origjin. Se i imprescj di lavór a son fats pal 
plui cun pieris locals, i bracái/anelons e altris ele- 
ments di ornament dispés a son fats cun jadis e 
eclogjits, materiái une vore rárs in Europe e pre- 
sints in Italie setentrional dome tes Alps oci- 
dentáls (Piemont e Ligurie). Propit di cheste 
zone e ven la plui part des pieris verdis dopradis 
des popolazions neolitichis di Samardencje. Il 
cuadri litotologjic vignūt für des analisis fatis de 
universitát di Bologne su cuasi dusinte ogjets di 
piere pulide al maravee: plui dal 70% di chescj al 
risulte fat cun materiái che a vignivin des Alps 
ocidentáls, a plui di 600 km di distance dal sit 
furlan. Il confront tra lis analisis petroarcheo- 
metrichis e 1 dáts archeologjics in cualchi câs al 
met in evidence situazions cetant interessantis. 
A] é il cás de manarie scarpel di Samardencje 
che e jere identiche a ogjets simii carateristics de 
culture de Ceramiche a Strissis Lineárs de 
Europe centrál. La petrografie e conferme che 
chest ogjet al ven de aree de Danau, prime 
prove sigure di contats tra 1 grups di ché zone 
cun grups de aree furlane. 


Par savé alc di plui: la tiessidure e il vistiari 
preistoric 


La ativitát de tiessidure e je nassude vie pal Neolitic 
cuant che lis comunitáts umanis, deventadis stan- 
zials, a an scomencát a fa stofis par podé vistisi. 

Osservant i rescj di tiessūt plui antics si reste 
maraveáts pe finece e pe abilitát de realizazion, 


pe finece dal fil e pe varietát des tecnichis dopra- 
dis. I prins manufats tessii cognossûts a son státs 
cjatáts tal Vicin Orient e si puedin data tra il mile- 
ni VIII e VII p. di C.: a son resc] di tiessūt di lin e 
di fibre animál, forsit lane. 

Scrivi une storie de tiessidure e je une operazion 
une vore dificile, stant che rescj cussi delicáts come 
che a son i tiessüts si son conserváts dome in cás 
ecezionái. Pal plui o vin testemoneancis indiretis 
de pratiche de tiessidure rapresentadis dai impre- 
scj dopráts pes diferentis fasis de lavorazion: pés e 
pietins pai telárs, naviselis, curtis di tiessidór, gusie- 
lis, macuelis e gramulis pe lavorazion des fibris, 
pietins par sgarzá, fús e rochei par otigni il fil. 
Rescj di fii e di tiessūts a vegnin für une vore 
dispés dai sits umits — lis “palafitis” — des Alps cen- 
tráls e une volte si crodeve che la tiessidure e fos 
de fin dal Neolitic. Vué, in gracie di cualchi rest 
cjatát di resint, o podin afermá che cheste ativitat 
e jere presinte za des primis fasis dal Neolitic. 

Ce si puedial di, duncje, su la tiessidure e sul 
vistiari inte Preistorie? 

A son tantis lis fonts che nus judin a dissegná un 
cuadri gjenerál. Stant ai rescj di tiessúts che o vin si 
pense che no si tiessessin vistits intirs ma che a 
vignissin fats zontant picui tocs di stofe. Al ė ancje 
probabil che i vistits lizérs di tiessüt a vignissin 
alternáts cun altris plui pesants di piel. 

Vie pal Paleolitic e pal Mesolitic — stant ai docu- 
ments iconografics che o vin, tant che statuutis 
(ogjets di art mobiliár) e pituris su lis paréts des 
grotis — al somee che i vistits pai oms a fossin fats di 
piecis fissadis in vite, tunichis, bregons e gjambái 

cun ornaments di plumis e bracái. I vistits pes femi- 
nis invezit a jerin piecis a cjampane, cotulis di for- 
mis e dimensions diferentis (fig. 71). 

Pal Neolitic o vin cualchi rár rest di vistiari 
rapresentát di rescj di sandui, di cjapiei, di 
tabárs cun fibris fatis in strece e di cinturiis ties- 
sudis. Botons di vues, di cape e di piere a son 
documentáts za dal III mileni p. di C. Ai rescj si 
à di zontá i dáts che o podin gjavá für de osser- 
vazion des desenis di statuutis di crep che pal 
solit a rapresentin figuris di feminis in cualchi 
cás cun particolárs che a mostrin il vestiari. Su 
chestis statuutis — cualchidune e ven dal sit di 
Samardencje di Puçui - a son spes segnadis 
golainis, cinturiis e cjapiei fofs. 


La nassite de tiessidure 


Par cuál motif l'om isal passát des mudis di piel o 
di pelice animál ai vistits di fibris vegjetáls inties- 
sudis? Stant che no si cognossevin ancjemo i tra- 
taments par conservá lis piels, la esposizion al 
soreli e ae ploie lis fasevin induri o si decompo- 
nevin par vie de azion di microrganisims. Vie pal 
Neolitic l'om al à podūt osservá che il fust di cual- 
chi jerbe e di cualchi plante dispès al resisteve al 
sfuarç e al ūs e si pleave cun facilitât cence rom- 
pisi. Chestis fibris a podevin jessi dopradis ancje 
par peá e par fissá. 

Cul timp l'om al à verificát che se si stuarzeve il 
fust fin, lis fibris a deventavin plui flessibilis e plui 
resistentis permetint ancje di fa grops. Cun chescj 
materiài intun prin moment si son fatis cuardis, 
lacs, rêts di pescje, cossis, cjalgaduris e v.i.. 

Prime de tiessidure lis fibris si fasevin in strece e 
chest si podeve fálu cence vé bisugne di nissun 
imprest particolár stant che i elements orizontai 
instrecáts no àn bisugne di jessi leáts. Dopo si è 
capide la utilitât di vé une struture verticál (telâr) 
fate di doi pái verticái fissáts par tiere e cun doi 
bastons orizontái dulà che e vignive tirade la urdi- 
dure. II telár al ė l'imprest che al permet di tiessi, 
val a di di intiercà doi ordins di fñ: la urdidure (fù 
longjitudinái) e la trame (fii trasversái). Si pues 
defini telár cualsisei mecanisim in stat di tigni tiráts 
e paraléi i fii de urdidure in maniere di permeti di 
alçânt cualchidun tignint fers chei altris (fig. 72). 


I fii di urdidure, metūts suntun telâr e tignūts tirâts, 
a formin une superficie di fii paraléi e une vore 
dongje, cualchidun al ven tirát sü in maniere di 
meti il fil di trame: il spazi tra i fii tiráts sù e chei 

Fig. 71 — Informazions su la fate dai vistits preistorics a puedin jessi rigjava- 
dis di cualchi piture di ché volte cun sogjets antropomorfs. 


altris si clame pas de urdidure. Il fil di trame al ven 
passát cuntune navisele che e sburte il fil a traviers 
dal pas de urdidure. Dopo, i fii di urdidure tiráts sù 
a vegnin sbassáts e si bat l’ultin fil di trame cuintri 
chei altris za metüts a puest cuntun pietin di ties- 
sidór in maniere di formá une stofe fisse. 


Al é probabil che lis primis fibris tessilis a sedin 
stadis di lin dumiesti, une plante che si ‘nt cjatin 
rescj tal sit furlan di Palù de Livence. La fibre tes- 
sile e ven gjavade für de plante dal lin fasint 
macilá il fust in aghe ferme, dopo di cheste ope- 
razion si dividin lis parts legnosis e fibrosis gra- 
molantlis, batintlis o maçuelantlis e petenantlis, 
dopo il prodot al pues jessi filát e tiessût. 


Fig. 72 — Ricostruzion di un dai prins telârs verticai. 

Fig. 73 — La traceologjie e permet di ricostruí cemüt che si dopravin i imprescj 
neolitics. 


Par savé alc di plui: La traceologjie: vâl a di la 
analisi dal frui 


Il tiermin “imprest” riferit ae preistorie al segne 
un concet diferent di chel che o intindin nó: al 
indiche un manufat (lame o sclese) creát e 
ritocjat dal om. Chest nol vol dî che duc] i tocs no 
ritocjâts che si cjatin intun sit archeologjic no 
sedin státs dopráts. La analisi traceologjiche, vâl a 
di la osservazion cul microscopi des superficiis 
dai imprescj par identificá i materiai dulà che a 
son státs dopráts e lis azions che a son stadis fatis, 
e conferme che dispés lamis e sclesis a son stadis 
dopradis cence jessi ritocjadis (fig. 73). Al è pro- 
babil che si ritocjàs — come che si crodeve - no 
dome par delinia la sagume dal imprest di creâ. In 
tancj câs si lu faseve par prepara la part dulà che 
si veve di meti il mani in mût che l'imprest no si 
rompès cun facilitât. 

Un altri erór che si fâs al ė chel di associá i nons 
che i studiós a àn dát a cierts imprescj (par esem- 
pli *rassadór") aes azions/funzions che chescj 
nons a fasin vigni tal cjâf. La nomenclature dai 
imprescj, definide tor la fin dal Votcent, si basave 
su lis analogjiis che i prins paletnolics a an 
osservát tra lis formis dai reperts archeologjics e i 
imprescj dopráts in ché volte di ciertis popola- 
zions primitivis. La traceologjie e à mostrát che 
ciertis relazions no vevin fondament e che dispès 
imprescj preistorics cu la stesse forme a son stats 
dopráts cun funzions dal dut diferentis. 

Ma cemát funzionie la traceologjie? 

Il principi al ė avonde semplię e si fonde su la con- 
statazion che su la superficie dai impresc a restin 
"segns","olmis" che a mostrin a ce che a coventavin. 

Si costruissin imprescj di silic cu lis stessis tecnichis 
dopradis inte preistorie par sclesá e si ju dopre par 
fa diviersis azions (taiá cuars, gjavá lis piels des 
bestiis, sbusa il len, e v.i.). Si regjistrin i materiai dulà 
che i imprescj a àn lavorát, cemût e par trop timp 
che a son státs dopráts. Cun di plui, chestis replichis 
modernis a son une colezion di confront, vâl a di che 
il repert archeologjic al ven esaminát cul microsco- 
pi par viodi ce segns che a restin su la superficie e 
dopo a vegnin confrontáts cun chei des replichis 
modernis: in cheste maniere si otegnin indizis. 

Judáts di cheste gnove dissipline, si à podût esa- 
mina lis funzions des industriis di piere dal vilac 
neolitic di Samardencje, dongje Puçui, indivi- 
duant cualchi ativitát plui frecuente tant che 
seselá e lavorá lis piels, sedi frescjis che secjis, cun 
abrasifs tant che cuarç e savalon. Une vore inte- 
ressant al ė stat il studi dai elements dai falçuts 
(fig. 74). I diviers aspiets dal lòr lustri a sugjeris- 
sin diferentis manieris di sesela e lis diviersis cun- 
dizions dal racuelt. Par esempli, a mancjin cuasi 
dal dut segns di abrasion causáts de tiere intal 
seselá: chest al fás pensá che il tai si fasès lontan 
dal teren, viers la part plui alte dai fros, a diferen- 
ce di altris contescj neolitics dulà che si seselave 
plui dongje dal teren forsit par doprá i fros par 
ativitâts dumiestis (fâ cossis o stueris?). Al é ancje 
probabil che il moviment nol fos dome paralél al 
teren e perpendicolár ai fros ma ancje in dia- 


#4 
Fig. 74 — Dispės a Samardencje lis lamis di siliç a jerin montadis par otignf il 
tai de sesule. 

gonál, vâl a di che la man che e strenzeve il falçut 
si spostave ancje in direzion dal seseladór, in 
maniere che la azion e ves plui efiet. 


| metodis di datazion: il Carboni 14 
e la calibrazion 


Pal archeolic preistoric une des plui grandis aspira- 
zions, e tal timp stes la sfide plui dificile, e je ché di 
podé datá cun precision un ogjet archeologjic, un 
insediament o un periodi culturál. Cence fonts sto- 
richis il studios al scuen fa cont su la cronologjie 
relative, che si base sui rapuarts stratigrafics tra i sin- 
gui ogjets o tra complės di culture material, o su chei 
che a vegnin clamáts metodis di datazion assolude. 
Tra chescj, l'unic sisteme in stat di dá risultâts par- 
dabon sigūrs e une vore precis e je la dendrocrono- 
logjie, vâl a di il cont e la osservazion dai anei di 
cressite anuál dai arbui (fig. 75); peró chest metodi 
si pues doprá dome in chei contescj archeologjics 
dulà che l'ambient (par esempli sfueis, lács o torbe- 
ris) al permet la conservazion di reperts di len. 

Il sisteme di datazion plui doprát invezit, al ė chel 
dal Carboni 14 (fig. 76) che al covente par stabili la 
etât di reperts di origjin biologjiche, animal o 
vegjetál, tant che len, vues, cjarbons, colórs vegjetái, 
capis, piels e fibris tessilis. Il metodi si base su la esi- 
stence in nature di tré sortis di isotop dal Carboni, 
doi stabii (il C13 e il C12) e un (il C14) instabil; ducj 
1 organisims vivents a assimilin il C14 e, fin che a son 
vifs, chest si manten intune concentrazion costante 
rispiet al C12. Cuant che l'individui al mûr il C14 nol 
ven plui assimilát e alore il rapuart C14/C12 al sco- 
mence a cambia (“decjadiment”) smiezantsi ogni 
5730 agns. Savint in trop timp che si smieze la cuan- 
ütât di C14 che e reste intun material archeologjic 
di origjin biologjiche si pues calcola il timp che al ė 
passát di cuant che l'organisim al ė muart a vué. 

L'interval cronologjic che il metodi dal Carboni 14 
al cuvierę al va di vué a cirche 40 mil agns indaūr. 
Cheste misurazion però e à bisugne di struments di 
alte precision e si base sul postulât che vie pai mile- 
nis il rapuart C14/C12 nol sedi mai cambiát, ma 
invezit o savin che chest al ė sucedût. Duncje la 
misurazion al Carboni 14 e à di jessi “calibrade”, 
vâl a di corete, cuntun confront cu lis misurazions 
de dendrocronologjie. Ma ancje cussi la misurazion 
che si oten cul C14 no je assolude, e je dome la indi- 
cazion di une linie cronologjiche largje, che in cual- 
chi câs e cjape dentri un pâr di secui e par tant che 
e sedi afidabile, e pues falá. 


La silic 


La materie prime plui doprade vie par dute la 
Preistorie e je stade in dut il mont la siliç utilizade 
par fà ogjets scomençant dai timps plui lontans par 
riva fin tal Votcent, cuant che si le doprave ancjemó 
par fa i açalins des sclopis o tant che piere di füc. 
La silig no jere la uniche piere doprade: par fa i 
imprescj che i coventavin l'om al à savüt adatàsi a ce 
che al veve a disposizion e si cognossin industriis di 
calcár, di diaspri, di cuarcite, di ossidiane, di crets 
vulcanics, di cuarg o di materiâi tant che capis e 
vues. Lis comunitáts umanis a àn cjapát dut ce che si 
podeve sclesá e a àn savût doprâ cun competence e 
abilitát 1 diferents materiái daür des necessitáts. 
Dispés i manufats di silig a son lis unichis teste- 
moneancis che nus restin des comunitáts preisto- 
richis e dal sigûr a son i documents plui impuar- 
tants pes fasis plui antighis de Preistorie. Se si ju 
osserve cun atenzion a pandin une vore di infor- 
mazions su lis capacitáts tecnologjichis e su lis 
manieris di sclesá des popolazions preistorichis e 
ancje su lis manieris di doprá 1 imprescj. 

La tipologjie des industriis di piere nus da ancje 


Fig. 75 — La dendrocronologje e je in di di vuė il metodi plui acurát par deter- 
miná la etát di un repert. 

Fig. 76 — Un laboratori par datazions cul Carboni 14. 


è 


la base par identificá lis culturis umanis che a pro- 
dusevin chei manufats. 

Ma par cuái motifs dutis lis comunitáts àno con- 
centrát la lór atenzion su la silig? La rispueste e je 
semplice e e à a ce fa cu lis propietáts di chest cret. 
Si trate di un materiál une vore presint in nature, 
une vore dūr che però al à une frature concoidál e 
duncje si pues sclesálu cuntune cierte facilitát oti- 
gnint prodots regolârs, tant che sclesis o lamis. 

Lis tecnichis par distacâ une sclese o une lame di 
un bloc di materie prime, a puedin jessi diferentis: 
cuant che si veve di sielzi la piere si cjapavin in 
considerazion elements tant che il gjenar di pro- 
dot che si voleve otigni, la tradizion culturál dal 
grup uman, il patrimoni di cognossincis o 1 cara- 
tars de materie prime a disposizion. Ma al è 
impussibil segná une evoluzion gjeneràl des tec- 
nichis vie pai milenis buine par dute la preistorie; 
si pues dome nota che la tindince comune e je 
stade ché di otimiza il sfrutament de silię a dispo- 
sizion creant prodots simpri plui regolárs e, in 
part, plui sutii. Cualchi dât al permet intun ciert 
sens di cuantificá chest aument de “eficience liti- 
che" inte preistorie: se o cjapin in considerazion i 
centimetris di tai otignüts di un chilo di materie 
prime o viodin che se intes industriis plui arcai- 
chis l'artesan preistoric al rivave a otignint dome 
10 centimetris, tal Paleolitic di Mieg si rive a 200, 
e tal Paleolitic superiór si otegnin valórs che a 
van dai 600 ai 2.200 centimetris cun tecnichis par 
sclesà che a devin lamis sutilis e regolárs. 


Lis tecnichis par sclesá: 

- percussion direte: il bloc di materie prime al 
vignive batūt cuntun percussór di piere (par 
esempli un cogul), di len o di cuar (fig. 77); 

— percussion a incuin: o al vignive batüt suntune 
gruesse piere (incuin) che e jere par tiere (fig. 78a); 

- percussion indirete: tra il percussór e il nucli al 
vignive metūt un scarpel, pal solit di material 
plui tenar, chest al permeteve di controlá miór 


Figg. 77-78a-78b-79 — Lis diferentis tecnichis par sclesa la silic. 

la operazion e di creá manufats regolârs tant 
che lis lamis. Cheste tecniche e scomence a svi- 
lupâsi intal Paleolitic superiór (fig. 78b); 

— pression: forsit za viers la fin dal Mesolitic e 
cjape pit inte aree de Italie setentrionál une 
tecniche complesse pe produzion di lamis e 
lamelis une vore sutilis e regolárs. Cheste tec- 
niche e dopre une serie di imprescj di len che a 
permetin al artesan di fâ une pression regolâr 
sul nucli di silig. Chest metodi al è stat doprát 
dal sigūr par sclesa la ossidiane (fig. 79). 


La archeobotaniche 


Inte definizion gjenerâl di Archeobotaniche si 
cjapin dentri dissiplinis tant che par esempli la 
Palinologjie (= il studi dai polins) e la 
Antracologjie (= il studi dai cjarbons) che, cun 
metodis che a son tipics des siencis naturáls o di 
chés antropologjichis, a cirin di ricostrui l'am- 
bient dal passát, il cuadri de vegjetazion dulà che 
al jere inserit un insediament preistoric e ancje di 
defini cuale che e jere la economie de comunitât 
umane che e steve in chel lúc. 

Il pont di partence de Archeobotaniche al è il 
sgjâf archeologjic, dulà che si cjatin diferents gje- 
nars di rescj vegjetái presints par nature — par 
esempli i polins puartáts dal aiar — o puartáts dal 
om - par esempli lens di brusá (fig. 80), material 
par costruzions o cjapát sü tai cjamps. Si trate di 
materiâl eterogjeni che al pues jessi rivát tal sit in 
manieris diferentis e al jentre a fa part dal dipue- 
sit dome dopo che al ė stat carbonizât. Di fat, i 
rescj vegjetai in cundizions normáls no si conser- 
vin, dome cu la carbonizazion a deventin stabii e 
a puedin rivá fin a nó. Chest al è un fatór impuar- 
tant che si à simpri di tigni ad a ments: dome une 
part de documentazion vegjetál nus rive par 
vicendis casuáls (par esempli un incendi) o tant 
che riflès de ativitât umane. I metodis di campio- 

Fig. 80 — La Archeobotaniche e ricostruis i aspiets vegjetái de economie des 
popolazions preistorichis, tant che lis sortis di legnam brusadis ben dopradis 
par fà sü lis abitazions. 


nament a variin daūr dai diferents gjenars di 
rescj: i reperts macroscopics a vegnin cjapáts sü 
sul puest invezit il sediment, gjavát für dal dipue- 
sit archeologjic daûr di precisis strategjiis di cam- 
pionament, al ven lavát in laboratori. 

La classificazion dai rescj e ven fate cun colezions 
di confront di reperts atuái e si trate di un 
moment une vore delicát che al domande al 
paleobotanic grande esperience, dal moment che 
di rár i reperts a son intats e dispés a son alteráts 
dal procés di carbonizazion. Cun di plui no vin di 
dismenteá che in cualchi câs si trate di speciis che 
aromai no esistin tai lūcs dulà che a vegnin cjata- 
dis. Dopo, i dáts recuperáts cu la analisi dai rescj 
archeologjics a àn di jessi trasformáts intun cua- 
dri botanic afidabil e cheste operazion e à di tigni 
cont di ducj i fatórs di alterazion che o vin za dit. 
La interpretazion e varà bisugne de analisi stati- 
stiche, de leture dai tescj antics — che spes a dan 
informazions preziosis sul ūs di ciertis plantis e di 
ciertis essencis — e de etnobotaniche. 

Simpri di plui dispès si à miór di doprá il tiermin 
di *Paletnobotaniche". Cheste dissipline e studie 
materiai vegjetai cuntun fin specific, chel di meti in 
evidence la lór relazion cul om (par esempli il lór ūs 
inte alimentazion, inte edilizie, inte preparazion di 
medisinis) o di ricostrui lis economiis agriculis e 
vegjetáls dal passát. Duncje i rescj no vegnin dome 
identificáts, ma ancje insuazáts intune prospetive 
"storiche" fasint une vore di atenzion al contest 
archeologjic, ae struture dulà che il repert al ė stat 
cjatát, ae distribuzion dai materiai intal spazi. La 
Paletnobotaniche si servis ancje de antropologjie 
culturál, de linguistiche, de medisine, de etnografie 

e des fonts leterariis antighis (par esempli i scritórs 
romans, tant che Plini). Analizant i cjarbons che a 
vegnin dai rescj di laris, il paletnobotanic al fasarà 
atenzion ancje a chei elements - tant che la presin- 
ce di mufis micotichis - che a permetin di stabili se 
la comunitát umane e doprave ramags secs cjapáts 
sü par tiere o al contrari lens verts taiáts. Chest par- 
ticolár al permet di capi se l'insediament al jere 
temporani (par esempli un bivacament di cjaçadôrs 
che si son fermáts dome par une gnot brusant lens 
secs cjapáts sù par tiere) o se al jere un vilag stabil 
che al veve bisugne di une provision regolár di 
combustibil che si otignive taiant la vegjetazion 
dulintor. Tra lis dissiplinis che a fasin part de 
Archeobotaniche e je ancje la Palinologjie che e 
studie 1 polins (fig. 81) e lis sporis produsûts des 
plantis. Cheste sience e da informazions su la vegje- 
tazion naturál presinte inte zone di un sit, sul clime, 
su la nature dai terens e su lis ativitáts che l'om al à 
praticát in ché zone tant che par esempli opera- 
zions di disboscament. Ma chestis informazions a 
rivuardin dute une regjon: il polin, traspuartát dal 
aiar e di altris agjents al rive ancje a tantis desenis 
di chilometris di distance, duncje o podin vé un cua- 
dri gjenerál pluitost che une idee precise de vegje- 
tazion dal lúc che o sin daūr a studia. I vegjetái a 
produsin une cuantitát enorme di polin e chest al 
cause pardabon une “ploie” che, depositantsi sul 
teren, e forme une stratigrafie poliniche. 

I principis di cheste dissipline a son semplics: spo- 
ris e polins a àn une membrane esterne (la sporo- 
polenine) che si pues conservá ancje par tancj 
milenis. E je la grande stabilitât di chest material 
che e permet di cjatálu cun facilitát intun dipuesit 
archeologjic. Si à ancje di di che ogni plante e gje- 
nere polins cuntune morfologjie carateristiche e 
analizantju si pues savé cuale che e je la specie 
vegjetal che ju à produsûts. Cheste identificazion si 
base su la grandece e su la forme dai grignei e sui 
caratars de esine (il strát esterni dal polin). Ma al 
reste il probleme des dimensions: si trate di parti- 
culis une vore piçulis, in medie tra i 25 e 1 35 milio- 
nesims di milimetri e dome lis gnovis tecnologjiis a 
an in permetūt di riva fin a 100.000 ingrandiments 
cul microscopi a scansion eletroniche (SEM). 
Intes sezions di un sgjáf archeologjic si puedin 
preleva 1 campions pe analisi poliniche in manie- 
re direte o cuntun carotatór, stant atents che no 
vegnin in contat cun polins resints. Dopo, il cam- 
pion al ven preparát cun sostancis che a determi- 
nin reazions chimichis che a disfin i materiâi che 
a contegnin i grignei di polin. Il risultât otignūt al 
ven osservát e determinát cul microscopi. 


è 


à hic dio E». pee 
Fig. 81 — La struture di un polin viodüt cuntun microscopi eletronic a fuart 
ingrandiment 


Il risultât finâl al sarà il diagram polinic: un grafic 
dulà che a son segnadis lis posizions dai campions 
rispiet ae sezion archeologjiche e lis corispondentis 
speciis vegjetals identificadis. In cheste maniere si 
pues segui la evoluzion de vegjetazion tal timp 
intune zone e ricognossi cierts events particolârs. 
La interpretazion di un diagram polinic e je cetant 
complesse, stant che ogni gjenar di plante e prodüs 
une diferente cuantitát di polin e duncje no si à une 
relazion direte tra la cuantitát di polin di une spe- 
cie e la sô presince real inte vegjetazion antighe. 
Cun di plui, no ducj i polins si conservin inte stesse 
maniere e la lór capacitát di viazá e fás in maniere 
che tal diagram a sedin rapresentadis speciis che 
invezit no esistevin intes zonis dongje dal sit. 
L'esam dai polins al pues ancje risolvi cualchi pro- 
bleme specific: par esempli ricognossi ce che in 
origjin al jere intun vâs (in gracie di chest esam si è 
scuviert che un cjalderon di metal de ete dal Fier al 
contignive desenis di chilos di mil!) o individuá la 
presince di rosis, aromai sparidis, intune tombe. La 
antracologjie invezit e studie i cjarbons di len 
cjatáts intun sgjáf archeologjic. Si trate di une dissi- 
pline complementár ae palinologjie che e permet di 
defini la specie di une plante. Ma al ė ben ricuardâ 
che i cjarbons, a diference dai polins, a son un pro- 
dot de azion umane. Si cjatiju tai dipuesits archeo- 
logjics parcé che a son rescj di laris di fogolar, di 
struturis brusadis e ladis jū o il risultát di altris ati- 
vitáts. A son materiái une vore resistents, fossilizáts 
di une combustion parzial. Pal solit i rescj vegjetai 
si carbonizin a plui di 200 gráts ma cence l'ossigjen 
necessari par une combustion complete. 

Cuntune analisi al microscopi (fin a 500 ingrandi- 
ments) si puedin ricognossi chei caratars morfo- 
logjics dal len che a permetin di identificálu in 
maniere clare. 

Intai sits, i cjarbons a vegnin preleváts tamesant 

Fig. 82 — Recupera i rescj archeobotanics al domande tecnichis particolárs, tant- 
che il tamesament e la flotazion dal sediment recuperât tai sgjàfs archeologjics. 


cun aghe il teren di risulte dal sgjâf e dopo cja- 
pant sü il sediment che al reste cun pinzutis o 
cuntune tecniche particolár, la flotazion. 

In chest câs, il risultât finâl de analisi al sarà un dia- 
gram antracologjic dulà che e sarà la liste des spe- 
ciis individuadis, la proporzion tra lis diferentis 
parts de plante presintis e la lór distribuzion intal 
spazi, stant che chest al ė impuartant par ricognos- 
si lis areis dulà che si fasevin ativitáts specializadis. 


La Paleocarpologjie, che e studie i rescj fossii dai 
grans e des somencis conserváts tai stráts archeo- 
logjics (fig. 82), nus permet di ricostrui i aspiets 
fondamentái de vite cuotidiane des societáts 
umanis dal passát e di vé informazions su ciertis 
pratichis agriculis o su la alimentazion vegjetál. I 
rescj vegjetai si puedin conservá in diferentis cun- 
dizions, cu la carbonizazion, cul congjelament, cu 
la mineralizazion (cheste si à cuant che tal sedi- 
ment e je presinte aghe cun tancj sái minerái) e si 
puedin studiá ancje analizant i segns su stabilidu- 
ris e su ceramichis, i escrements fossil o il conti- 
gnüt dal stomi di mumiis o di cadavars cjatáts in 
Egjit, tes torberis de Europe setentrionál o in 
areis cuviertis dai glacárs (par esempli l'Om dal 
Similaun in Sud Tiról). Chest gjenar di studi al 
permet di mostrá pratichis alimentárs o manieris 
di conservá i prodots. Par esempli, in cualchi sit a 
son státs cjatáts milucs sclapâts pal mieç e metüts 
a secjá par conserváju. 

Museus e lūcs di visità 


No son tancj te nestre Regjon i Museus che a esponin 
reperts preistorics ni i lûcs disponibii par une escursion o 
visite vuidade. 


In provincie di Pordenon o ricuardin: 


Racuelte Archeologjiche di Lestans di Secuals 
Place I Maggio - Lestans 
tel. 0427 93015 municipi fax: 0427 938855 


La racuelte archeologjiche, te siscentescje Vile 
Savorgnan, e presente reperts interessants su la prime 
frecuentazion dal teritori de mont fate dai ultins 
cjagadòrs racueidórs mesolitics: imprescj di silig sclesade, 
e dai prins grups di agricultórs (reperts di piere pulide e 
di silig sclesade). 


Museu de Grote di Pradis 
Place 4 Novembre 6 - Clausét 
Tel.: 0427 80323 0427 80329 Fax:0427 80516 


Il Museu de Grote al é dongje des Grotis di Pradis Disot. 
Te uniche sale espositive e ven ufierte une panoramiche 
sul mont de grote e su la sô frecuentazion di bande dal 
om e des bestiis vie pai secui. I reperts a vegnin di rinvi- 
gniments ocasionái sucedüts tai agns '60, te ocasion de 
esplorazion di diviersis localitáts carsichis de zone. Il per- 
cors al tache cul ors des cavernis, che di lui a son státs 
cjatáts rescj tai contors, par po mostrá reperts archeo- 
logjics, vanzums di vués e reperts mineraris. 


Museu Archeologjic dal Friūl Ocidental 
Cjastiel di Tor di Pordenon - vie Vittorio Veneto, 19 
Tel.: 0434 541412 


Il gnúf Museu Archeologjic di Pordenon al è inmaneát li 
dal cjastiel di Tor, 3 km cirche a nord dal centri de citát. In 
di di vué al cjape dentri lis gnovis salis di preistorie (dal 
Paleolitic di Mieg al Neolitic e al Bronç antic); cualchi sale 
dedicade al cont Giuseppe di Ragogna, ultin proprietari 
dal cjastiel; spazis riserváts ai preziós materiái archeo- 
logjics pertinents ae vicine vile romane di Tor, scuvierzude 
tai agns ’50 su la rive a man campe dal flum Nunciel. 

Il Museu al documente, cuntun articolát e inmagant per- 
cors che si davuelę in cirche 20 salis, i cetancj e impuar- 
tants sits archeologjics de alte plane de provincie di 
Pordenon, de preistorie plui antighe fin ae Rinassince. 
Infats, cuntune esposizion siore di ricostruzions, ambien- 
tazions, video e panei ilustratifs, si presentin i lūcs prei- 
storics plui antics dal Plan dal Cjaval e dal Būs de la 
Lum, i sits neolitics de ete dal Ram de diestre dal 
Tiliment e tra chescj Fagnigule, Valer, Banie, Palù de 
Livence e Midun. 

Il Museu al organize ogni an laboratoris, percors assi- 
stüts, seminaris pes scuelis di ogni ordin e grát, dentri dal 
Progjet MuSE - Museo e Scuola Esplorano. Ancje pal an 

scolastic 2006-2007 a vegnin publicáts sul sit Internet i 
progjets a rivuart des ativitáts didatichis che 1i Museus 
Civics a proponin a duc) i istitûts scolastics dal Comun di 
Pordenon, de Provincie e extraprovinciai (progjets che si 
pues discjamáju in formát PDF parie cu la schede speci- 
fiche di prenotazion des ativitáts). 


Museu Civic “F. De Rocco” 
Vie Amalteo 1 - Sant Vit dal Tiliment 


Ospitát te Tor Raimonde, al racuei materiái che a vegnin 
dal teritori dulintor e che si pues riferiju a diferentis etis 
de Preistorie; tra chestis lis colezions di reperts litics che 
si pues datális al Mesolitic e al Neolitic, lis pontis di frece 
e i pugnái foliâts di siliç che si pues riferiju al Neolitic 
resint, al Eneolitic e ae ete dal Bronç. 


In provincie di Udin: 


Museu Civic “Antonio Cerutti” 

Vie Roma 23 - Ruvigne 

Tel.: 0432 943434 

Pueste elettroniche:cultura@com-ragogna.regione.fvg.it 


Il Museu al ufris une sezion naturalistiche, che e ilustre i 
caratars gjeografics dal teritori di Ruvigne, logát ae estre- 
mitát dal Anfiteatri Morenic dal Tiliment, e une panora- 
miche dai materiâi archeologjics cjatáts vie pe ativitât 
plurienâl dal Gruppo Archeologico Reunia. A son 
esponūts i materiái racuelts tai sits dal lác di Ruvigne, che 
si pues riferîju al Mesolitic e al Neolitic. 


Museu Archeologjic dal Cjastiel di Udin 
Udin 


Pôcs reperts preistorics, ma cuntun grant interés (soredut 
manariis di piere pulide) a son esponûts dentri de plui 
vaste sezion archeologjiche dai Museus Civics di Udin, 
ospitade tal cjastiel che al sta adalt de citát. 


Liūcs di visità — a mertin di jessi segnalâts pal lór valór 
naturalistic e archeologjic il sit umit di Palü di Livence 
(Pn), siór di areis di risultive, di vegjetazion e di bestiis, 
che si pues rivái lant par un curt toc de strade Polcenic- 
Cjanive, póc dopo dal puint su la Livence, e il ripár di 
Biarç dongje di Sant Pieri al Nadison (Ud), che si pues 
rivâi de frazion di Biarç, lant daür dal cors dal Nadison 
fin a un vieri mulin, e li dongje si vier tal conglomerát il 
ripár, dulà che si pues inmó viodi la sezion stratigrafiche 
puartade ae lüs dai sgjáfs. 


Ativitáts didatichis leadis ae Preistorie e ae Archeologjie 
in gjenar a son ancje ufiertis dal Gruppo Ricerche 
Storiche "Aghe di Poç” di Puçui li dal Centri pes Visitis 
Storichis-Archeologjichis di Samardencje e dal Studio 
Associato Archeonauti. 

Consei bibliografics 


Par eventuái aprofondiments si met te liste chi sot une 
selezion di oparis divulgativis, conseadis par une vision 
gjenerál de Preistorie e des tecnichis de Archeologjie. In 
tantis di chestis oparis a son otims aparáts ilustratifs, 
dopráts ancje in chest lavór, che si pues judási cun lór. 


Oparis gjeneráls 

No son tantis lis oparis gjeneráls a disposizion dal grant 
public su la Preistorie taliane. 

Tra chés plui resintis, o segnalin il manual curât di GUIDI 
A. e PIPERNO M. Italia Preistorica, Laterza, cun con- 
tribüts di diviers autórs su lis diferentis etis de Preistorie, 
su la evoluzion dal ambient, su la faune e la economie. 
Plui specific, dome pe ete dal Paleolitic, o vin il manual di 
BROGLIO A., Introduzione al paleolitico, Laterza. 

Tra i plui bogns manuai universitaris di archeologjie si 
segnale RENFREW C., BAHN P, Archeologia. Teoria, 
Metodi, Pratica, Zanichelli. 

A rivuart de origjin dal om, otim ancje pal aparát ilu- 
stratif il volum di FACCHINI F. L'UOMO. Le origini. 
Introduzione alla Paleoantropologia, Jaca Book, Milan. 
Une cjalade gjenerál, ancje se in part datade, ae 
Preistorie europeane si pues cjatále te opare in doi 
volums Storia d'Europa de Einaudi, par cure di SETTIS S., 
GUILAINE J. 

Pal Neolitic si pues conseá il svelt e simpatic volumut // 
Neolitico alle origini della civiltà, te serie Storia e Civiltà 
de Universale Electa/ Gallimard, siór ancje di ilustra- 
zions. 

I aspiets plui sientifics in sens stret, peáts al studi de gje- 
netiche des popolazions a son tratáts te opare di 
AMMERMAN A. e CAVALLI SFORZA L., La transizione 
neolitica e la genetica di popolazioni in Europa, 
Boringhieri. 


Oparis sul Friūl Vignesie Julie 

Pe nestre regjon, un cuadri gjenerál de Preistorie al è stát 
pituràt tal volum di PESSINA A. CARBONETTO G., II Friuli 
prima del Friuli, Preistoria friulana: uomini e siti, 
Vittorelli edizioni, Gurize. 


Util soredut pe ete Paleomesolitiche il lavór di PERESANI 
M., Guida alla Preistoria del Cansiglio, editât di Veneto 
Agricoltura, Azienda regionale per i settori Agricolo 
Forestale e Agroalimentare, Legnaro (Pd). 

Simpri bon e che si pues inmó cjatálu in cumierę di 
BAGOLINI B., Introduzione al Neolitico dell'Italia setten- 
trionale, Società Naturalisti “Zenari”, Pordenon. 

Articui di largje viodude su lis diferentis etis de preisto- 
rie furlane, su la origjin de agriculture e des primis faunis 
dumiestiis a son invezit tai Catalics e Ats di Cunvignis 
editadis in chescj ultins agns dal Museo Furlan di Storie 
Naturál di Udin. Ricuardin: 

PESSINA A., MUSCIO G. (par cure di), Settemila anni fa...il 
primo pane. Ambienti e culture delle società neolitiche. 
Catalic de mostre, Udin. 

PESSINA A., Muscio G. (par cure di), La neolitizzazione 
tra Oriente e Occidente, Ats de Cunvigne, Udin 23-24 di 
Avril 1999, Pasian di Prat (UD). 

Muscio G. (par cure di), Glacies, l'età dei ghiacci in 
Friuli. Ambienti climi e vita negli ultimi 100.000 anni, 
Catalic de Mostre, Udin, Museo Friulano di Storia 
Naturale. 


Monografiis dedicadis a singui sits preistorics de nestre 
regjon a son: 

FERRARI A., PESSINA A. (par cure di), Sammardenchia 
Cueis: contributi per la conoscenza di una comunità del 
Primo Neolitico. Edizioni del Museo Friulano di Storia 
naturale, Udin. 

BRESSAN F, RIEDEL A. CANDUSSIO A., Preistoria nell'u- 
dinese testimonianze di cultura materiale. Museo Friulano 
Soria Naturale e Civici Musei di Udin. 

GUERRESCHI A. (par cure di), I! sito preistorico del 
Riparo di Biarzo. Valle del Natisone, Friuli, Publicazion n. 
39, Edizioni del Museo Friulano di Storia Naturale. 
VISENTINI P. (par cure di), Bannia-Palazzine di Sopra. 
Una comunità neolitica del V millennio a.C., Sageprint. 


Ae Preistorie dal Friül Vignesie Julie a son státs cun di 
plui dedicáts i Ats de XXIX Riunion Sientifiche dal 
Istituto Italiano di Preistoria e Protostoria, davuelzude a 
Triest tal 1990, editàts a Firenze 1994. 

In Regjon a jessin cun di plui i Ats de Società per la 
Preistoria e Protostoria della regione Friuli Venezia 
Giulia, cun sede a Triest, e i Quaderni Friulani di 
Archeologia, editâts de Società Friulana di Archeologia 
di Udin. 


Dizionari dai tiermins: 

Dizionario di Preistoria par cure di André Leroi- 
Gourhan, edizion taliane par cure di Marcello Piperno, 
Giulio Einaudi editore, 1992. 

PROPUESTIS DI LABORATORIS 


di 
Andrea Pessina 
Gaetano Vinciguerra 

Contimi e jo mi dismentearai, 
insegnimi e jo mi impensarai, 
coinvolzimi e jo o impararai. 

(Benjamin Franklin) 


Cheste prime opare didatiche su la Preistorie e 
jentre tal plan plui ampli di proviodi lis scuelis di 
un pócs di struments inzornáts par cognossi e 
operá a rivuart de storie e gjeografie dal Friül, 
valorizant il patrimoni linguistic locál che al costi- 
tuis un valór culturál primari. A cheste prime pro- 
pueste i vignaran daûr chés che a rivuardin lis etis 
storichis seguitivis fin ae storie contemporanie. 
Cence jentrá in temis plui gjenerái su la impuar- 
tance e il significát dal insegná la Storie (e la 
Preistorie) si pues meti a füc un pócs di chei che 
a podaressin jessi i obietifs e i contignüts a curt e 
medi tiermin che un insegnant al podarès ciri di 
otigni e trasmeti ai siei fantats in Friül. 


Meti in lūs il leam Om-Ambient. La interference 

reciproche tra ambient/clime e storie al é un dât 
ben cognossût. La relazion si impár tant plui inte- 
ressante pal Friül, che al à un teritori, ancje se 
cuntune dimension relativementri limitade, 
segnát di une grande varietát di cundizions, dal 
már al paisaç des Alps, interessadis dilunc de sto- 
rie di impuartants mudaments climatics, che a lór 
volte a àn influit a fuart sul popolament. Chest 
rapuart, dispés traumatic, al à marcát e al marche 
ancje in di di vué la storie des comunitáts umanis, 
ma al à vüt une impuartance particolár soredut te 
Preistorie. No si pues fevelá te nestre regjon di 
moments, tant che par esempli il Paleolitic, cence 
fà un riferiment aes diferentis glaciazions che a 
faserin deventá par ciertis dadis di timp no abita- 
bilis un pocjis di parts de nestre regjon o ben a 
aviersarin i contats tra i grups a cjaval dal versant 
des Alps. Cun di plui lis glaciazions - cu la opare 
di erosion e esarazion dai dipuesits al viert — a àn 
condizionát in mát pesant il stat di conservazion 
dai stes dipuesits archeologjics. Al è chest che, par 
esempli, al spieghe par cuál motif che o vin olmis 
dal om di Neandertal tes grotis de provincie di 
Pordenon e dal Cjars, ma chestis olmis no si lis 
cjate vué intal Friül centrál, aree mancul siore di 
forans. 


I rescj a fevelin a cui che ju sa fa fevela. Si trate di 
un teme di caratar metodologjic gjenerál, ma 
masse dispės sotvalutat. Si continue a crodi che la 
dissipline archeologjiche e sedi costituide in 

buine part dal studi tipologjic dai manufats. Chest 
al vėr dome in part. Al ė impuartant capi la 
impuartance dal manufat tal so contest stratigra- 
fic, lis informazion che a vegnin rigjavadis de 
stesse posizion dai ogjets tal teren, la esistence 
dai ecofats dongje dai manufats, e v.i. 


Fâ di mancul di proponi visions di comut. Al è vér 
che 1 “documents” che cun lór o ricostruin lis 
vicendis preistorichis di un teritori a son dispès 
scjars di informazions, massime se ju confrontin 
cui documents scrits, ma si à di ciri, par chel che al 
è pussibil, di fâ di mancul di vualiva la Preistorie 
di un teritori, sierantle dentri di une “conte” sto- 
riche simpri compagne. Come che a son stadis vie 
pe Storie diferencis o, inmó miór, peculiaritáts 
storichis di un teritori rispiet a un altri, cussi ancje 
pe Preistorie (ancje se cun mancul facilitát) si à di 
ciri di cjatâ chestis diferencis. 


Scjampá di visions semplicistichis. Un altri erór 
grâf al è chel di imagjinà une comunitàt “preisto- 
riche” come une comunitàt umane “semplice” o 
cuntun bas contignüt tecnologjic. Si scuen 
ripuartà l'adietif preistoric al so significát coret, 
in altris peraulis tal nestri càs: comunitàt vivude 
prime de jentrade o de invenzion de scriture. Te 
realtàt, lis comunitàts preistorichis a pandin un 
alt nivel tecnologjic, une grande cjame di cognos- 
sincis (il câs di Ötzi), che ur à permetüt di colo- 
nizá i spazis plui diviers, dumiesteâ i animái, 
modificà i vegjetai, inventà il metal, e v.i. 


Friūl Tiere di incuintri. La multiculturalitât dal 
Friūl tant che risultát de sô posizion gjeografiche 
al è un element che si pues viodi za partint di 
cierts moments de Preistorie. Chest discors al 
pues jessi intune vore di cás slargját passant dal 
popolament uman a chel animal e vegjetál. 


La opare 


La opare e je articolade in plui parts. Un manuál 
essenziál pai docents al proferis i risultáts de plui 
ricercje archeologjiche inzornade e al permet di 
delineá un cuadri significatif de Preistorie in Friül. 
Pai fruts e je stade elaborade une serie di schedis 
didatichis a teme che ju coinvolzin in ativitáts 
agradidis e cuntun caratar di zûc. In fin e je une 
propueste di laboratoris operatifs, vérs percors di 
esperience, che a permetin di aplicá i mûts de 

archeologjie sperimentál ae simulazion didatiche. 
Il manuál dai docents al scjampe dal formalisim 
pedagogjic didatic, che al gjave tant timp ai 
docents, impegnantju in protocoi che a pandin 
competencis o abilitáts, obietifs operatifs o di 
aprendiment, gjenerái o specifics, programazions 
o plans di lavór, par ufri, pluitost, riflessions 
impuartantis sul plan dai significáts e de coretece 
des cognossincis e dai metodis. Dentri si cjatin 
contribüts a rivuart di un pócs di ambits: il prin al 
rivuarde la ricercje archeologjiche cun riferiment 
particolâr ai struments, aes metodologjiis, aes 
diferentis dissiplinis che a intervegnin tal studiâ 
un repert. Il secont contribüt si palese intune 
narazion cronologjiche curte ma articolade de 
Preistorie furlane dal compari dal om ae sô pre- 
since tal teritori vie pes etis culturáls dal 
Paleolitic inferiór, medi e superiór, tal Mesolitic e 
ae fin tal Neolitic. À vegnin esamináts in struc 1 
plui impuartants sits archeologjics dal teritori fur- 
lan (Visolian, il Ripâr di Biarę, il Palù di Livence, 
Samardencje e altris) par fa emerzi un cuadri 
atratif e avonde complet de vite e de culture di 
popolazions che a viverin in interazion totâl cul 
lór teritori mostrant di cognossilu e di savélu 
governá. Il tierç contribūt al ė la propueste di une 
serie di laboratoris operatifs. 

No mancjin une vuide resonade ai Museus e ai 
lücs di visitâ e une bibliografie di oparis divulga- 
tivis che si puedin cjatá. 

No si trate di fa jentrá la archeologjie sperimental 
te scuele, ma di doprá il züc dal ricostrui e dal 
torná a fa tant che potent strument di cognossin- 
ce. Al é la esaltazion dal savė fa e dal savé che al 
ven dal fà. Lis propuestis a aurissin a esperiencis 
za in vore in cualchi scuele de provincie, che a 
costituissin pardabon buinis pratichis. Par vie che 
a son buinis a son caraterizadis dal fat che si pues 
socializális e, propit parcè che tornadis a fâ in 
contescj diferents, a puedin jessi verificadis. La 
ativitât laboratoriâl e met in moviment opera- 
zions inteletuals, operativitâts, struments dife- 
rents par costrui cognossincis e partant e prodûs 

cussience e cognossince dal metodi storic, dal 
valór dai bens culturái, dal ūs des cognossincis 
storichis e de storicitát dal teritori. I laboratoris a 
permetin, cun di plui, l'incuintri de scuele cul teri- 
tori, il meti in vore competencis diferentis, la jes- 
sude direte tal teritori. 

Si é fate une sielte che e ten cont de fatibilitat e 
de impuartance dai laboratoris. Cualchidun al è 
dimostratif e pe sô specificitât nol somee che i 
fruts de scuele primarie lu puedin praticâ in 
maniere direte (tant che il laboratori par sclesá la 
silic). Cualchidun altri, no dome al é pussibil, ma 
si pues sperimentalu in ogni scuele, massime se si 
rive a colaborá cu lis diferentis sociis locáls. A 
rivuart di chest, e somee esemplâr la esperience 
de Scuele integrade de Scuele Primarie di Pucui. 
Interessante la propueste di coinvolzi grups di 
scuelárs te esperience didatiche di un sgjáf 
simulát, che no si limite a fà capi e sperimentà il 
sgjâf archeologjic, ma al fâs jentrá tai contignüts e 
te metodologjie de stesse ricercje archeologjiche. 
Lis schedis dai scuelárs, che a rimandin, come che 
al é naturál, al lavór dai docents, a ufrissin, 
mediant dal züc, ocasions par cognossi, rifleti, 
meti in relazion dáts e ancje verificândi la com- 
prension. A àn ilustrazion semplicis e claris, che a 
sodisfin la dibisugne iconiche dal frut, cuntune 
atenzion particolár tal no fálu colâ in modei ste- 
reotipáts (che a implenin la rapresentazion de 
preistorie tai libris di test) e a son dutis di colorá. 
A proponin une divertente varietât di compits. 
Tal complés a van daûr di une struture cronologji- 
che, ma a puedin jessi dopradis in cont di didatiche 
ancje une par une e par teme, su la fonde des sieltis 
metodologjichis dai docents e dai percors di apren- 
diment. Une atenzion particolár e va metude aes 
precondizions domandadis in tiermins di cognos- 
sincis e di abilitâts, che a àn di sei za tai arléfs. 

Par fini si à di marcâ il caratar sperimental di 
chest contribút didatic che al sarà sometút ae 
verifiche direte des scuelis. 


Gaetano Vinciguerra 

LABORATORI: 


IL SGJÀF ARCHEOLOGJIC SIMULAT 


Fins de ativitàt: 


1 


Concet di stratigrafie archeologjiche - i stráts 
no regjistrin dome lis azions “positivis” dal 
om, vâl a df il materiál di varie nature che al 
lasse, ma ancje chés “negativis”, par esempli 
une buse che e va a incidi sul strát sot e e pues 
intun ciert sens savoltálu. Cun di plui a son 
stráts dulà che si viót une vore ben la azion 
dai agjents naturái, par esempli aghe e aiar 
che a puedin ingrumá rescj, humus, fueis ma a 
son ancje stráts dulà che la component antro- 
piche e je prevalente o esclusive - chest al è il 
cás des stratigrafiis urbanis. Ce che si à di ciri 
di spiegá ai arléfs al è il fat che no dutis lis 
azions dal om a vegnin regjistradis, a son cun- 
dizions — voludis o casuáls - che a favorissin la 
“fossilizazion” dai rescj rispiet a altris. Il clas- 
sic esempli che si pues fa cuntun pocje di 
atenzion al é chel dal incendi parzial di un 
contest o di une struture. Il füc, se nol bruse 
dal dut, al é un agjent di fossilizazion e i cjar- 
bons a son tra i rescj che al é plui facil cjatâ 
intun sgjàf. 


Acuisi lis tecnichis di sgjáf — il sgjâf perfet nol 
esist e ogni sgjáf, come che o savin, al é une 
operazion necessarie ma distrutive parcè che 
cuant che si sgjave i stráts a vegnin ruvináts. 
Un paragon che si fás dispés ma che al é sim- 
pri bon al é chel tra l'archeolic e une persone 
che e lei un libri gjavant vie lis pagjinis. Si à di 
visási che ogni sgjáf al ė unic e cheste consta- 
tazion e impon une buine tecniche e une stra- 
tegjie precise. Dispès al ė il pericul di cjata 
dome ce che si vūl viodi! Di là di chest pream- 
bul di caratar gjenerál, al ė normal che a sedin 
regulis che a permetin di operá intun sgjáf 
cuntun minim di coretece. 


3. 


Capi la impuartance dal contest dulà che si 
cjate il repert archeologjic e di cemūt che, 
cence di chest, il repert al piert il so podé 
informatif — chest pont al è fondamental par 
evitá che une volte cressüts i arléfs a sedin 
bogns dome di cjapá sü ogjets. Ogni repert, 
ancje un fossil, al ė un “document”: une infor- 
mazion che e podarés someá banál ma che 
invezit e pues jessi fondamentál par capi une 
situazion. Di rár il singul ogjet al à un valór 
assolūt, ma al pues jessi plui o mancul preziós 
par interpreta il contest e al è par chest che al 
é impuartant. 


Acuisi lis tecnichis di documentazion - la no 
reperibilitàt dal sgjáf archeologjic e fâs 
deventa necessarie la regjistrazion il plui pus- 
sibile precise di ogni “situazion”, sedi mediant 
di tecnichis “obietivis" - tant che la fotografie 
e la videoregjistrazion — che sogjetivis, tant 
che il dissen. 


Capi il probleme de juste interpretazion dai 
dáts - i dáts a puedin jessi interpretáts in plui 
manieris e la lór validitát e dipent de cualitát 
des operazions davueltis. Si à simpri di ripeti 
che bisugne svicinási in maniere critiche a ogni 
"storie" che nus ven contade. A son une vore 
rârs 1 contescj dulà che i dâts archeologjics a 
puedin jessi interpretáts cun sigurece assolude 


Materiál che al covente: bisugne prepara dės gran- 
dis cassis di len sieradis di une bande cuntun veri 
(pericolós) o cuntun sfuei di PVC o cun altri 
material trasparent. 

Pal sgjáf si à di procurási piculis cjacis, pinei, palu- 
tis par tirá sü la tiere, seglots, sacuts pai reperts, 
cartelins, cjarte milimetrade, machine fotografi- 
che (digjitâl), imprescj par misurá, fil e clauts par 
ricuadra il sgjâf, penarei indelebii. 

Davuelziment 


La classe e ven spartide tra dós scuadris e ogni- 
dune e vara di jemplá la sô casse creant une 
stratigrafie archeologjiche in miniature cuntu- 
ne secuence di azions tant che, par esempli: 


e Puarta savalon o arzile par creá un plan abi- 
tatif dulà che si à di impiá un fugut cun ator 
pieris; fà un pigul cogolát; sgjavà une buse 
par meti cualchi ogjet (une statuute o figuris 
di bestiis); lavorá la siliç; rompi vas, e v.i.; 


e il passag di une azion principál a une altre al 
varà di jessi segnát cuntun gnáf strát, maga- 
ri di colór e di consistence diferents, in 
maniere di creá une “stratigrafie” archeo- 
logjiche che si puedi viodi de bande sierade 
cu la lastre di PVC. Si pues pensá ancje a un 
nivel steril di glerie o di arzile par imitá une 
fase di abandon o events naturái, tant che 
par esempli une aluvion. Al pues torná bon 
alternâ la simulazion di une fase abitative 
(caraterizade di ativitáts cuotidianis, teste- 
moneadis di rescj di pascj, framents di 
imprescj, laris, e vi.) cun ativitát di cult 
(caraterizade di azions particolárs tant che 
poià intune buse un vas intír cun dentri 
ufiertis carbonizadis, une statuute, elements 
di golaine, e v.i.), in maniere di podé fa cual- 
chi confront util tra elements che a perme- 
tin al archeolic di diferenziâ une sorte di 
definizion di ché altre. 

Creát un “strát”, prime di passá a un altri, i 
arléfs a varan di documentá cun dissens la 
situazion lassade sul teren, regjistrant la posi- 
zion dai ogjets e lis azions davueltis par creálu. 


Ogni scuadre e à di fà un sgjáf de situazion pre- 
parade di chel altri grup, cirint di rispieta la 
stratigrafie e regjistrant ce che a an cjatát. 

I ogjets a varan di jessi numeráts e dissegnáts 
in plante, i cjarbons schedáts, rilevâts e cam- 
pionáts, si varà di tamesá un campion di tiere 
par cjapâ sü ancje i indizis plui piçui (al pues 
jessi simpatic rusti par esempli grignei di for- 
ment che a vignaran messedáts cul teren e che 
a saran di identificâ cuntun confront cu la lint 
di ingrandiment o si pues sparnicá, par imitâ un 
rituál, une golaine di caputis e perlinis di tornâ 
a cjatá für tamesant la tiere). 


Finit il sgjáf, lis dós scuadris, sentadis ator di 
une taule a presentaran il risultát dal lór scan- 
dai stratigrafic, i materiài cjapáts sù e lis ipote- 
sis nassudis di chescj dáts. 


Parie cul insegnant si podaran partant con- 
front lis situazions creadis in laboratori cu lis 
ipotesis nassudis dal sgjáf, verificá la compren- 
sion esate de “realtât archeologjiche" e i fai 
fats tes diferentis fasis dal sgjáf e tal lei lis 
situazions “archeologjichis”. 

LABORATORI 

LA CERAMICHE PREISTORICHE 


Lis ceramichis a son i reperts che si cjatin plui 
dispés intai sgjáfs archeologjics. Cul Neolitic a 
comparissin lis primis ceramichis, si trate di une 
discuvierte impuartante: pe prime volte l'om al 
“cree” un ogjet dal dut artificiâl daspò di vė 
osservát cun atenzion lis proprietáts de arzile e vé 
imparát a controlá il fūc. Ancje se chescj reperts 
di materiái a son simpri státs associáts al Neolitic, 
in realtát tal Vicin Orient a son riváts une vore di 
timp dopo che si jerin disvilupadis lis primis 
comunitáts agriculis. Cheste tecniche si ė mostra- 
de vie pal IX mileni p. di C., ma dome tal VII 
mileni tal Mediterani orientâl si à scomençât a 
produsi in maniere regolár recipients di crep. 
Chest gnûf prodot de ativitát umane al é une vore 
preziós pai studiós: di fat, spes i framents di cera- 
miche a son i unics rescj che 1 dipuesits archeo- 
logjics nus dan. La analisi des decorazions, des 
formis e des stessis pastis ceramichis nus permet 
di defini i diferents aspiets culturai e di “rindi 
concrets" i contats tra i grups umans. 

Si definis “ceramiche” ogni manufat di arzile che, 
dopo jessi stade scjaldade e devente dure e resi- 
stente. La arzile e je un cret sedimentari, che e à 
origjin in dipuesits di materiâl aluvionál une vore 
fin e de decomposizion di crets feldspatics che a 
contegnin alumini. E je grasse, compate e une 
vore presinte in nature: e vignive cjapade sü tai 
dipuesits dongje dal vilac. 


La ceramiche si prodûs in tré moments: si prepa- 
re la paste di arzile, si da forme al vás e si lu cuei. 


Cemūt che si prepare la paste 


La paste e je une cumbinazion atente di doi ele- 
ments. Di une bande la arzile, sielzude pe sô pla- 
sticitât cuant che e je frescje e pe sô durece cuant 
che e je cuete. Di ché altre il degrassant, materiál 
cence forme che al contribuis a dâ soliditât al 
recipient e al pues jessi savalon, tocs minûts di 
ceramiche, o elements vegjetai. La arzile e vigni- 
ve lassade inte aghe fin che e deventave licuide e 
dopo e vignive lassade deponi, in mūt che lis parts 
plui gruessis si fermassin sul fonts. Si ripeteve chest 
procediment plui voltis in diviersis fuessis di decan- 
tazion: plui timp che al veve il materiál par deponi 
e plui fine che e deventave la arzile. Intai sits neoli- 
tics dal Friül, par esempli, o cjatin une ceramiche 
zalate une vore depurade che e ven clamade cera- 
miche figuline (dal latin figulus = scudielâr). Dopo 
de decantazion la masse fluide e vignive lassade 
svaporá par otigni la consistence pastose. Alore la 
arzile e jere pronte par jessi impastade cun ele- 
ments degrassants: savalon, silig, miche, cuarę, jer- 
bis e fros. Zonta chescj elements al rindeve la cera- 
miche plui fuarte parcè che al riduseve il ritîr cuant 
che si suiave e al evitave che si rompés cul cueisi. 


67 


Preistoria FRIUL6 mic.qxd:libro preistoria insegn friul ees 16:31 Pagina 68 


Il materiál degrassant si zonte daür 
di chestis fasis: 


1) il material sielzût tant che degrassant al ven 
fruconát cuntune gruesse piere 


2) dopo i groputs a vegnin sielzüts daür des 
dimensions, la paste di arzile e ven filtrade e 
dopo lavorade cuntun martiel di len 


3) la arzile pure e ven messedade al degrassant 

4) une bale di arzile e ven batude tra lis mans e 
sfracaiade 


5) si prepare il rodul lunc e fin di arzile 

Cemūt che si preparin i vás 


Dós a son lis fasis de preparazion dai vas: si da dongje il recipient e si trate la só superficie. A son dife- 
rentis lis manieris par fa un vas. Il plui antic al è chel “a rodul”: roduluts di arzile a vegnin metūts un 
parsore di chel altri e zontáts tra lór. Un vás al pues ancje jessi produsüt doprant tant che stamp un 
grues clap taront (“a stamp plen") par modelâi ator il recipient, o une cosse (“a stamp vueit"). 


Lis fasis de lavorazion a rodul: 


1) si prepare il rodul di arzile e plui zîrs a 
vegnin saldás tra lór. 


A < 


D uo 
A y Mtt VAS 
————— 


2) i rodui metūts une parsore di chel altri a 
vegnin slissáts cu lis mans par che si tachin 
miór tra di lór e par che la superficie e 
deventi omogjenie. 


3) cu la pression dai déts si modelin lis paréts 
dal recipient. 

Lis fasis de lavorazion a stamp: 


1) si prepare une plache di arzile batintle cu lis 
mans suntun plan umit. 


2) cuntun clap taront si da la forme ae plache e, 
cuntun semplig moviment rotatori, il vas al 
cjape subit la forme. 


3) oil vás al ven disgresát suntune base di stuerie. 
Si fás zirâ la plache di arzile cuntune man e 
cun ché altre si fasin lizeris pressions che a dan 
la forme al recipient. 


Dome cu la ete dal Fier si ricognossin sui vâs i 
segns de lavorazion cu la taulute che e zire. 
Cheste e jere di len cuntun pivot tal mec che al 
rivave fin par tiere e forsit e funzionave cul movi- 
ment dai pits par che lis mans a fossin libaris. Il 
torni al permet di miorá e svilupá la lavorazion 
de ceramiche. Cheste novitát tecnologjiche e rint 

plui svelt il lavór e e puartarà a une produzion di 
stamp industriál cu la creazion di buteghis artesa- 
nis specializadis. 


La superficie di une ceramiche preistoriche e 


vignive rifinide no dome par une esigjence esteti- 
che, ma soredut par une necessitát pratiche. Di 

fat in cheste maniere il scudielár al cirive di ridu- 
si la porositát de ceramiche, ancje dopo cuete. 
Dispės la sielte dal metodi di doprá e veve a ce fa 
cu lis tradizions culturáls: si podeve doprá une 
steche di len o di vues par slissâ, o une piel o 
corean par lustrá, o un clap par raspá lis superfi- 
ciis. Vué si puedin cognossi chescj sistemis in gra- 
cie de archeologjie sperimentál che nus da la clâf 
par interpretá lis riaduris e altris segns che si pue- 
din ancjemò viodi tai tocs cjatáts. 

Il vás si decorave fasint cuntun imprest motifs su 
la superficie ancjemó frescje (decorazion incidu- 
de o imprimude), o dopo che il recipient al jere 
cuet (decorazion sgriade). Lis superficiis dai reci- 
pients si podevin decorá ancje zontant elements 
plastics tant che cordons, o arzile tacade su lis 
paréts (“ceramiche rusticade" o “a scais"). 


Cemūt che si cuein i vás 
Prime di meti lis ceramichis intal for si fasevin 


suiá i vas par podé eliminá planc a planc la aghe 
inte arzile. In cás contrari, si varés vüt une pierdi- 

te di aghe masse svelte e tes paréts dai recipients 
si saressin formadis crevaduris. 


Il sisteme plui antîc par cuei la ceramiche al jere 
chel dal for a cil viert. Si impiave un füc cun 
ramags e sterpaie e si metevin ator i vas di cuei 
par jessi scjaldáts prime. Dopo i vás scjaldáts a 
vignivin metüts sul jet di cjarbons impiáts, e 
taponáts cul combustibil (lens, ramags, cjarbons e 
stran) che si faseve brusá a planchin. Cun chest 
sisteme 1 vás a vignivin cuets intun ambient ridu- 
sint (vâl a di cun póc ossigjen) a temperaduris che 
no passavin i 700 gráts. 


Un altri sisteme al jere chel di cuei i vás intune 
buse póc fonde, sgjavade tal teren. Dopo il preri- 
scjaldament i vas a vignivin metūts inte buse sul 
jet di stics e taponáts cun fassinis. Par cuei miór e 
par mantigni il calór plui a dilunc si podeve 
taponá lis fassinis cun bárs di jerbe o cuntun strát 
di teren arzilós. Cun chest sisteme i vás a jerin 
cuets intun ambient ridusint, cuntune temperadu- 
re che e podeve passa ancje 1 700 grats. 


Inte Ete dal Fier si à un grant progrès tecnic cu la 
costruzion dal for verticál sierát. La cjamare par 
cuei e jere separade de cjamare di combustion 
cuntun plan di arzile forát dulà che si poiavin i 
vas par evita il contat diret de ceramiche cu la 
flame. La cupule, simpri di arzile, e podeve jessi 
provisorie: il for al podeve jessi cjariát e 
disvuedât dal alt; se la cupule e jere fisse, e jere 
une buse in bande de struture che e permeteve di 
cjarià il for e che e vignive sierade in maniere 
ermetiche cu la arzile. Il for sierát al manten il 
calór miór dal fúc a cil viert e si podevin otigni 
temperaduris plui altis, tra 1 800 e 1 900 gráts par 
tantis oris. 

Cuant che i lens a son tant secs e il for al é ven- 
tilàt si cree un ambient ossidant che al da un colór 
ros ae ceramiche, invezit cuant che i lens a son 
umits e il for nol é areát, si cree un ambient ridu- 
sint che al da il colór neri. 


Preistoria FRIUL6 mic.qxd:libro preistoria insegn friul ees 16:31 Pagina 73 


LABORATORI 


Il païs neolitic di Samardencje al jere un dai insediaments umans plui impuartants di dut il 
Friūl. Dai reperts al risulte che a Samardencje si coltivavin i cjamps e si fabricavin ceramichis 
une vore interessantis. I prins manufats di ceramiche a comparissin intor dal 5.500 prin di 
Crist e a son plui antics de Italie setentrionál. 

La nestre ricercje e partis di chestis domandis: 


1-INDULÀ I NEOLITICS DI SAMARDENCJE CJATAVINO LA ARZILE? 
2-IN CE MANIERE FABRICAVINO LIS CERAMICHIS? 
3-IN CE MANIERE LIS CUEIEVINO? 


Cirin lis rispuestis cu la vuide dai esperts e sperimentin di persone il procés di produzion des 
ceramichis neolitichis cu lis tecnichis preistorichis. 


Tirin dongje lens e stecs di brusá. Lin a cjoli la arzile te rive di un riu. 


Costruin il for par cuei lis ceramichis: une buse taronde di 50 cm di Preparin l'impast e messedin ben la arzile. 
profonditât e 150 cm di largjece, cun dentri un scjalin larc 20 cm. 
Lassin suiá il for par un més. 

Modelin lis nestris ceramichis, i vás e lis statuutis. Doprin la tecniche Provin a decorà i nestris manufats doprant imprescj di vues, di silig e 
dal rodul par fà i vâs. di len. 


Lassin suiá lis ceramichis par plui di un més. Doprant paie e lens, impiln un picul füc dentri de buse di mát di 
suiále ben. 


Poin i nestris manufats sul scjalin ator de buse par che si scjaldin un Slargjin ben lis boris e la cinise sul paviment de buse. Poin lis nestris 
póc. ceramichis parsore des boris e de cinise. 

Taponin i manufats cuntune tasse di lens e impiin il füc. Cumò lis Cuant che il füc si à studât, taponin dut cu la paie e la tiere di müt 
nestris ceramichis a cuein a 700-800? C. che lis ceramichis a continuin a cuei. 


Fasint atenzion, gjavin vie la tiere e tirin für i manufats. Lis nestris ceramichis a son propit bielis e cuasi dutis interiis. 


La documentazion fotografiche e rivuarde la sperimentazion puartade indevant tal an scola- 
stic 2006-2007 dal C.N.R. Istec di Faenza cu la Scuele Primarie di Pugui dentri dal Progjet 
European Culture 2000 - “SeePast” - Italie, Slovenie e Romanie. 

LABORATORI: 


LA DECORAZION 


1-DECORAZION IMPRIMUDE 


Il concet di fonde al è che un ogjet si 


poi tal vás, fasint un lizér intac prime di 


A CURDELE 


cueilu. 

A man: 

- cu lis ongulis 

- cui dêts 

- à picadis 


Cun imprescj: 

- cardiál (fate cul ór di une cape) 
- cuntun stec di len SAR 
- cuntun stec involucát tal fil 

- cun semencis 


- cuntun pontarûl 


2-DECORAZION INCIDUDE 

Cheste decorazion e ven fate cun 
imprescj a ponte o di tai. E ven fate a 
crüt, ven a stái prime di cuei il vâs. 

- INCISION: cul fil de lame (di tai) 

- INGJÁF: cuntune ponte tondade 

- SCANALADURE: cuntune ponte 
staronzade di sezion plui grande 


A DINCJ DI LOF FILZIS ORIZONTALS | A SPINE DI PES 
E VERTICALS 


3-DECORAZION A GRAFIT 


E cambie di ché a incision dome parcè 
si fâs une volte cuete, par solit su cera- 


miche ingobiade. 


4-DECORAZION PLASTICHE 

E je une decorazion a rilêf, otignude 
sedi zontant arzile sul vâs za formât che 
recuperant arzile des parêts stessis. E 
pues vé la funzion di infuarti il vâs. 

- cordons slis o decoráts 

- bugnis 

- riléfs a cupule 

- prominencis zoomorfis e antropo- 
morfis. 


CUI DETS CU LIS ONGULIS PERPENDICOLAR A FESTON 

COLTIVÀ UN CJAMP “NEOLITIC” 


Tai ultins agns, i dáts su la origjin de agriculture in 
Italie nordorientál a son une vore cressûts in gra- 
cie di une serie di sgjáfs puartáts indenant in dife- 
rents lúcs dal Friül e soredut tal grant vilac neoli- 
tic di Samardencje (comun di Puçui, Udin). 

In chest sit, cognossüt fin dal imprin dai agns 
Otante, lis ricercjis di superficie a àn puartát a 
cognossi une ocupazion neolitiche che e veve 
interessát une vaste aree de Alte planure furlane, 
che par cumo si pues stimá in cirche 600 etars di 
superficie. 

I sgjáfs, puartáts indenant fin al 2005 te aree prin- 
cipál dal insediament dal Museu Furlan di Storie 
Naturál in colaborazion cu la Aministrazion 
Comunál di Puçui, a àn interessát plui di tresinte 
sotstruturis cun piçulis e mediis dimensions — 
pocits cilindrics, fuessis no regolárs e busis di pâl 
- e cualchi struture plui grande, tant che une 
cistierne, la fuesse di cente di un dai vilacs e une 
vaste aree antropizade. 

I materiái archeologjics recuperáts a àn un grant 
interés, dal moment che a documentin la esisten- 
ce di contats intens tra lis primis comunitáts neo- 
litichis dal Friūl e i grups dongje, cul aspiet padan 
di Fiorano e, bande est, cu la culture di Danîl. 
Un aspiet une vore interessant in chestis ricercjis 
al è chel dal rinvegniment di cualchi miár di rescj 
carbonizáts di grans, che a testemonein la vaste 
sielte di plantis coltivadis tai cjamps di 
Samardencje dai protoagricultórs. Lis analisis, 
fatis dal Laboratori di Archeobiologjie dai 
Museus Civics di Como par cure di Mauro 
Rottoli, a àn infats individuát la presince di 
almancul cinc sortis diferentis di grans (dós sortis 
di vuardi e tré varietáts di forment) e di liūms, 
tant che cesarons, lints, favis, in plui che pomis sal- 
vadiis cjapadis sù tai boscs tor ator dai vilags. Lis 
datazions cul Carboni 14 a pandin che cheste pro- 
toagriculture e jere inmaneade in mát stabile za 
partint dal 5500 p. di C., une vore prime di ce che 
si podeve scrupulâ une volte. 

La fuarte percentual di Pomoideis tai cjarbons al 
sugjeris, cun di plui, che 1 cjamps a fossin centáts 
cun cjarandis spinosis e al è ancje probabil che tal 
stes cjamp si coltivassin parie diferentis varietáts 
di grans. Nol è tant che e je stade individuade - 


tra i rescj carpologjics di Samardencje - la presin- 
ce di un gnûf gran, il Triticum dal gjenar 
timopheevi. Al somearés che si trati di un gnûf 
forment tetraploit, puartát in Italie dal Nord de 
aree balcaniche e fin in di di vué mai segnalât tai 
contescj neolitics de Italie Centrimeridionál. 


La sperimentazion dal cjamp neolitic 


L'intindiment de ativitát sperimentál al é dopli: di 
une bande, “educá” i arléfs aes ativitáts preistori- 
chis, metint cussi in lüs la cjame di cognossincis 
che i nestris antenáts a vevin di vé za, di ché altre, 
furni utilis indicazions ai studios a rivuart de pro- 
dutivitát di chescj cjamps e ae energjie che e 
coventave par coltiváju. 

La esperience e va tacade tra Otubar e 
Novembar. Tant che lūc pe sperimentazion e va 
individuade une part dal curtil de scuele, daür di 
acessibilitát e sigurece. Il cjamp sperimental 
retangolár (m2x5) al à di jessi curát in maniere 
sistematiche dai picui agricultórs. Si à di impegná 
i pigui arléfs a svegrà cui lôr imprescj rudimentài 
(claps a spice, sapis rudimentáls di len e silię, 
ramaçs a pueste) il teren, almancul a un nivel 
superficiál. I grancj a judaran se al coventarà in 
cás che il teren al sedi masse dûr. 

Si va indenant a disará: cuntun forcjàs, tirát di tré 
fruts, il teren al ven mot. 

Par semená si à di doprá il baston par semená 
(baston con ponte glovade li che si pee un cogul); 
a van fatis plui filis di busis In ogni buse i fruts a 
metin semencis diferentis (spelte, pire, vuardi) 
par produsi un cjamp mist di grans. Daspo lis 
busis a son cuviertis cun tiere e il teren al va 
pescját biel planc par protezi lis semencis dai 
uciei. Tai més seguitifs si va indenant a osservá e 
a misurá il cressi des plantutis, Si sugjeris di doprâ 
un diari par notá in mût periodic lis lór osserva- 
zions. Si pues intervigni par cura il cjamp bagnan- 
tlu in cás di sut e netantlu dai claps e de grame. In 
Jugn si podarà procedi a cjapá sü il racuelt 
doprant lis sesulis. Si pues conservalu in spiete 
che la scuele e torni a vierzi. 

Il percors sperimentál al pues jessi puartát inde- 


T] 

nant dai stes fruts, che a staran daür dai procés di 
lavorazion e trasformazion des semencis: disgra- 
gnolá, bati e masaná lis semencis cun imprescj di 
fate neolitiche. In particolár, il disgragnola piculis 
cuantitáts si pues fâ doprant un picul tronc cun 
tacadis lamis di silig. Si sugjeris di ricori ae bati- 
dure: cun ramags lunes i fruts a batin i grans par 
liberá lis semencis dal *vistit". A cheste operazion 
i ven daûr la ventilazion. Cun cualchi tamés di 
cuarde si separin lis semencis de bule. 

Par masaná lis semencis i futs a puedin doprâ un 

pestel di piere par sfracaiális su la muele di piere. 
La farine e va filtrade par netále di altris impu- 
ritáts. 

Po si impaste la farine (cun aghe e sal) e si prepa- 
re un pan taront. Fâ sü un for par tiere, di piere e 
lastris di arenarie o plui semplic, al domande l'in- 
tervent di grancj che a sepin fálu e gjestilu. Te 
esperience ilustrade pal for e je stade doprade 
une buse cuadre di 40x40 cm di láts, fonde 20 cm; 
a son stats metūts claps par tigni sü une lastre di 
arenarie. Il pan neolitic al sarà une vore bon. 

LABORATORI: TIGNÍ IL CJAMP DI PLUI GRANS 


Cjatá il lüc e delimita il cjamp. Svegra. Rompi lis copis e volta la tiere cun claps a spice, sapis rudi- 
Cjamp retangolar (m.2 X 5). mentáls di len e di silig e ramags adats. 


e a AS AA: EE 


Semena. Cuntun baston par semená si prontin plui filis di busis pes 
semencis. 


Si metin tr& semencis par ognidune. Pescjá il teren. Cuvierzi lis busis cu la tiere e pescjà il cjamp cul fin 
ancje di protezi lis semencis dai uciei. 

TIGNÎ IL CJAMP DI PLUI GRANS 


Sgragnola: Separá lis semencis dai spis. 


Bati i grans cun ramacs luncs par separá lis semencis dai spis. 

- 
e f M 4 
Ventilazion. Cun cualchi cestelut di cuarde instreçade (tamês) separâ lis 
semencis de bule. 
d " ie 1 
Impasta la farine cun aghe e sal. 
k Zei k ` e Le am 
Costruí il for par tiere: Doprá une buse cuadre cuntun lat di 40x40 cm, Cuei il pan taront e... Bon gustá! 
fonde 20 cm; cun cogui tigni sü une lastre di arenariea. 

LABORATORI 


FÀ UN SILO 


Une des struturis che si recupere plui dispés intai 
sgjáfs dai vilags neolitics dal Friūl e à une forme 
cilindriche regolâr (che i archeolics a clamin 
“pocits”), cuntun diametri di cirche un metri e pal 
solit a son conservadis a une profonditát di cirche 
80-100 centimetris. 

In gjenar chestis struturis a son jempladis cu lis 
“scovacis” dai vilacs — framents di crep, cjarbons 
e altri material carbonizát, impresc] di silic rots, e 
v.i. — ma i archeolics a pensin che in origjin a ves- 
sin altris funzions. Il fat che a vedin une forme 
regolár e che, in cualchi cás, su lis paréts al fos un 
strát di arzile che al faseve di isolant, al puarte a 
pensá che a fossin silos soteranis par conservá i 
racuelts. 

Une serie di esperiments a àn confermát che 
chest sisteme al funzione: dopo jessi stát depo- 
sitát in chestis busis il forment al scomence a 
mená, in cheste maniere al consume il póc 
ossigjen che al é inte fuesse e al jemple l'ambient 
produsint anidride carboniche. Dome il forment 
che al é a contat cu lis paréts al scomence a mená, 
invezit il rest dal racuelt al pues jessi conservat fin 
l'an dopo. 


Si pues proponi cun facilitát chest esperiment 
ancje par une ativitát di classe. 


e Si sgjave une piçule buse cilindriche (il dia- 
metri e la profonditât si fasaran daûr des pus- 
sibilitâts) e dopo si à di rivisti dutis lis paréts 
cuntun strát di arzile, cjolte intun cjamp 


82 


Preistoria FRIUL6 mic.qxd:libro preistoria insegn friul ees 16:31 Pagina 82 


(Basse furlane) e lassade un póc inte aghe 
par che e cjapila plasticitât juste. Se al ė pus- 
sibil, al sarès ben che il lūc sielzüt par costrui 
il silo al sedi intun teren avonde sut, miór se 
un tic in alt, par che no resti aghe e evitâ che 
la umiditát si concentri propite inte struture. 


Dopo vé lassât suiá la “cjamese” di arzile, 
dentri dal silo si impie un picul fūc di stran o 
di ramascjutis secjis par suiá lis paréts e par 
fâ in maniere che il rivestiment al sedi plui 
consistent. 


Dopo si bute dentri il racuelt; cheste opera- 
zion si à di fále intune zornade sute. 


Cuant che al é plen, il silo al ven sierát poiant 
parsore ramags di len tignüts adun cun arzile 
(o ancje une grande piere plache). Dopo, al é 
ben fa parsore de bocje dal silo un cuviert di 
frascjis par pará la struture de ploie. 


Si pues torná a vierzi il silo l'an dopo. Si vio- 
darà che i grans che a son státs in contat cu lis 
paréts a àn menát e lis menadis si son ingro- 
padis tra di lór favorint la conservazion dal 
racuelt. A chest pont si pues prová a semená 
i grans par verificá se a àn conservát la fuar- 
ce di gjerminá. 

Sigjilà la bocje dal silo Protezi il silo cuntun cuviert di frascjis 

Tirá su il tapon di arzile 


Osservá ce che si viót parsore: Lis semencis a son gjerminadis dilunc Disvuedá bielplanc il silo 
des paréts 


Verificá la conservazion des semencis tal miec dal silo Osservá l'intric di lidris che si è svilupát dilunc des paréts dal silo 


La esperience didatiche documentade tes fotos e je stade fate des classis cuartis de Scuele 
Primarie di Pucui tal an scolastic 2004-2005 cu la colaborazion preziose di Alfio Nazzi e Carlo 
Giovanni Fiappo. 

Divignince des fotografiis 
Lis figuris de liste a son gjavadis di chestis oparis: 


- figg. 7,9, 17, 25, 33-36, 39-40, 44-49, 51-55, 63, 73-74 dai volums di PESSINA A., MUSCIO G. (par cure di), Settemila anni fa...il 
primo pane. Ambienti e culture delle società neolitiche. Catalic de mostre, Udin 1998, e Muscio G. (par cure di), Glacies, 
l'età dei ghiacci in Friuli. Ambienti climi e vita negli ultimi 100.000 anni, Catalic de Mostre, Udin, editáts dal Museu Furlan 
di Storie Naturál. 

- figg. 19 (modificade) e 30 dal volum di PERESANI M., Guida alla Preistoria del Cansiglio, editát di Veneto Agricoltura, 
Azienda regionale per i settori Agricolo Forestale e Agroalimentare, Legnaro (Pd). 

- figg.3,20,22,67 des Guidis dal Congrès UISPP di Forli, 1996, editadis de ABACO edizions. 

- fig. 11 de guide ae Mostre 70 mila anni fa sul Monte Carso, par cure di G. BOSCHIAN, D. Ora, 2002. 

- fig.21 dal catalic de mostre Immagini dal tempo, 40 mila anni di storia nella Provincia di Belluno, Comun di Belun 1992. 

- fig.23 da Preistoria Veronese, Memorie del Museo Civico di Storia Naturale di Verona, n.5 (2002). 

